**ПРОТОКОЛ ОТ СЕДМОТО ЗАСЕДАНИЕ НА ОБЩИНСКИ СЪВЕТ - РУСЕ**

**Проведено на 28 март 2024 година, начало 09:00 часа**

От общо 51 общински съветници присъстваха 49. Отсъстваха Искрен Веселинов и Петя Кашукеева. Заседанието беше открито и ръководено от акад. Христо Белоев, дтн - Председател на Общински съвет – Русе.

 **Акад. Христо Белоев:** Заемете места в залата. Проверка на кворума. 41 общински съветници са се регистрирали. Имаме кворум. Откривам заседанието на общинския съвет.В началото на заседанието предлагам с едноминутно мълчание да почетем паметта на Негово Светейшество. Думите са излишни в момента, каквото и да кажа.

***Едноминутно мълчание***

 **Акад. Христо Белоев:** Благодаря. Така, преди да започнем, полагане на клетва от общински съветник. Милена Хинкова.

 **Г-жа Милена Хинкова:** Благодаря, господин Председател.

 **Акад. Христо Белоев:** Да заповяда госпожа Гюнай Кадънкова.

 **Г-жа Милена Хинкова:** Уважаеми общински съветници, господин Кмет, граждани и гости на общинския съвет.С Решение 253 от 7 март, Общинската избирателна комисия констатира предсрочното прекратяване пълномощията на Борислав Пламенов Рачев - общински съветник, поради назначаването му за заместник-кмет в Община Русе и е обявила за избрана за общински съветник Гюнай Акъева Кадънкова, следващ в листата на ДПС кандидат. Същата следва да положи клетва и да подпише клетвения си лист, както и да получи удостоверение. Моля, госпожо Кадънкова да повтаряте след мен:

„***Заклевам се в името на Република България, да спазвам конституцията и законите на страната и във всичките си действия да се ръководя от интересите на гражданите от община Русе и да работя за тяхното благоденствие. Заклех се.“***

 **Г-жа Милена Хинкова:** Благодаря. Следва да подпишете клетвения лист. Заповядайте. И да получите удостоверението си за общински съветник. Заповядайте. Приятна работа и честит ви нов общински съветник.

 **Акад. Христо Белоев:** Преди обсъждане на дневен ред да обявя питанията. Питане от Стоян Христов относно асфалтиране на междублокови пространства. Само писмен отговор и го връчвам. Питане от групата общински съветници „Продължаваме промяната - Демократична България“ относно привеждане на образователната среда в община Русе в съответствие със стандартите. Питане от групата „СДС – Гражданите“ Галичка Николова относно знаци за платено паркиране в централната градска част. Питане от групата „СДС – Гражданите“ Галичка Николова законност на пътни знаци. Също от Галичка Николова питане за регулярно миене на улиците. Питане от групата „СДС – Гражданите“ относно детски площадки в кварталите „Долапите“ и „Средна кула“. Питане от „Продължаваме промяната - Демократична България“ относно възможни промени в списъка от одобрени проекти на община Русе. Питане от групата съветници „Продължаваме промяната - Демократична България“ относно изграждане на общински буферен паркинг. Питане от Мариян Димитров относно химически тоалетни на улица „Нови сад“ 1. Питане от Мариян Димитров относно обезледяване с каменна и морска сол. И питане от Тодор Савов относно чешма във вилна зона „Комусчия“, на което питане има писмо от община Русе, че ще бъдат направени допълнителни проучвания. Необходимо е да се обследва и на следващата сесия ще бъде отговорено на питането. Така, по дневния ред. Да, Евгени Игнатов.

 **Г-н Евгени Игнатов:** Уважаеми господин Председател, уважаеми господин Кмет. Имам предложение преди разглеждането на Точка 6 по Контролен лист 170 „Допълнение на годишната програма за управление и разпореждане на имоти общинска собственост“ да изслушаме представител на Футболен клуб „Дунав“.

 **Акад. Христо Белоев:** Да, благодаря. В началото на точката ще го направим. Иво Пазарджиев разговаряхме оттегляне на Точка 37 „Създаване на работна група“. Има нужда от допълнителна информация. За следващата сесия. Да, Велизар Павлов.

 **Г-н Велизар Павлов:** Уважаеми господин Председател, уважаеми колеги. В Постоянната комисия по младежта и спорта е налице съгласие за изработване на нова Наредба за подпомагане на спортните дейности и спортните клубове и в тази връзка оттеглям Точка 19, Контролен лист 155.

 **Акад. Христо Белоев:** Да, благодаря. По дневния ред други? С оттегляне на тези две точки, както направихме, останалите се преномерират. Гласуваме дневния ред.

**КВОРУМ – 47. С 47 „за“, 0 „против“, 0 „въздържали се“ се прие следния**

**ДНЕВЕН РЕД:**

1. Изслушване на инж. Илиан Милен – управител на „ВиК“ ООД, във връзка с поставени въпроси от общински съветници
2. Упълномощаване на представителите на Община Русе в Общото събрание на „Водоснабдяване и канализация” ООД, гр. Русе
3. К.л. № 150 Годишен доклад за наблюдение на изпълнението през 2023г. на Плана за интегрирано развитие на Община Русе 2021-2027 г.
4. К.л. № 151 Утвърждаване управител на „Център по дентална медицина 1 - Русе” ЕООД след проведен конкурс
5. К.л. № 156 Прехвърляне на общински недвижим имот, представляващ придаваем терен от 6,5 кв.м по улична регулация от ПИ 63427.2.2287 към частния ПИ с идентификатор 63427.2.2393, срещу отнемане от частния ПИ с идентификатор 63427.2.2393 на терени от 0,9 кв.м и 2,2 кв.м и придаване съответно към общински имоти – улици
6. К.л. № 170 Допълване на Годишна програма за управление и разпореждане с имоти, общинска собственост в Община Русе за 2024 година
7. К.л. № 171 Съгласие за продажба на общински недвижим имот, представляващ придаваем терен по улична регулация, с площ от 7 кв.м., които да се придадат към УПИ V – 267, в кв. 33 по плана на село Бъзън, община Русе
8. К.л. № 172 Съгласие за продажба на общински недвижим имот, представляващ придаваем терен по улична регулация, с площ от 12 кв.м., които да се придадат към УПИ XVII-1901, в кв. 55 по регулационния и кадастралния план на с. Николово, община Русе
9. К.л. № 173 Промяна в списъците с общински жилища
10. К.л. № 174 Предоставяне безвъзмездно в полза на Политическа партия „Продължаваме Промяната“ за ползване на свободни нежилищни помещения – частна общинска собственост
11. К.л. № 175 Предоставяне безвъзмездно в полза на политическа партия „Съюз на демократичните сили“ за ползване на свободно нежилищно помещение – частна общинска собственост
12. К.л. № 179 Отдаване под наемна имот – ЧОС, за нуждите на сдружение „Футболен клуб Дунав от Русе“
13. К.л. № 180 Отдаване под наем на имот – ЧОС, за нуждите на Фондация „ХИП – БЪЛГАРИЯ“
14. К.л. № 181 Определяне на начална месечна наемна цена при провеждане на процедура по реда на Глава Пета от Наредба №1, на Общински съвет – Русе, за общинската собственост, за отдаване под наем на части от поземлени имоти – частна общинска собственост и провеждане на публичен търг с явно наддаване за отдаването под наем на части от поземлени имоти – публична общинска собственост, за разполагане на преместваеми обекти по чл. 56 от ЗУТ
15. К.л. № 182 Отдаване под наем на имоти – публична общинска собственост
16. К.л. № 157 Определяне на представители на общината в Сдружение „Асоциация на общини със селища и територии на културно-историческо наследство“
17. К.л. № 185 Даване на съгласие Община Русе да кандидатства по процедура „Подкрепа за енергийно ефективни системи за улично осветление“, с финансиране по линия на механизма за възстановяване и устойчивост /покана 2/
18. К.л. № 158 Приемане на Програмата за намаляване на риска от бедствия 2021 – 2025 г. на Община Русе
19. К.л. № 176 Приемане на Наредба за изменение и допълнение на Наредба за финансово подпомагане на русенски спортни клубове и спортни дейности в Община Русе
20. К.л. № 183 Даване на съгласие за сключване на договори за спонсорство със Сдружение „Футболен клуб Дунав от Русе“ с ЕИК 206224530, Спортен клуб по баскетбол „Дунав – Русе - 2016“ с ЕИК 177042155 и Сдружение „Спортен клуб по волейбол- Дунав“ с ЕИК 827114370
21. К.л. № 165 Годишен отчет за 2023 г. за изпълнение на Програма за управление на отпадъците на община Русе за периода 2021-2028 г.
22. К.л. № 166 Годишен отчет за 2023 г. за изпълнение на Програма за качеството на атмосферния въздух на Община Русе за периода 2021-2026 г.
23. К.л. № 167 Годишен отчет за 2023 г. за изпълнение на План за действие към Стратегическа карта за шум в околната среда на агломерация Русе
24. К.л. № 161 Корекция на Бюджета на Община Русе за 2024 година
25. К.л. № 162 Промяна на списъка на лицата и длъжностите, имащи право на транспортни разходи, съгласно чл. 38 ал.1 т.2 от ПМС №13/29.01.2024 г. за изпълнението на държавния бюджет на Република България за 2024 година, утвърден с Решение на Общински съвет № 119, прието с Протокол №05/16.02.2024 г.- Приложение № 18
26. К.л. № 154 Приемане на Правилник за изменение на Правилника на Програма „Култура“ на Община Русе за финансиране на събития и проекти в областта на изкуствата и културата
27. К.л. № 168 Удостояване на г-н Илия Сяров, изпълнителен директор на Боксов клуб „Русе“ със званието „Почетен гражданин“ на град Русе
28. К.л. № 184 Даване на съгласие учредяване на безвъзмездно право на ползване върху автомобил /специализиран микробус/ за деца и младежи с увреждания – 8 + 1 места с платформа за инвалидна количка – Рено „Мастер“ с рег. № Р 0923 КН и идентификационен номер на рама VF1MA000963243150, собственост на Община Русе на Сдружение „Дете и пространство“ – изпълнител по договор № 7110/01.06.2023 г. за възлагане управлението на социална услуга Център за настаняване от семеен тип за деца/ младежи с увреждания „Вяра“
29. К.л. № 159 Одобряване на задание и разрешаване изработване на проект за подробен устройствен план (ПУП) – план за застрояване (ПЗ) на поземлен имот с идентификатор 63427.182.38, намиращ се в местност „Над линията“, община Русе
30. К.л. № 160 Одобряване на задание и разрешаване изработване на проект за подробен устройствен план (ПУП) – план за застрояване (ПЗ) на поземлен имот с идентификатор 63427.169.888, намиращ се в местност „Караач“, община Русе
31. К.л. № 164 Одобряване на подробен устройствен план (ПУП) – План за улична регулация (ПУР) от о.т. 10936 до о.т. 10939 и План за регулация и застрояване (ПРЗ) на ПИ с проектен идентификатор 63427.157.2383 местност „Папаз дере“, землище на гр. Русе
32. К.л. № 178 Одобряване на задание, разрешаване изработването на подробен устройствен план /ПУП/ – Парцеларен план за пътен достъп ПИ 63427.300.1 в м. „Саръ баир“, землище на гр. Русе
33. К.л. № 152 Приемане на Наредба за изменение и допълнение на Наредба № 21 за реда, начина и условията за отпускане на еднократна финансова помощ на граждани от бюджета на община Русе
34. К.л. № 153 Приемане на Правилник за изменение на Правилника за организацията, дейността и управлението на фонд „Граждански инициативи“ на Община Русе
35. Потвърждаване на Решение № 145 по протокол № 6 на Общински съвет - Русе
36. К.л. № 177 Промяна в състава на комисиите към Общински съвет - Русе
37. Приемане на график за работа на Общински съвет – Русе за периода от месец април 2024 г. до месец юли 2024 г.
38. Питания
39. Изказване на Тодор Савов – вх№ОбС-394/2024

 **Акад. Христо Белоев:** Прегласуване. Прегласуване ли? А, няма грешка. Благодаря. Първа точка, тя е свързана и с питане, което е направено от групата на „Възраждане“ към управителя на ВиК ООД инженер Илиан Милев. Предоставям му думата да направи отговор на поставените въпроси.

**Точка 1**

**Изслушване на инж. Илиан Милен – управител на „ВиК“ ООД, във връзка с поставени въпроси от общински съветници**

 **Инж. Илиан Милев:** Добър ден. Уважаеми господин Председател, уважаеми господин Кмет, уважаеми общински съветници.

 **Акад. Христо Белоев:** Моля за тишина.

 **Инж. Илиан Милев:** Отговорът на поставените въпроси е изпратен писмено, но ще ви ги изчета и на вас. Първия въпрос е за периода от 01.02.2023 година до 01.01.2024 година, когато комплексната цена на водата за битови потребители се е увеличила първо на 4.44 лева за кубичен метър, а след това на 5.06 лева за кубичен метър, колко нови битови потребители и колко нови промишлени потребители бяха присъединени към водопроводната мрежа на ВиК ООД – Русе. Новите потребители, новоприсъединените потребители към водопроводната мрежа, битови – 272, промишлени и други стопански и обществени - 90 броя. Вторият въпрос е за същия период от 01.02.2023 до 01.01.2024, колко нови битови потребители и колко нови промишлени потребители бяха присъединени към канализационната мрежа на ВиК - Русе и за кварталите „Долапи“ и „Средна кула“ отделно данните. Общият брой на новоприсъединените към канализационната мрежа битови потребители за този период е 1311, а промишлени и други стопански потребители 57. В тези числа са 644 нови в квартал „Средна кула“ и 443 в квартал „Долапите“. Третият въпрос е, защо след завършване на водния цикъл през 2023 година се запазват същите нива на загуби на питейна вода, както през 2021 година и цената и нарасна с 14%. Загубите на вода за община Русе в предходен отговор на въпросни през предния месец сме посочили, че намаляват, а не нарастват от 31.77% през 2021 на 30.36% през 2023. Реално намаляването на загубите на вода общо за дружеството можем да го кажем след като мине и 2024 година, тъй като имаме голяма неравномерност в консумираните водни количества през зимния и летния период. А и самите строителни дейности продължиха почти до края на 2023 година. Защо след завършване на Водния цикъл пропадат каналните отклонения по улица „Доростол“ и на други места? По улица „Доростол“ ние нямаме данни за пропаднали канализационни отклонения. Изпълнителите по проекта са запознати с наличните към момента пропадания и предприемат действия по отстраняването им. В момента тече едногодишният период за отстраняване на дефекти и възникналите аварии се отстраняват за сметка на съответните фирми-изпълнители. Защо през 2023 година административните разходи на дружеството са нараснали с 400 000 лева спрямо 2022 година? Отново този въпрос се базира на предходните отговори на въпросите от предния месец. Административните разходи са нараснали 2022 спрямо 2021, а през 2023 напротив, са намалели, намалели са малко. Следващият въпрос е къде се съхранява утайката от ГПСОВ, най-вероятно се има предвид пречиствателната станция за отпадъчни води на Русе. И какво смятате да правите с нея след натрупването на огромни количества от същата на това място? От 2016 година досега произведената утайка от Пречиствателна станция - град Русе се оползотворява в земеделието. И ние в момента също сме в процедура за издаване на разрешителен документ за оползотворяване на утайката в земеделието. Чакаме документа от Българска агенция по безопасност на храните. До издаването на това разрешително утайката се съхранява на площадка на територията на пречиствателната станция. След като го получим, отново ще бъде предавана за оползотворяване. Следващият въпрос е в поземлен имот с идентификатор 63427.146.216 и съседни имоти, находящи се в местността „Кадишева нива“, зад последната спирка на пътя за село Николово, преди кръстовището с булевард „България“ е затрупан 3-4 метра земни маси и строителни отпадъци, фрезован асфалт, павета, бордюри и други строителни материали, сервитута на магистралните водопроводи за питейна вода от град Сливо поле до град Русе. Има реална опасност тази земна маса, която оказва натиск върху колектора на магистралните водопроводи за питейна вода да доведе до слягане на колектора и повреда на водопроводите. Какви мерки сте взели за премахване на тези земни маси и за почистване на сервитута на магистралните водопроводи, така че те да са леснодостъпни за аварийни ремонтни действия. Ние сме взели следните мерки. В община Русе е образувана, сигнализирали сме, е образувана административна преписка във връзка със сигнал, постъпил по електронната поща при нас на 05.09.2023 година и постъпило разпореждане на началника на РДНСК - Русе. Ние сме представили информация на община Русе за извършените СМР в този поземлен имот, които засягат сервитута на магистралните водопроводи. Служители на Отдел „Строителен контрол“ към Дирекция „Инфраструктура, строителен и инвеститорски контрол“ са извършили проверка на място и с писмо от 10.11.2023 година са поискали от собствениците на имотите да предоставят информация за произхода на насипа в имотите. В следващото писмо от 14.12.2023 година до РДНСК и собствениците на имотите, община Русе ги уведомява за извършената проверка на място от служителите на Отдел „Строителен контрол“, които констатират незаконен строеж по смисъла на член 225, алинея 1, точка 2 от ЗУТ, което е основание за започване на административно производство по реда на член 225, алинея 1 от ЗУТ, за което е издаден констативен акт на 11.12.2023 за категория 6-та категория строеж „насип“ и с писмо от 22.02.2024 година община Русе уведомява собствениците на имотите и РДНСК за издадена Заповед от 21 февруари на кмета на община Русе за премахване на незаконния строеж 6-та категория „насип“. Този строеж се намира в следните имоти 63427.6.208 и 217 и 216 по кадастралната карта на град Русе. И последният въпрос е трябва ли ВиК - Русе да стане член на водния холдинг и какви са предимствата и недостатъците на това членство?

 **Акад. Христо Белоев:** Това може би в следващата точка ще стане ясно.

 **Инж. Илиан Милев:** Ако искате някакви въпроси и коментари по първата и тогава да бъде тази точка.

 **Акад. Христо Белоев:** Има ли уточняващи въпроси от заявителите на въпросите? Мнение. Да, заповядайте и ще минем към втора точка. Мариян Димитров. Значи това е отговор на въпроси. Неин въпрос имаше ли в това? Да, Мариян Димитров. Моля за тишина. Мариян Димитров.

 **Г-н Мариян Димитров:** Уважаеми господин Председател, уважаеми колеги, уважаеми господин Кмете, уважаеми господин Милев. Изслушах Ви внимателно, благодаря за подробните отговори, които сте ми дали. Разбира се, аз не мога да бъда напълно удовлетворен от това, което ми отговорихте, тъй като виждам как се увеличават потребителите, както на канализационната услуга, така и на другата услуга, а цената расте на водата. Би било нормално, когато се увеличава обема на едни продажби цената да пада. Плюс това намалението на загубите на вода е някъде около 1.4%, което е изключително малко. Надявам се наистина това, което казвате да стане в следващ период да видим едно по-голямо намаление на загубите и от там това да не води до вдигане цената на водата в следващи периоди. Въпреки това, че твърдите в предните си отговори, че цената била социално поносима, смятам, че дружеството, което имаше такава практика през годините, можеше да забавите вдигането на цената на водата, която примерно да съвпадне с приключване на отоплителния сезон и с корекция пенсиите на пенсионерите, тъй като има много социално слаби хора и такива, които няма как да си платят водата. Вие разбира се нямате социални функции, но все пак това дружество е русенско и Вие трябва да мислите също за русенските граждани, които са Ваши потребители, трябва да могат да си плащат водата. Благодаря.

 **Акад. Христо Белоев:** Благодаря. С това изчерпахме по въпроса. Галичка Николова има уточняващи въпроси от отговори на въпроси от предходната сесия, които писмено бяха дадени от инженер Милев. Заповядайте.

 **Г-жа Галичка Николова:** Благодаря Ви, господин Председател, благодаря Ви и на Вас инженер Милев за изчерпателните отговори.

 **Акад. Христо Белоев:** На микрофона.

 **Г-жа Галичка Николова:** Благодаря Ви за изчерпателните отговори. Моят въпрос е съвсем малък. Правен ли е анализ на промишлените води, които се вливат в пречиствателната станция преди вливането им? Знаем ли какво влиза, тъй като по закон няма право да се вливат в градската пречиствателна станция такива води. Имаме ли направен такъв анализ и ако евентуално нямаме, поемате ли ангажимент да бъде направен? Благодаря ви.

 **Акад. Христо Белоев:** Благодаря. Господин Милев.

 **Инж. Илиан Милев:** Благодаря. Анализ на промишлените отпадъчните води се прави по график и при сигнал на много места в града. Общата вода, която се събира битова и промишлена, тъй като нашата канализационна система е смесена, не е разделна. Тя се разрежда с дъждовни води. По проекта сме монтирали такава апаратура, която 24 часа в денонощието ни дава информация за някои от основните показатели като ХПК и БПК как се изменят непрекъснато преди входа на пречиствателната станция. Този процес с колко замърсени отпадъчни и промишлени води влизат в канализационната система е непрекъснат и е дълъг. Не е нещо еднократно да направим едни проби и да кажем едни резултати. Затова имаме три различни тарифи за пречистване на отпадъчните води. В зависимост от замърсеността на заустените води, дадено предприятие, дори и не предприятие, автомивки, ресторанти могат да минат в по-горна тарифа за пречистване на отпадъчните води. Този принцип замърсителят плаща е въведен още от 2007-8 година при нас. Правим срещи и се борим с най-големите замърсители да си използват техните пречиствателни станции и да заустват пречистени води до нивото на битовите отпадъчни води. Предполагам, че имате предвид „Оргахим“. Те в момента имат направен проект за нова пречиствателна станция. Предстои разделяне на потоците на „Оргахим“ и „Оргахим резинс“ и когато реализират тази пречиствателна станция, нали тогава може да кажем с какви качества, колко замърсени ще бъдат отпадъчните води. Но ние не сме спрели да правим мониторинг на отклонението и освен мониторинг на тяхното отклонение, правим и на стотици други. Надявам се отговорът да е задоволителен.

 **Акад. Христо Белоев:** Да, благодаря Ви. Преминаваме към втора точка.

**Точка 2**

**Упълномощаване на представителите на Община Русе в Общото събрание на „Водоснабдяване и канализация” ООД, гр. Русе**

 **Акад. Христо Белоев:** Да, по тази точка разгледана е по комисии. Постъпила е покана за участие в събрание на дружеството и предлагам нашите представители Анатоли Станев, Галин Григоров, Йовчо Смилов, Калоян Тончев, Мариян Димитров, Светлозар Симеонов, Станимир Станчев, по точки 1 и 2 да гласуват със „за“. След съответните консултации, които сме направили това е предложението. Тъй като имаше въпроси, поканихме господин Милев да даде разяснения по тези точки конкретно към общинските съветници. Заповядайте.

 **Инж. Илиан Милев:** Български ВиК Холдинг ЕАД е учреден през 2020 година и е създаден във връзка с изпълнение на Стратегията за развитие на водния сектор и поетите ангажименти от Република България във връзка с Плана за възстановяване и устойчивост и борба с климатичните промени. Към момента голяма част от ВиК дружествата, дяловете на държавата са прехвърлени от МРРБ в Български ВиК Холдинг. Това, което се е случвало през годините във ВиК – Русе, през 2021 година е проведено едно общо събрание с такъв текст за гласуване, където община Русе не е изпратила представител, общинският съвет не е изпратил представител на общото събрание, а през 2022 година е гласувано „против“. Аз мога да изброя предимствата и недостатъците от това членство да го наречем. Основните дейности, които развива Български ВиК Холдинг са по придобиване, управление на участията в дружествата във ВиК отрасъла, свързани с ремонт, реконструкция на ВиК инфраструктура. Финансиране на дружествата в холдинговото дружество, координиране и управление на инвестиционните дейности и дейностите по поддържане на ВиК инфраструктурата. Също така общото управление на финансови потоци, процедури по възлагане на обществени поръчки, дружеството си извършва собствена производствена и търговска дейност. Другото им предимство е и другата дейност, в която се включват активно в другите ВиК дружества, които са членове на холдинга, оптимизиране на работата в тях, ускоряване на процесите по модернизация на ВиК мрежата и инфраструктурата, както и финансиране за големи проекти във ВиК сектора, като целта е да се подобри предлаганата услуга към гражданите. Някои дружества, ние слава богу не сме от тях, имат проблеми с финансовото състояние и холдинга предприемат мерки за тяхното финансово оздравяване. Друго, което са направили към настоящия момент имат собствено дъщерно енергийно дружество, което осигурява електроенергията за ВиК операторите на приемливи цени и като цяло това е държавната политика за консолидиране и уеднаквяване на критериите за работа във ВиК сектора. Недостатък, то това реално е и бих казал единственият недостатък, който намирам, че се получава някаква централизация. Така че…

 **Г-н Стоян Христов:** Малко по-кратко, ако обичате.

 **Инж. Илиан Милев:** Приключвам. Да обобщим, има ползи от прехвърлянето на дружествата на дяловете на държавата от МРРБ във ВиК Холдинга най-вече в посока бъдещи финансирания. Така че, предлагам да гласувате „за“.

 **Г-н Стоян Христов:** Има три заявки за изказвания. Първият е господин Пазарджиев.

 **Г-н Иво Пазарджиев:** Уважаеми господин Кмет, уважаеми господин Председател на общинския съвет, колеги общински съветници, уважаеми господин Милев. Аз съм бил от хората, които съм имал сериозни резерви по отношение на участието ни в този холдинг, тъй като мисля че той е мъртвороден като идея още в началото. Склонен съм да подкрепя предложението единствено, за да запазим добрите партньорски отношения с МРРБ, но имам два въпроса. Първият е, случило ли се е нещо различно до момента с този ВиК Холдинг, освен да предоставя кредитиране и то с лихви доста над пазарните. И второто е, няма ли да загубите пряката си връзка с Министерство на регионалното развитие и благоустройството, именно органа, който управлява тези процеси във ВиК дружествата и холдинга да се явява като посредник? Благодаря.

 **Г-н Стоян Христов:** Господин Недков, Вие сте.

 **Г-н Деян Недков:** Благодаря, господин Председателстващ, господин Кмет, колеги. Ще започна с това, че първо в това предложено решение липсват ясни мотиви и обосновка, защо трябва да гласуваме „за“ и ще се върна да припомня на колегите преди година и половина, когато ни беше предложено да гласуваме „против“, защо тогава бяха написани мотиви, които господин Пазарджиев каза от част. Нали ще ги цитирам. След извършено проучване беше установено, че Български ВиК холдинг до настоящия момент не е изпълнил ангажиментите, които е поело. Единствената форма на подпомагане, която ВиК дружества са получили, е под формата на парични заеми с изключително неизгоден лихвен процент. Предвид казаното, считам упълномощените представители да гласуват „против“. И моите въпроса са, какво се промени за година и половина, защо сега трябва да гласуваме „за“ и освен, че инженер Милев ни прочете презентацията на сайта на Български ВиК Холдинг, той не каза нищо друго различно. Благодаря.

 **Г-н Стоян Христов:** Господин Димитров.

 **Г-н Мариян Димитров:** Аз благодаря на господин Недков, че цитира господин Пазарджиев, обаче той не довърши цитата докрай. По-нататък господин Пазарджиев е казал, мисля, че подпомагането на ВиК дружеството от държавата е прекратено от 1 април тази година, 2022 разбирайте и до настоящия момент холдинга не е доказал необходимото ниво на експертиза, необходимо за защита интересите на държавата. Така, накратко схемата е следната. Държавата чрез Министерството на регионалното развитие свиква общо събрание на основание член 138 за приемане на нов съдружник в Българския ВиК Холдинг, като дяловете собственост на държавата се внасят като парична вноска в холдинга. По принцип решението за приемане на нов съдружник се взема с мнозинство от 3/4, но съгласно устава на ВиК сме в хипотезата на член 19, алинея 3 на дружествения договор по-скоро. Там е записано, че нов съдружник се взема единодушно от всички съдружници на следващия етап. Така, новият съдружник казва, че е готов да предостави допълнителни средства на своите членове за индексация на изпълнение на договорите за строителство по проектите им, благодаря. Примерно водния цикъл. Съгласно методиката на Закона за обществените поръчки, дават се едни пари и се преизчисляват необходимите разходи. Тъй като ВиК дружеството няма как да върне тези пари, които са в повече извън проекта, те се записват като дружествен капитал, който увеличава дяла на холдинга естествено за сметка на останалите съдружници. Това се е случвало досега, това което аз успях да видя, поне в две такива дружества. Може би са много повече. Едното е Перник, другото е Сливен. В Перник дела от 34% на община Перник е паднал на 1.23%, а в Сливен от 35% е паднал на 2.15%. Тоест, чрез увеличаване на капитала и даване на едни пари, Община Русе ще загуби, ще намали своя дял в това дружество. И тъй като, ами не знам колко е важно, за мен е важно, господин Станев. Все пак това са процентите, които дружеството държи. Станчев, исках да кажа, извинявай. Така че, при така създалата се ситуация, аз за себе си, аз съм представител в общото събрание, не виждам никаква причина да гласуваме със „за“. Да, някакви средства щели да дойдат, да де, ама то има банки, а практиката показва, че холдинга ги дава тези пари на по-висок лихвен процент, отколкото едно дружество може да ги вземе от банките. В тази връзка, да, бързам, внасям проект за решение да гласуваме „против“.

 **Г-н Стоян Христов:** Господин Милев за отговори.

 **Инж. Илиан Милев:** Да започна отзад напред. Първо на господин Димитров. Тази практика, която цитирате за вливане на допълнителни средства в капитала на дружеството, тя отново се приема със 100% съгласие на съдружниците. Така че, влизането и прехвърлянето на дяловете на МРРБ във ВиК Холдинг и след това дали ще се увеличи капитала, вие отново имате като общински съветници възможност да решите да ли не, както и всички останали общини в област Русе. За неизгодните заеми, в отговор на господин Недков. Част от дружествата в държавната, ВиК дружествата, са наистина в тежко финансово състояние и някои от тях месец за месец трудно събират пари да платят тока или заплатите на работниците. Това, което се е променило за година и половина е, че са създали ВиК Енерджи - холдингово дружество, което поетапно отговоря за осигуряването на електроенергията на приемливи цени на ВиК-тата. Това мога да кажа в нещо ново. Другото, което прави холдинга е уеднаквяване на критериите и търсене на баланс между добрите ВиК дружества и не толкова добрите ВиК дружества. Като добри практики, софтуери, които се използват и редица други мерки. Господин Пазарджиев, за посредник нещо бяхте казали. Мога да кажа, че в МРРБ двете дирекции - Дирекция ВиК и Дирекция „Търговски дружества“ са закрити. Самата държавна политика е всички дейности с ВиК секторът да се прехвърли на тяхното холдингово дружество. Това е държавната политика. Дали е добро, дали е лошо не мога да кажа. Колегите от другите ВиК-та не откриват някакви драстични разлики, но те могат да се променя в годините, така че не мога да кажа, че към настоящия момент коренно се е променила ситуацията отпреди 2 години. Това е, надявам се на всички въпроси да отговорих. Мога да кажа, че на нас на този етап кредити не ни трябват за оперативната дейност на дружеството.

 **Г-н Стоян Христов:** Ами, благодаря Ви. Първо подлагам на гласуване предложението на господин Димитров. Упълномощаване на представителите на Община Русе в Общото събрание на ВиК Анатоли Станев, Галин Григоров, Йовчо Смилов, Калоян Тончев, Мариян Димитров, Светлозар Симеонов, Станимир Станчев по Точка 1 и Точка 2 от дневния ред да гласуват „против“ на събранието, което ще се проведе на 04.04 в 10:30. Ми, режим да гласуване, ако може. Пет „за“, предложението не се приема. Да преминем към основното гласуване, както е по Точка 2.

**КВОРУМ – 45. С 39 „за“, 5 „против“ и 1 „въздържал се“ се прие**

**РЕШЕНИЕ № 163**

 На основание чл. 21, ал. 1, т.9 от ЗМСМА, във връзка с чл. 137, ал. 6 от ТЗ и чл. 16, т.1 и т.2 от Наредба № 9 на ОбС – Русе за реда и условията за упражняване правата на община Русе върху общинската част от капитала на търговските дружества, Общинският съвет реши:

1. Упълномощава представителите на Община Русе в Общото събрание на „Водоснабдяване и канализация” ООД, гр. Русе – Анатоли Станев, Галин Григоров, Йовчо Смилов, Калоян Тончев, Мариян Димитров, Светлозар Симеонов, Станимир Станчев по точка 1 и точка 2 от дневния ред да гласуват „ЗА“ на Общото събрание, което ще се проведе на 04.04.2024 г., от 10.30 часа в заседателната зала на административна сграда в град Русе на ул. „Добруджа“ №6.

 **Акад. Христо Белоев:** Да, благодаря и може да освободим господин Милев. Благодарим за участието.

**Точка 3**

**К.л. № 150 Годишен доклад за наблюдение на изпълнението през 2023г. на Плана за интегрирано развитие на Община Русе 2021-2027 г.**

 **Акад. Христо Белоев:** Госпожа Стефанова.

 **Г-жа Златомира Стефанова:** Уважаеми господин Председател, уважаеми господин Кмет, уважаеми общински съветници и колеги от администрацията. Настоящият доклад представя резултатите от изпълнението на ПИРО за периодът 1 януари - 31 декември 2023 година. Това е стандартен доклад, който внася администрацията от името на кмета до 31 март във всяка календарна година. Докладът беше докладван по всички комисии, като имахме три въпроса на господин Кунчев, които мисля, че изяснихме. Други въпроси не е имало, затова аз ще кажа, че поддържам точката. Тя е направена на база на разбира се на точни данни и показва, че всъщност периодът на действие индикативният финансов план е изпълнен на 39.71% от планираното и са положени усилия. Благодаря ви.

 **Акад. Христо Белоев:** Благодаря. Не виждам заявки за изказвания. Гласуваме точката. Ами, погледнете там това. Да, заповядай. Значи, когато кажа, че не виждам заявки за изказвания, сигнализирайте с ръка, ще Ви дам думата. Значи, просто Вие в режим на гласуване тръгнахме и едва тогава реагирате. Заповядайте. Ами, не, не. Аз гледам залата. Заповядайте.

 **Г-н Митко Кунчев:** Сега пуснете времето, защото Станчев ми отне от времето. Така, уважаеми господин Председател, уважаеми господин Кмет, уважаеми дами и господа общински съветници.

 **Акад. Христо Белоев:** Моля за тишина.

 **Г-н Митко Кунчев:** Вземам отношение по този важен документ и ще говоря само в частта образование, която е отразена от страница 28 до страница 30. В началото се казва, че параметрите на образователната инфраструктура в общината са функция от броя на лицата в съответната възраст и на практика не става ясно, какви са точно тези параметри. В края на изложението за образованието има една таблица, в която са посочени броят на учениците, броят на детски градини, училища и така нататък. Сега, аз смятам, че трябва да се отнасяме сериозно към тези стратегически документи и техните отчети и за да изясня моето становище, ще дам един пример. Всяка година Европейският съюз прави същото каквото правим ние тук за нашата община. Това е доклада за образованието. Всяка година той се публикува ноември месец за всяка държава, за България е на български език, всеки може да го прочете. Първата страница след това е съдържанието на документа. Най-отгоре в съдържанието пише ключови показатели. Тоест, както и при нас започва с най-важното нещо. Кои са ключовите или основните показатели или както искате ги наречете. Веднага след това има една табличка, която има две части – първата част са основните показатели. Това са седем показатели, които Европейският съюз следи. После има няколко допълнителни. Ще ви дам пример само с първите два основни показателя. Първият показател е процентът на децата от 3-годишна възраст, докато тръгнат в 1 клас, които са обхванати във форма на обучение или казано по нашему децата, които ходят в детски градини. За всеки показател Европейският съюз има стойност, която трябва да бъде постигната през 2030 година и всяка година се следи. Целта 2030 година Европейският съюз е 96% от децата да бъдат обхванати в тези дейности. Текущото състояние на Европейския съюз е 92%. И текущото състояние на България е почти 80%. Така се прави всъщност, нали знаем каква цел гоним, знаем какъв е срока, следим текущото състояние и всяка държава в какво положение е. И вторият показател е следният, процентът на учениците със слаби умения по четене, математика и науки. Тук целта на Европейския съюз през 2030 година е този процент да бъде по-малък от 15%. Текущото състояние е 22%, текущото състояние на България е 45%. Няма да говоря за другите коефициенти. Сега, какво трябва да се направи? Първо трябва да имаме например ясна цел да речем за нашия мандат, до края на нашия мандат. Кои са седемте или петте ключови показатели, които следим в образованието и всяка година трябва да ги наблюдаваме.

 **Акад. Христо Белоев:** Ориентирайте се към приключване.

 **Г-н Митко Кунчев:** От името на групата може ли?

 **Акад. Христо Белоев:** Да, Вие имате 40 секунди, откакто включиха да текат тези, продължавайте.

 **Г-н Митко Кунчев:** Та, предлагаме, има достатъчно време нашият общински съвет да свърши тази работа. Да не чакаме дори следващия стратегически документ. Може с решение на общинския съвет, ако изпълнителната власт внесе такъв документ, да решим кои са основните параметри, които ще следим, каква цел имаме до края на този мандат и да видим с какви мерки могат да се изпълнят, защото дейности много, дейности всякакви. Ако няма резултати от тия дейности, значи нищо не сме свършили всъщност нали. Разбирате ли, много дейности може да има, но най-накрая е важен резултатът, от това, което е свършено. Благодаря за вниманието.

 **Акад. Христо Белоев:** Благодаря. Госпожа Стефанова докато дойде до микрофона. Забележка, нали уточнихме се, когато е от името на група, още когато излизате на трибуната, моля да бъде заявявано. Заповядайте.

 **Г-жа Златомира Стефанова:** Господин Председател, изключително уважавам образованието и уважавам всеки един, който има знания в тази област, но господин Кунчев, нека да говорим каква всъщност е точката. Това е стратегически документ, който не обхваща само образованието, той е общ стратегически документ, който обхваща абсолютно всички сектори и неговата цел на доклада всъщност е повече насочена към индикаторите, които изпълняват проектите в този документ. Ако говорим за абсолютно профилирани, нали индикатори, които Вие искате да се постигнат, това става в различни допълнителни стратегически документи като за развитие на образованието, тоест всеки един сектор общинският съвет може да приеме нещо различно от това. Тук говорим за ПИРО. Благодаря.

 **Акад. Христо Белоев:** Да, не виждам други. Реплика, Росица Георгиева.

 **Г-жа Росица Георгиева /реплика/:** Аз имам въпрос към господин Кунчев, защото нещо се обърках в превода. Господин Кунчев, Вие искате да приемем показатели, които да следим и след това да вземем някакво решение на общинския съвет? Много Ви моля да кажете, какво имате в предвид, кои показатели искате да следим и какво решение може би, не искам да го казвам вместо Вас, затова Ви призовавам да отговорите. Имате в предвид решение на общинския съвет по закриване на училища? Кажете какви показатели, какво следим и какво искаме да направим? Не Ви дърпам за езика, просто ми е интересно.

 **Акад. Христо Белоев:** Точката е годишен доклад, нали е ясно. Да, заповядайте. Да, да, трябва да изясним. Годишен доклад имаме.

 **Г-н Митко Кунчев:** Предлагам общинският съвет със свое решение някакво да приеме някакво решение, то може да бъде част от някакъв технически документ, всякак може да бъде, с което решение ние да се уговорим, кои са ключовите параметри, които да следим. Аз прочетох два примера от Европейския съюз. Първият беше за детските градини, обхвата. Ако се уговорим да речем, че е важен обхвата в детските градини, знаем какво е в България, знаем какво е в Европейския съюз, какво е в община Русе? Твърде възможно в Русе да сме отличници примерно, нали. Така че, аз твърдя, че развитието на образованието е част от развитието на общината. Даже важна част от развитието на общината и затова трябва да се говори и тук за образованието.

 **Акад. Христо Белоев:** Благодаря. Сигурно всички сме убедени в това, което се казва, обаче нали е ясно как вземаме решения. Писмено предложение, тук се дава. Точката е годишен доклад, още веднъж искам да напомня. А някакви промени, ние затова имаме комисии, в съответните комисии може да се внасят материали, да се гласуват и да си дойдат по реда, както трябва. Енчо Енчев. Моля за тишина, тук малко се поувлякохме.

 **Г-н Енчо Енчев:** Уважаеми господин Председател, уважаеми общински съветници. Не мога да се стърпя. Става въпрос за образование да взема дума, макар че честно да ви кажа, не съм екстрасенс и не мога да знам предварително, когато се изготвя един стратегически документ като ПИРО, на база на коя структура, на кой доклад или документ от Европейския съюз ние трябва да съответстваме. В края на краищата ние тук предлагаме на вашето внимание един стратегически документ, а на вниманието на господин Кунчев, който е прав, че трябва много да се говори за образование, казвам общинският съвет прие Стратегия за развитие на образованието, мина през всички комисии, всички обсъждахме, огромна работна група. Там са посочени основни приоритети, по които ние вървим и жалони. Може да се допълва стратегията, тя е отворена и можем да вървим заедно напред, но сега в момента във всеки документ, който предлагаме ние и тук да тръгваме да нищим по отделни ресори и направления. Ами те, ако тук са колеги, които разбират от транспорт и това им е болка и тръгнат, ще кажат то и в транспорта искаме допълнителни индикатори или други неща. Ами те, ако тук са ресторантьорите и хотелиерите и те ще кажат искаме и ние подробности тука и какво правим тогава? Благодаря за вниманието.

 **Акад. Христо Белоев:** Златомира Стефанова, вносителят.

 **Г-жа Златомира Стефанова:** Аз отново моля да се върнем към точката.

 **Акад. Христо Белоев:** Да де, и аз няколко пъти призовах.

 **Г-жа Златомира Стефанова:** Защото мисля, че в предното ми изказване обясних, ще обясня още веднъж. ПИРО не е документ за образованието. Това е първото. Значи просто, извинявам се господин Кунчев, но наистина не сте разбрали, защото не може да се внасят критерии за оценка на този етап. Той е разработен по определен начин, по нали има си йерархия. Документа следва някакъв ред. На този етап при първоначалното му разработванеетрябвало да бъдат заявени подобни претенции, но в момента е абсурдно да говорим въобще за предложение за внасяне на някакви критерии за оценка. Благодаря.

 **Акад. Христо Белоев:** Така, няма заявки. Системата нещо тръгна наново. Ръка не виждам вдигната. Гласуваме точката.

**КВОРУМ – 47. С 42 „за“, 0 „против“ и 5 „въздържал се“ се прие**

**РЕШЕНИЕ № 164**

 На основание чл. 21, ал. 2, във връзка с чл. 21, ал. 1, т . 24 от Закона за местното самоуправление и местната администрация и на основание чл. 24, т. 4 от Закона за регионалното развитие и чл.70, ал.1 от ППЗРР, Общински съвет – Русе реши**:**

ОдобряваГодишен доклад за наблюдение на изпълнението през 2023 г. на Плана за интегрирано развитие (ПИРО) на Община Русе 2021-2027 г.

**Точка 4**

**К.л. № 151 Утвърждаване управител на „Център по дентална медицина 1 - Русе” ЕООД след проведен конкурс**

 **Акад. Христо Белоев:** От името на комисията, внасям предложение да утвърдим предложението за избор на доктор Елена Иванова за управител на Центъра по дентална медицина и да се определи съответното възнаграждение.

 **Г-н Стоян Христов:** Заявки за изказвания не виждам. Не виждам и вдигнати ръце. Гласуваме.

**КВОРУМ – 46. С 46 „за“, 0 „против“ и 0 „въздържал се“ се прие**

**РЕШЕНИЕ № 165**

 На основание чл. 21, ал. 2, във връзка с чл. 21, ал. 1, т. 9 от ЗМСМА, чл. 137, ал. 1, т. 5 и чл. 147 от Търговския закон, чл. 70, ал. 1 от Правилника за прилагане на Закона за публичните предприятия, чл. 62, ал. 7 и ал. 8 от Закона за лечебните заведения, чл. 8, ал. 1, т. 1, чл. 10, ал. 1, т. 5, чл. 22, ал. 1, чл. 24 и чл. 31а от Наредба №9 за реда и условията за упражняване правата на Община Русе върху общинската част от капитала на търговските дружества на Общински съвет – Русе, Общинският съвет реши:

1. Утвърждава предложеното от комисията класиране, съобразно Протокол за окончателните резултати от проведения конкурс и класиране на кандидатите за управител на „Център по дентална медицина 1 – Русе” ЕООД, (Приложение №5) и избира д-р Елена Дачева Иванова за управител на „Център по дентална медицина 1 – Русе” ЕООД, ЕИК 000527052 за срок от 3 (три) години.
2. Определя месечно възнаграждение на управителя на „Център по дентална медицина 1 – Русе” ЕООД в размер 400 на сто от отчетната средна месечна брутна работна заплата в лечебното заведение, но не повече от дванадесеткратния размер на минималната месечна работна заплата, установена за страната за съответния месец.
3. Задължава Кмета на Община Русе да сключи договор за управление с утвърдения кандидат.

**Точка 5**

**К.л. № 156 Прехвърляне на общински недвижим имот, представляващ придаваем терен от 6,5 кв.м по улична регулация от ПИ 63427.2.2287 към частния ПИ с идентификатор 63427.2.2393, срещу отнемане от частния ПИ с идентификатор 63427.2.2393 на терени от 0,9 кв.м и 2,2 кв.м и придаване съответно към общински имоти – улици**

 **Акад. Христо Белоев:** Златомира Стефанова.

 **Г-жа Златомира Стефанова:** Благодаря, господин Председател. Уважаеми общински съветници, поддържаме точката. Благодаря ви.

 **Акад. Христо Белоев:** Няма заявки, гласуваме.

**КВОРУМ – 45. С 45 „за“, 0 „против“ и 0 „въздържал се“ се прие**

**РЕШЕНИЕ № 166**

 На основание чл. 21, ал. 1, т. 8 и чл. 21, ал. 2 от ЗМСМА, §22, ал. 1, т. 1, буква „б“ от ЗР от ЗУТ, чл. 6, ал. 1 и ал. 3 от ЗОС, Протокол № 1 от 19.12.2023г. на Комисията по общинска собственост, съобразно предвижданията на ПУП-ПРЗ, одобрен със Заповед № РД-01-2897/05.09.2023г. на Кмета на Община Русе, Общински съвет – Русе реши:

1. Обявява придаваем терен с площ от 6,5 кв.м. по улична регулация от поземлен имот /ПИ/ № 63427.2.2287 – улица „Родина“, по КККР на град Русе, община Русе, целият с площ от 7 421 кв.м, трайно предназначение на територията: Урбанизирана, начин на трайно ползване: За второстепенна улица, придавани към поземлен имот с идентификатор 63427.2.2393 по КККР на град Русе, за образуване на УПИ I-2393, в кв. 803 по плана на град Русе, за частна общинска собственост.

2. Да се продаде общинска част, представляваща придаваем терен от 6,5 кв.м по улична регулация от поземлен имот /ПИ/ № 63427.2.2287 – улица „Родина“, гр. Русе, община Русе, към поземлен имот с идентификатор 63427.2.2393, собственост на Алиме Палабуйкова и Имре Палабуйков, за прилагане на одобрената регулация и образуване на УПИ I-2393, кв. 803 по плана на град Русе, на стойност 1 479,47 лева (хиляда четиристотин седемдесет и девет лева и четиридесет и седем стотинки), без дължими данъци и такси, които са за сметка на купувачите.

3. Да се придобият 0,9 кв.м от поземлен имот с идентификатор 63427.2.2393 по Кадастралната карта и кадастралните регистри /КККР/ на град Русе, с адрес град Русе, бул. „Родина“ №24, целият с площ от 380 кв.м, трайно предназначение на територията: Урбанизирана, начин на трайно ползване: ниско застрояване (до 10м), собственост на Алиме Палабуйкова и Имре Палабуйков, които да се приобщят към общински поземлен имот с идентификатор № 63427.2.2287 - улица „Родина“, на стойност 245,83 лева (двеста четиридесет и пет лева и осемдесет и три стотинки), без дължими данъци и такси.

4. Да се придобият 2,2 кв.м от поземлен имот с идентификатор 63427.2.2393 по Кадастралната карта и кадастралните регистри /КККР/ на град Русе, с адрес град Русе, бул. „Родина“ №24, целият с площ от 380 кв.м, трайно предназначение на територията:

Урбанизирана, начин на трайно ползване: ниско застрояване (до 10м), собственост на Алиме Палабуйкова и Имре Палабуйков, които да се приобщят към общински поземлен имот с идентификатор № 63427.2.2420 – улица „Панагюрище“, на стойност 600,91 лева (шестстотин лева деветдесет и една стотинки), без дължими данъци и такси.

Съобразно правилата на ЗОС и данъчното законодателство, след погасяване на насрещните вземания на страните до размера на по-малкото, във връзка с прехвърляните придаваеми части от описаните имоти, при условията на чл. 103, ал. 1 и чл. 104 от ЗЗД, Алиме Палабуйкова и Имре Палабуйков да заплатят на Община Русе цена в размер на 632,73 лв. (шестстотин тридесет и два лева и седемдесет и три стотинки) плюс дължимите данъци и такси.

5. Решението подлежи на оспорване чрез Общински съвет – Русе пред Административен съд – Русе в 14-дневен срок от оповестяването му.

**Точка 6**

**К.л. № 170 Допълване на Годишна програма за управление и разпореждане с имоти, общинска собственост в Община Русе за 2024 година**

 **Акад. Христо Белоев:** Златомира Стефанова.

 **Г-жа Златомира Стефанова:** Аз ще докладвам. Уважаеми дами и господа общински съветници, с тази докладна предлагаме допълване на Годишната програма за управление и разпореждане с имотите общинска собственост в Община Русе за 2024 година. Допълването е с два поземлени имота. Идентификаторите са описани в контролния лист, в местността „Лагерът“, които да бъдат включени в списъка на обектите от първостепенно общинско значение като нов стадион и футболен тренировъчен комплекс за широко обществено ползване. Предложението е свързано с постъпило в община Русе писмо от Сдружение „Футболен клуб Дунав от Русе“ относно проучване на възможността за изграждането на нов спортен обект върху посочените общински имоти. С включването на имотите като обект от първостепенно значение в годишната програма, се дава възможност да стартират процесите по облагородяване, подготовка и реализиране на инвестиционните намерения за тези два имота. Реализирането на изложението се извършва по реда на Закона за физическото възпитание и спорта и Закона за устройство на територията, като разбира се това е първото решение. Ако вие приемете това решение, ще последват още много, които има последващи действия с промяна в общия устройствен план, допълване на Наредба 16, изготвяне на ПУП. Това са само следващите стъпки, които кратко уточнявам. Благодаря ви.

 **Акад. Христо Белоев:** Благодаря. Да, в началото Евгени Игнатов направи процедура за изслушване на името… Ама името му. Деян Йорданов. Процедура за изслушване на Деян Йорданов.

**КВОРУМ – 40. С 39 „за“, 0 „против“ и 1 „въздържал се“ се прие процедурното предложение.**

 **Акад. Христо Белоев:** Да, господин Йорданов, заповядайте. 39 гласа „за“, 0 „против“ и 1 „въздържал се“. Моля за тишина.

 **Г-н Деян Йорданов:** Уважаеми господин Председател, уважаеми господа и дами общински съветници. Днес като цяло е доста интересен и специален ден за нас, защото тук се официализира всъщност едно наше намерение, по което ние работихме в последната година, година и нещо. Така че, в рамките на малкото време, което ми е отредено, ще се опитам да мина през основните въпроси за всяка една нова идея, която възниква, а те са всъщност три. Какво искаме да направим? Защо искаме да го направим и как може да го постигнем? Това, което тъй като времето е малко, сме ви предоставили и кратка информационна записка, за да може да се запознаете с повече детайли. Така че призовавам ви, ако имате време да прочетете в повече детайл. Може да започнем с презентацията. Това, което е като идея и като концепция, която ние имаме, е да изградим интегриран спортен комплекс, който се състои от нов стадион за 12 000 зрители и тренировъчен кампус за нашата детско-юношеска школа. Разбира се, подхода, който сме избрали и мястото, което сме идентифицирали като много подходящо за тази цел и идея, всъщност позволяват и по-широка дискусия по отношение на потенциални други проекти и други начинания, които да донесат стойност на цялата русенска общност. Така че, това е само една отправна точка, която ние вкарваме като идея. По отношение на въпроса защо е ясно, че има един консенсус в спортната общност в България, че спортната база в страната е безкрайно и морално остаряла, а във футболната общност този консенсус е още по-голям, тъй като в последните години всъщност два големи проекта се реализираха. Само два големи проекта се реализираха и то частично в Пловдив с държавно финансиране - стадион „Христо Ботев“ и стадион „Лаута“, като последният даже още не е приключен. Така че, темата е наболяла, тепърва спортната общност в страната ще бъде много активна по този въпрос и ние като футболен клуб, който е част от нея, искаме да участваме в тази дискусия заедно, нали и с община Русе и да водим този процес. Така че, независимо каква е политическата конюнктура в страната, това е наболял въпрос, който предстои и трябва да бъде разрешен. Това, което ние сме идентифицирали като решение и разбира се, проучваме и продължаваме, това е процес, който тепърва предстои, е строителство на ново място, тъй като градският стадион е изключително морално остарял в момента и всяко едно събитие, което се провежда, особено с по-масов характер, се превръща в болка за всички граждани на града, особено тези, които са в съседство със стадиона, тесни улици, трафик, липса на пространство, тъй като един стадион всъщност освен трибуните и игрището е много повече от това. Един достъп, улици, булеварди и така нататък. Така че, трябва да се мисли и в тази посока, когато се проектира такова решение. Мястото, което предлагаме, разбира се е едно от смея да твърдя най-красивите места в града, което позволява да мислим и малко по-мащабно и по-широко като общност, в какъв контекст да вкараме и този проект, така че да докараме максимална стойност за нашия град. И накрая без да съм многословен, искам да кажа и нещо по темата с мечтите, тъй като има мечти и мечти, нали така. Едната, на този слайд може да видите две. Едната е това, което реализираха в Мадрид отбор от шампионската лига известен, а другата е град Зайчар, 3-та дивизия в Сърбия, един от най-бедните райони в цяла Европа. Нов стадион за 10 000 души. Смятам, че нашата идея е в линия на втората мечта и затова смятам, че тя е постижима със съответните действия от всички нас, така че се надявам днес пътят, който евентуално бихме започнали да го доведем до край с цялата общинска администрация. Благодаря ви много.

 **Акад. Христо Белоев:** Благодаря. Ръка ако има вдигната, защото тука екрана още не е светнал. Алисе Муртезова. Да, добре. Алисе Муртезова. След това госпожа Елеонора Николова.

 **Г-жа Алисе Муртезова:** Моят въпрос е към вносителите, колегите. Понеже винаги става въпрос за пари, Община Русе тук в това, което ни представяте никъде не участва с финанси. Нали така, или? Защото това е проект, който е много амбициозен и не става въпрос само ние тук сега да изгласуваме мястото и след това да се започнат едни предложения след предложения, какво още трябва да финансираме, какви корекции на бюджета да правим и така нататък. Иначе разбира се, че най-вероятно в залата няма един човек против този стадион и ние ще подкрепим това предложение, но наистина искам вносителите да ми отговорят.

 **Акад. Христо Белоев:** Благодаря. Тръгвам по реда, както тук са ми се появили вече. Иван Иванов. Иван Петров Иванов, изказване.

 **Г-н Иван Петров Иванов:** Уважаеми господин Председател, уважаеми господин Кмет, уважаеми колеги. Много съм благодарен на колегите за хубавия дебат, който се получи в комисията по икономика по точката, в който дебат минахме през това, че мечтите са безплатни и стигнахме до това, че пътят към ада е осеян с добри намерения. Имаше теза, че едва ли не отбора се бори за оцеляване във „В“ група. Но, аз се замислих за много неща и колегите ми могат да потвърдят, че още преди седмица в 01:00 през нощта съм им писал, че имам предложение по темата. Така. Уважаеми колеги, в предходни мои изказвания споменах две важни теми. И проблемът с обезлюдяването на града и предложението ми за някакъв такъв център, в който ние да можем да привличаме панаирно градче да го кажем по-накратко. И предвид на това, че общината няма много останали терени подходящи, терена от 150 декара, въпреки че се спомена и в проектът за Генералният план за транспортния план, си мисля, че наистина е по-подходящ за подобен род мероприятия като панаирно градче или някакво подобно мероприятие свързано с бъдещото развитие на града. Направих си труда, ходих на място, да, не съм го гледал от птичи поглед, много ми хареса, още по-добра представа придобих. Ще ви кажа, градският стадион заедно с „Ялта“ целият комплекс е 74 декара. Стадион „Локомотив“ цялата база е 50 декара, а стадион „Дунав“ с цялата база е 34 декара. Тъй като двата имота граничат и 37-те декара предоставят доста възможности, включително и малко за вземане от тези 150, което мисля, че няма да е фатално за бъдещата реализация на по-големия терен, аз стигнах малко по-напред в идеите си и в предложението си. Може би което основно трябва да залегне в следващия бюджет. Ще помоля от група, ако Алис разреши, защото имам още доста неща да кажа по темата. Уважаеми колеги, аз стигам малко по-напред от това, което ни е предложено тук. Като старейшини ние нямаме право, въпреки това, че мечтите са безплатни, но мечтите са в основата на всяко развитие. Ние като старейшини нямаме право да подрязваме крилата на подобен род младежи. Още по-напред стигам в идеята си. Града ни има нужда от хайде не само кампус, не само от панаирно градче, а и от спортно градче, спортно тренировъчно градче. Една голяма база, в която да се развиват още повече спортове, освен футбол, защото нали „цар футбол“ може да е царя, но има още доста спортове. И ако си спомням навремето тези, които активно сме тренирали, спортно-тренировъчните бази, където сме ходили и по лагер школи и сме развивали доста видове спортове активно, града има нужда от подобен род база. И още по-напред ще отида. Уважаеми колеги, ако изхождаме от идеята и концепцията за развитието на парк „Приста“, това, което е модното напоследък и което си мислят, че има още доста развитие като екстремните спортове – АТВ-та, УТВ-та, вело крос, дори ако щете долу е близо Дунава. Навремето съм тренирал гребане, там може и каякари и гребане да се развива и така нататък. Но, с развитието на парк „Приста“, тъй като това е държавен горски фонд, там не можем да строим, но си мисля, че можем да направим писти за АТВ-та, УТВ-та, вело кросове. Кросовото бягане набира скорост. Изобщо една такава спортно-техническа база, която е свързана и с концепцията за привличане на млади хора, мисля, че би било добро решение за града. Благодаря.

 **Акад. Христо Белоев:** Благодаря. Изказване, Елеонора Николова. Следва Галин Григоров.

 **Г-жа Елеонора Николова:** Уважаеми господин Кмет, уважаеми господин Председател, уважаеми колеги. Предварително бързам да кажа, че нашата група, включително и колегите зад мен, защото моето изказване е едно обобщено виждане, което ние на бърза ръка създадохме. Ние сме за това да се развива спорта. Ние сме за това да се създаде нова спортна база, модерна такава, каквато други градове вече притежават, но аз смятам, че едно отлагане на този въпрос се налага по следните причини. 2005 година ние създадохме Индустриален парк, който даде възможност на града да привлече инвеститори. Разбира се, идеята беше опорочена след това с разпродажба на парцели, което не беше основният замисъл. Замисъла беше да се създаде една територия, която да има инфраструктура, довеждаща енергия, вода и всичко останало, за да може един потенциален инвеститор да бъде поканен и да има къде да разположи своята инвестиция. Моята тревога е за това, че в общият план за развитие ние нямаме отредена такава нова територия. Господин Кметът нееднократно е казвал, че негова основна цел е да привлечем млади хора в града. Защото без наличие на млади хора един стадион е безсмислен. Ето защо, ние трябва да помислим на първо място за отреждане на терен, където би могъл да се ситуира нов индустриален парк. Да помислим за това да създадем условия да се привлекат млади хора качествени, с добро образование, които да намерят своето място за живот именно в нашия град. Ето защо аз имам едно виждане, че 200 декара, една такава площ, която ние не разполагаме на много места с такава площ, би трябвало да се помисли, къде трябва да има стадион, къде трябва да има индустриален парк и преди всичко, как да привлечем хора в града. Ние намаляваме от ден на ден, топим се, така че трябва да има определено степенуване на нашите мечти. Да, ние не сме Нелсън Мандела, за да кажем „Аз имам една мечта“, но нашите мечти трябва да бъдат смели в посока на това да осигурим развитие на града, което води след себе си и развитие на спорта, и развитие на културата и разбира се развитие на социални дейности, икономически просперитет и всичко останало. Благодаря ви.

 **Акад. Христо Белоев:** Благодаря. Галин Григоров, изказване. Обобщили сте, да, добре. Велизар Павлов, изказване.

 **Г-н Велизар Павлов:** Благодаря, господин Председател, от името на група.

 **Акад. Христо Белоев:** От името на група.

 **Г-н Велизар Павлов:** Уважаеми колеги, аз най-напред ще маркирам няколко факти. Първи факт. България драматично изостава по отношение на стадионите. Всички гледаме и телевизия, виждаме Европа, света на какви стадиони играе футбол. В България през последните години не е построен нито един нов стадион. Добри примери в тази посока са Унгария, където за около 5-6 години бяха построени 19 чисто нови футболни стадиони, които отговарят на всички европейски стандарти и изисквания, които са доста завишени през последните години. Румъния също тръгна по този път, 4-5 нови стадиона изградени, Сърбия видяхте тук в презентацията в Зайчар, не само в Зайчар и на много други места нови стадиони. Албания, Северна Македония, Турция. Тоест България се явява някакъв остров на мизерията по отношение на стадионите. Неотдавна излезе една класация на испанското списание „Аз“, която класация е свързана с най-мизерните и лоши стадиони в света и в челото на тази класация е Националният стадион „Васил Левски“. Защо ги казвам тези неща. Казвам ги, защото те са видими за държавата. Наясно е, както Министерството на младежта и спорта, така и Министерството на финансите с нужните инвестиции, които трябва да бъдат направени в тази посока и неслучайно беше създадена тази програма, условно да я нарека „солидарност“, въз основа на която 50% от финансирането на едни такива нови стадиони ще бъде поето от държавата. Сега, къде евентуално биха се инвестирали тези суми? Ами там където има готовност, проект и подробен устройствен план и така нататък. Имам информация, че колегите във Варна и в Бургас вече работят в тази посока. В София предстои изграждането на нов стадион на ЦСКА. Мисли се и върху изграждането на стадиона на Левски в квартал „Герена“. Тоест, за да сме готови, ние трябва да вървим изпреварващо, да свършим всички онези важни стъпки, които общината трябва да извърши и разбира се да очакваме и помощ и финансиране от държавата, което е заявено. Аз лично очаквам тази помощ да надхвърли 50% солидарност, тъй като най-вероятно проектите ще бъдат малко. За нас, за нашата група този проект е от важно стратегическо значение. Ние го подкрепяме напълно. И искам да кажа няколко думи във връзка с икономиката и това с индустриалните зони, които госпожа Николова преди малко засегна. Много по-разумно е индустриалните зони да бъдат насочени към новата магистрала. Значи, новата магистрала върви точно в обратна посока, така че, ако трябва да развиваме индустриални зони, за всеки един инвеститор, това е много по-изгодно да е близо до магистрала, отколкото да минава през целия град, за да стигне до магистрала. Още нещо искам да кажа. Стадиона е и икономика. Значи в днешно време футбола е мощен икономически фактор. Не само икономически, но е и фактор за регионално развитие. Когато имаме един такъв стадион и го развиваме по европейски стандарти, ще има и млади хора, ще има интерес към Русе и това ще даде едно ново бъдеще на нашия град. Благодаря ви.

 **Г-н Стоян Христов:** Реплика, господин Белоев.

 **Акад. Христо Белоев /реплика/:** Съвсем кратко, под форма на реплика ще използвам на няколко изказвания да кажа какво мисля. За мечтите много ми хареса, това което е написано и всички са прави. И госпожа Николова, за да привлечем млади хора, трябва да има и спортни съоръжения, трябва да има и индустриални зони, Иванов, трябва да има и панаирно градче, трябва да има всичко. Така че всичко, когато върви и е добре трябва ние да предлагаме съответните неща, за да може то да съществува и да привличаме хора. И Велизар Павлов правилно казва, ние трябва да направим и да имаме готовност с проекти, защото когато дойде времето за финансиране, да ги поставим на масата, а не тогава тепърва да мислим и да кажем срока изоставаме, трябва бързо да решаваме. Благодаря.

 **Г-н Стоян Христов:** Благодаря. Госпожа Досева.

 **Акад. Христо Белоев:** Елисавета Досева.

 **Г-жа Елисавета Досева:** Благодаря. Господин Председател, господин Кмет, колеги. Искам да обърна внимание, че в момента гласуваме едно допълнение на Годишната програма като обект от първостепенно значение. Дали ще бъде точно терен с 6 футболни игрища и с 1 основно, дали ще има още нещо друго, това предстои да се обсъди. Дали ще бъде само футбол, въпреки че „цар футбол“ знаем всички, но има и много други спортове. Мисля, че това е въпрос на последващо обсъждане, но ние гласуваме това да влезе в програмата, 200 декара никак не са малко и там би могло да се развие и нещо много по-добро, грандиозно, което да приема всякакъв вид мероприятия. За хората, които са били в спорта, знаят, че за да може да се поеме едно мероприятие от международно значение, всяка федерация има съответните изисквания. Аз не знам дали футбола изисква да има 3 помощни игрища или 6, за да се случи международно такова участие, но когато това е факт и при нас има такова мероприятия, това е не само приход за града. Това е развитие и това са много, много други неща. Това наистина е икономика и би трябвало ние да подкрепим едно такова място, което да е нещо привлекателно, което да е нещото заради което да идват в града от всякъде. Благодаря ви.

 **Акад. Христо Белоев:** Благодаря. Пламен Рашев, изказване.

 **Г-н Пламен Рашев:** Господин Председател, господин Кмет, колеги. Тъй като в последната част на изказванията, хора от Комисията по младежта и спорта подкрепят това предложение, искам да подкрепя и аз, защо. Защото това, което се каза е едно намерение на хора, които желаят или по друг начин казано мъдростта. Едно е да искаш, друго е да можеш, трето и четвърто да го направиш. Ние сме на етапа да поискат футболните хора на „Дунав от Русе“, които в момента имат 14 групи по 2 отбора - мъжки и женски, 400 и повече деца. Родителите водят и съответно вземат от тренировки. Това още един път илюстрира, че този спорт е един от най-обичаните в града ни. Нека да обърнем внимание и да му дадем шанс.И подчертавам, че това, което в момента ние гласуваме. Допълваме Годишната програма за управление и разпореждане с имоти. Благодаря.

 **Акад. Христо Белоев:** Благодаря. Калоян Тончев, изказване. Това е последното заявено изказване.

 **Арх. Калоян Тончев:** Уважаеми господин Председател, уважаеми господин Кмете, уважаеми колеги. Аз естествено съм „за“ това спортно съоръжение в тази зона. Единствено една малка ремарка касаеща изказването на госпожа Николова. Вероятно малцина в тази зала знаят, че Вие сте всъщност сте създателят едно време на индустриалния парк и Валери Андреев. Няма да говоря по това дали идеята е опорочена или не впоследствие, но индустриалния парк е там и е факт. Но се разграничавам от това индустриалната зона да бъде развивана в западната част на града, което така разбирам от Вашето изказване поради простата причина, че там територията е отвсякъде блокирана и е отредена в общия устройствен план като зелена зона, казано да жаргонен език. Източният индустриален парк обаче към настоящия момент е с изчерпани строителни територия.Тоест следва една проста процедура, която общината трябва да започне, която говорихме с господин Кметът вече неколкократно дори на среща. Да се направи процедура за промяна на общия устройствен план и да се разширят строителните граници на тази зона, за да може да отключим индустриалния парк към бъдещата магистрала, евентуално към бъдещия мост. Това е бъдещето на развитие на индустриалния парк в Русе. Благодаря ви.

 **Акад. Христо Белоев:** Да, благодаря. Кметът на общината Пенчо Милков.

 **Г-н Пенчо Милков:** Уважаеми господин Председател, уважаеми колеги, общински съветници, скъпи граждани. За мен от точката днес трябва да се обобщи едно нещо. Сигурен съм, че тя ще се приеме сигурно с много голямо мнозинство. Русе и общинският съвет на Русе и ръководството на общината започва активни действия по развитие на града в западна посока със съоръжения спортни обществени сгради, с план, който впоследствие говорихме го и ще бъде приоритет за западен парк „Приста“. Тази зона не е използвана до момента в града, затова моето отношение към точката сега ще ви кажа е следното. Това е най-важното. Това няма да е само стадиона, за който се изказа представителя на футболния клуб, за който ще се работи за изграждането на това съоръжение. Терена, който ви се предлага е в зона с обществено предназначение. В случая съгласен съм с това, което казаха колегите преди мен, че в него могат да бъдат изградени и други обществени сгради, не само стадиона. Сгради, които да обслужват спорта. Вчера беше при мен председателя на федерацията примерно по лека атлетика. Поели сме ангажимент няколко пъти тук да се строи специализирана сграда, зала по лека атлетика, каквато липсва в страната също. Затова ще получим подкрепа и от федерацията. Надявам се и от държавата. Общината също ще работи. Изложиха се предложения за палати за провеждане като панаирно градче на изложения, на различни други мероприятия. Абсолютно добра идея. Ние можем да го правим в зона, когато я определим с такъв характер. Вие в момента наистина определяте, че града тръгва да се развива в тази посока. За мен казах преди малко и от архитект Тончев, щях да помоля колегата Елеонора Николова, колегите които предлагат нали да се отложи обсъждането. Не е нужно, защото наистина в това място индустриална зона ние не можем да развиваме. Точно с Валери Андреев работим, който е бил Ваш заместник-кмет 4 години. Има сключен меморандум с „Тракия икономическа зона“, определят се терени от тях и се окрупняват. Точно в източна посока на границата на нашия индустриален парк. Това налага развитието и на зоната, строителните граници и всичко това. Те закупиха бившия аероклуб за обучителен център, последния имот, който беше останал именно, за да бъде първото нещо, което да направят да е обучителен център. Тоест, имаме идея. Най-важната идея за индустриалните паркове за мен в Русе е вече да спрем да трупаме индустрии в града. Те трябва да бъдат както прави Пловдив в малките общини около големия център. Има зони, има терени. Това е положителният начин на развитие. Аз заявявам в изказването си тук и приключвам, съобразявам се с времето, че ще бъде подкрепен клуба. Ще бъдат подкрепени и други клубове, които искат да се развиват в тази зона и други инициативи. И тук само да ви кажа, че не се прави само искане пред общински съвет за територията. Има вече разговори с инвеститори, с хора в Русе, които са готови да заплатят дори проектирането. Тоест, няма да бъде само общинско финансирането или държавно, както казаха колегите, за което се надявам. Ние наистина се надяваме вече като общност да разсъждаваме, но стадион трябва нов. Градският стадион в момента е с изчерпан капацитет, не на стоящи места и дали е мизерен. Ние може да го реновираме колкото искаме. Няма места за паркиране на автобуси и на автомобили и това вече не отсича от големи мероприятия, така че да се обединим в предлагам това предложение и да го гласуваме единодушно. Благодаря ви.

 **Акад. Христо Белоев:** Благодаря, няма други, да. Госпожа Муртезова зададе въпрос. Кой ще отговори? Ако трябва конкретизирайте го още веднъж.

 **Г-жа Алисе Муртезова:** Колеги, тази мечта е приблизително 20 милиона. Четем, че поне 50% ще бъде държавното финансиране. Разбира се, че ние ще подкрепим натам да се развива града. Разбира се, че ще има там стадион. Наистина искам да чуя действително дали общината ще участва с останалите 50%, защото наистина… Еми, явно така ще бъде, от къде ще бъдат другите пари?

 **Акад. Христо Белоев:** Тук се отговори, че инвеститори има, но да, господин Милков.

 **Г-н Пенчо Милков:** Отговарям абсолютно ясно. Искаме ли да има стадион на това място, той да бъде в Русе, да е за русенци за поколения след нас - искаме. Всички ще впрегнат техните усилия. Депутатите към държавата, общинските съветници и кмета в общинския съвет, бизнесмените на Русе с бизнеса и стадион ще има. Каквото е необходимо да се осигури. Това няма да бъде стадион на един човек, на един клуб и на човека, който се изказа сега да се плашим да направим някакъв разход. Но просто ви дадох пример. Първо е необходимо проектиране, необходимо е каза ни се, но примерно за проектирането и за количествено-стойностната сметка вече човек е повдигнал ръка и са казали ние ще направим примерно това. Да, заявявам изрично, за да не звуча като неясно нали като политик. Да, каквото е необходимо, за да се изгради, трябва да участва и общината, но ние към днес изобщо не знаем дали е 20 милиона, дали общината ще плаща 50%, това са спекулации. Ние днеска решаваме да започнем развитие на града на запад със зона за обществено предназначение, включваща и стадион.И ще участваме с всичко, за да се реализира.

 **Акад. Христо Белоев:** Други? Няма внесени никакви писмени предложения за гласуване. Гласуваме основното предложение.

**КВОРУМ – 47. С 42 „за“, 0 „против“ и 5 „въздържали се“ се прие**

**РЕШЕНИЕ № 167**

 На основание чл. 21, ал. 1, т. 8 и чл. 21, ал. 2 от ЗМСМА, чл. 8, ал. 9 от ЗОС и чл. 4, ал. 2 от Наредба №1 за общинската собственост на Общински съвет – Русе, §1, т. 6 от Допълнителните разпоредби на Закона за общинската собственост и чл. 3, ал. 2, т. 3 от ЗОС, §5, т.73 от ДРЗУТ, чл. 24, ал. 7 и чл. 29, ал. 5 от ЗОЗЗ, Инвестиционно намерение вх. №63-379-1/03.01.2024 г. от Сдружение „ФК Дунав от Русе“, Общинският съвет реши:

Определя като обект от първостепенно значение за Община Русе и попълва „Годишната програма за управление и разпореждане с имотите, общинска собственост в Община Русе за 2024 година“ в съответния раздел на „Обектите от първостепенно общинско значение“ с „Нов стадион и футболен тренировъчен комплекс“ за широко обществено ползване – нов спортен обект, реализиран по правилата на ЗФВС и на ЗУТ, върху поземлени имоти – собственост на Община Русе, с идентификатори 63427.3.664 и 63427.3.648 по КККР на гр. Русе.

**Точка 7**

**К.л. № 171 Съгласие за продажба на общински недвижим имот, представляващ придаваем терен по улична регулация, с площ от 7 кв.м., които да се придадат към УПИ V – 267, в кв. 33 по плана на село Бъзън, община Русе**

 **Акад. Христо Белоев:** Златомира Стефанова.

 **Г-жа Златомира Стефанова:** Уважаеми общински съветници, поддържаме точката. Благодаря.

 **Акад. Христо Белоев:** Благодаря.Няма заявки за изказване. Гласуваме точката.

**КВОРУМ – 47. С 47 „за“, 0 „против“ и 0 „въздържали се“ се прие**

**РЕШЕНИЕ № 168**

 На основание чл. 21, ал. 1, т. 8 и чл. 21, ал. 2 от ЗМСМА, §22, ал. 1, т. 1, буква „б“ от ЗР от ЗУТ, чл. 6, ал. 1 и ал. 3 и чл. 41, ал. 2 от ЗОС, Протокол № 2 от 29.01.2024г. на Комисията по общинска собственост, съобразно предвижданията на ПУП-ИПР, одобрен със Заповед № РД-01-3347/11.10. 2023г. на Кмета на Община Русе, Общинският съвет реши:

1. Допълва годишната програма за управление и разпореждане с имотите – общинска собственост за 2024г. с продажба на терен, общинска собственост, представляващ придаваема част по улична регулация, с площ от 7 кв.м от ПИ № 501.1479 – ул. „Иван Вазов“, в село Бъзън, община Русе, придаван към УПИ V – 267, в кв. 33 по плана на село Бъзън, община Русе, собственост на Светослав Стефанов, с прогнозен приход в размер на 62.58 лева (шестдесет и два лева петдесет и осем стотинки), без дължими данъци и такси.

2. Обявява придаваем терен с площ от 7,00 кв.м. по улична регулация от ПИ № 501.1479 – ул. „Иван Вазов“, в село Бъзън, община Русе, придаван към УПИ V – 267, в кв. 33 по плана на селото, за частна общинска собственост.

 3. Да се продаде терен, общинска собственост, представляващ придаваем терен с площ от 7,00 кв.м. по улична регулация от ПИ № 501.1479 – ул. „Иван Вазов“, в село Бъзън, община Русе, придаван към УПИ V – 267, в кв. 33 по плана на селото, на Светослав Стефанов, след заплащане на Община Русе цена в размер на 62.58 лева (шестдесет и два лева петдесет и осем стотинки) и дължимите данъци и такси.

 4. 30% от постъпленията от продажбата на имота да бъдат използвани за дейности, предвидени в чл.52, ал.5 от ЗМСМА, на територията на съответното населено място.

 5. Решението подлежи на оспорване чрез Общински съвет – Русе пред Административен съд – Русе в 14-дневен срок от оповестяването му.

**Точка 8**

**К.л. № 172 Съгласие за продажба на общински недвижим имот, представляващ придаваем терен по улична регулация, с площ от 12 кв.м., които да се придадат към УПИ XVII-1901, в кв. 55 по регулационния и кадастралния план на с. Николово, община Русе**

 **Акад. Христо Белоев:** Златомира Стефанова.

 **Г-жа Златомира Стефанова:** Благодаря, господин Председател. Поддържаме точката да бъде приложена улична регулация. Благодаря.

 **Акад. Христо Белоев:** Благодаря. Няма заявки за изказвания, гласуваме точката.

**КВОРУМ – 46. С 46 „за“, 0 „против“ и 0 „въздържали се“ се прие**

**РЕШЕНИЕ № 169**

 На основание чл. 21, ал. 1, т. 8 и чл. 21, ал. 2 от ЗМСМА, §22, ал. 1, т. 1, буква „б“ от ЗР от ЗУТ, чл. 6, ал. 1 и ал. 3 и чл. 41, ал. 2 от ЗОС, Протокол № 2 от 29.01.2024г. на Комисията по общинска собственост, съобразно предвижданията на ПУП-ИПУР, одобрен със Заповед № РД-01-3745/02.12.2021г. на Кмета на Община Русе, Общинският съвет реши:

1. Допълва годишната програма за управление и разпореждане с имотите – общинска собственост за 2024г. с продажба на терен, общинска собственост, представляващ придаваем терен от с площ от 12,00 кв.м. по улична регулация от ПИ 0.7029 находящ се в село Николово, община Русе – ул. „Камчия“, с трайно предназанчение: Урбанизирана територия, Начин на трайно ползване: За второстепенна улица, придавани към УПИ XVII-1901, в кв. 55 по плана на селото, собственост на Красимир Койнов, с прогнозен приход в размер на 376,56 (триста седемдесет и шест лева и петдесет и шест стотинки), без дължими данъци и такси.

2. Обявява придаваем терен с площ от 12,00 кв.м. по улична регулация от ПИ 0.7029 находящ се в село Николово, община Русе – ул. „Камчия“, с трайно предназанчение: Урбанизирана територия, Начин на трайно ползване: За второстепенна улица, придавани към УПИ XVII-1901, в кв. 55 по плана на селото, собственост на Красимир Койнов, за частна общинска собственост.

3. Да се продаде терен, общинска собственост, представляващ придаваема част от 12,00 кв.м. по улична регулация от ПИ 0.7029 – ул. „Камчия“, придавани към УПИ XVII-1901, в кв. 55 по плана на селото за прилагане на регулацията, на Красимир Койнов, след заплащане на Община Русе цена в размер на 376,56 (триста седемдесет и шест лева и петдесет и шест стотинки), без дължими данъци и такси., които са за сметка на купувача.

4. 30% от постъпленията от продажбата на имота да бъдат използвани за дейности, предвидени в чл.52, ал.5 от ЗМСМА, на територията на съответното населено място.

5. Решението подлежи на оспорване чрез Общински съвет – Русе пред Административен съд – Русе в 14-дневен срок от съобщаването му.

**Точка 9**

**К.л. № 173 Промяна в списъците с общински жилища**

 **Акад. Христо Белоев:** Златомира Стефанова.

 **Г-жа Златомира Стефанова:** Благодаря, господин Председател. Имаме два адреса в „Дружба 3“ – „Никола Йонков Вапцаров“ 11, Блок 23, Вход 3 и Вход 2, които са бивши филиали на Детска градина „Снежанка“. Същите са отнети със заповед на кмета поради отпаднала необходимост. Отговарят, ремонтирани са да влязат в Списък 1 за общинските жилища за настаняване под наем за граждани с установени жилищни нужди, Раздел „А“ - апартаменти. Благодаря.

 **Акад. Христо Белоев:** Благодаря. Заявки за изказване не виждам. Гласуваме.

**КВОРУМ – 46. С 46 „за“, 0 „против“ и 0 „въздържали се“ се прие**

**РЕШЕНИЕ № 170**

На основание чл. 21, ал. 2, във връзка с чл. 21, ал. 1, т 8 от Закона за местното самоуправление и местната администрация и чл. 42, ал.1 и ал. 2 от Закона за общинската собственост, чл. 12, ал. 1, ал. 2 и ал. 4, чл. 36, ал. 5 от Наредба №6 на Общински съвет – Русе за условията и реда за установяване на жилищни нужди, настаняване под наем и разпореждане с жилища – общинска собственост, Общинският съвет реши:

1. Приема допълнение и изменение на Списък №1 на общинските жилища за настаняване под наем на граждани с установени жилищни нужди за 2024 г., утвърден от Общински съвет – Русе с Решение №63, прието с протокол №4/25.01.2024 г. (изменен с Решение №126 на Общински съвет – Русе, прието с протокол №6/29.02.2024 г.), както следва:

1.1. създава нова точка №1541 в раздел А.Апартаменти – жилищен имот, представляващ апартамент с административен адрес гр. Русе, ж.к. „Дружба 3“, ул. „Никола Й. Вапцаров“ №11, блок 23, вход 3, етаж 1, ап. №2, предмет на АЧОС №6099 от 26.09.2009 г.;

1.2. създава нова точка №1542 в раздел А.Апартаменти – жилищен имот, представляващ апартамент с административен адрес гр. Русе, ж.к. „Дружба 3“, ул. „Никола Й. Вапцаров“ №11, блок 23, вход 2, етаж 1, ап. №1, предмет на АЧОС №6098 от 26.09.2009 г.;

1.3. създава нова точка №1543 в раздел А.Апартаменти – жилищен имот, представляващ апартамент с административен адрес гр. Русе, ж.к. „Здравец“, бул. „Липник“ №108, блок „Берое“, вход 3, етаж 1, ап. №7, предмет на АЧОС №9598 от 16.12.2019 г.;

1.4. създава нова точка №1544 в раздел А.Апартаменти – жилищен имот, представляващ апартамент с административен адрес гр. Русе, ж.к. „Здравец“, ул. „Рига“ №6, блок „Кремена“, вход 2, етаж 1, ап. №8, предмет на АЧОС №9715 от 10.03.2020 г.;

1.5. създава нова точка №1545 в раздел А.Апартаменти – жилищен имот, представляващ апартамент с административен адрес гр. Русе, ж.к. „Здравец“, ул. „Нови сад“ №2, блок „Мура“, вход 3, етаж 3, ап. №29, предмет на АЧОС №10540 от 04.08.2022 г.;

1.6. създава нова точка №1546 в раздел А.Апартаменти – жилищен имот, представляващ апартамент с административен адрес гр. Русе, кв. „Родина“, ул. „Чипровци“ №24, блок „Фридрих Енгелс-Б“, вход 1, етаж 5, ап. №7, предмет на АЧОС №10539 от 08.08.2022 г.;

1.7. създава нова точка №1547 в раздел А.Апартаменти – жилищен имот, представляващ апартамент с административен адрес гр. Русе, кв. „Родина“, ул. „Чипровци“ №24, блок „Фридрих Енгелс-Б“, вход 2, етаж 1, ап. №4, предмет на АЧОС №10385 от 15.03.2022 г.;

1.8. създава нова точка №1548 в раздел А.Апартаменти – жилищен имот, представляващ апартамент с административен адрес гр. Русе, ж.к. „Дружба 1“, ул. „Изола планина“ №13, блок „Ловеч“, вход 1, етаж 1, ап. №1, предмет на АЧОС №10622 от 01.11.2022 г.;

1.9. премахва от раздел А.Апартаменти точка №873 – жилищен имот, представляващ апартамент с административен адрес гр. Русе, ж.к. „Дружба 3“, ул. „Стоян Михайловски“ №11, блок 47, вход 3, етаж 6, ап. 12, предмет на АЧОС №2880 от 31.05.1999 г.;

1.10. премахва от раздел Б.Къщи точка №14 – жилищен имот, представляващ етаж от сграда с административен адрес гр. Русе, ул. „Панайот Хитов“ №13, етаж 1, предмет на АЧОС №36/29.05.1995 г.

2. Приема допълнение на Списък №3 на общинските жилища от резервния фонд за 2024 г., утвърден от Общински съвет – Русе с Решение №63, прието с протокол №4/25.01.2024 г. (допълнен с Решение №126 на Общински съвет – Русе, прието с протокол №6/29.02.2024 г.), както следва:

2.1. създава нова точка №252 – жилищен имот, апартамент с административен адрес гр. Русе, ж.к. „Дружба 3“, ул. „Стоян Михайловски“ №11, блок 47, вход 3, етаж 6, ап. №12, предмет на АЧОС №2880/31.05.1999 г.;

2.2. създава нова точка №253 – жилищен имот, представляващ етаж от сграда с административен адрес гр. Русе, ул. „Панайот Хитов“ №13, етаж 1, предмет на АЧОС №36/29.05.1995 г.

**Точка 10**

**К.л. № 174 Предоставяне безвъзмездно в полза на Политическа партия „Продължаваме Промяната“ за ползване на свободни нежилищни помещения – частна общинска собственост**

 **Акад. Христо Белоев:** Златомира Стефанова.

 **Г-жа Златомира Стефанова:** Благодаря, господин Председател. Поддържаме точката.

 **Акад. Христо Белоев:** Заявки за изказвания няма. Гласуваме точката.

**КВОРУМ – 46. С 38 „за“, 0 „против“ и 8 „въздържали се“ се прие**

**РЕШЕНИЕ № 171**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, във връзка с чл. 31, ал. 1 и ал. 3, от Закона за политическите партии, чл. 11, ал. 2 и чл. 14, ал. 4 от Закона за общинската собственост, чл. 15, ал. 1 от Наредба №1 за общинската собственост на Общински съвет – Русе, съобразно резултатите от проведените на 02 април 2023 г. избори за народни представители за Четиридесет и деветото Народно събрание на Република България, обективирани в Решение №1896-НС/06.04.2023 г. на Централната избирателна комисия, Общински съвет - Русе реши:

Дава съгласие да се предостави безвъзмездно на политическа партия „Продължаваме Промяната“, БУЛСТАТ: 180790664, със седалище и адрес на управление гр. София, район „Средец“, ул. „Цар Иван Асен II“ №23 А, за нуждите на Общинското ръководство на партията за клуб, със срок до края на мандата на действащото Четиридесет и девето Народно събрание на Република България, офис №203 с площ от 40 кв.м. и офис №204 с площ от 16 кв.м., функционално свързани помежду си, представляващи част от първо ниво на самостоятелен обект в сграда с идентификатор 63427.2.1503.1.5 по Кадастралната карта и кадастралните регистри на гр. Русе, цялото с площ от 350,70 кв.м., с предназначение: За офис, брой нива на обекта: 2, с административен адрес гр. Русе, ул. „Райко Даскалов“ №2, ет. 2, който самостоятелен обект се намира в сграда с идентификатор 63427.2.1503.1, разположена в поземлен имот с идентификатор 63427.2.1503, предмет на АЧОС №8164/14.03.2017 г.

**Точка 11**

**К.л. № 175 Предоставяне безвъзмездно в полза на политическа партия „Съюз на демократичните сили“ за ползване на свободно нежилищно помещение – частна общинска собственост**

 **Акад. Христо Белоев:** Златомира Стефанова.

 **Г-жа Златомира Стефанова:** Благодаря, господин Председател. Поддържаме точката.

 **Акад. Христо Белоев:** Няма заявки за изказване. Гласуваме точката.

**КВОРУМ – 49. С 46 „за“, 0 „против“ и 3 „въздържали се“ се прие**

**РЕШЕНИЕ № 172**

 На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, във връзка с чл. 31, ал. 2 и ал. 3, от Закона за политическите партии, чл. 11, ал. 2 и чл. 14, ал. 4 от Закона за общинската собственост, чл. 15, ал. 1 от Наредба №1 за общинската собственост на Общински съвет – Русе, съобразно резултатите от проведените на 02 април 2023 г. избори за народни представители за Четиридесет и девето Народно събрание на Република България, обективирани в Решение №1896-НС/06.04.2023 г. на Централната избирателна комисия, Общински съвет - Русереши:

Дава съгласие да се предостави безвъзмездно на политическа партия „СЪЮЗ НА ДЕМОКРАТИЧНИТЕ СИЛИ“, БУЛСТАТ: 130052349, със седалище и адрес на управление гр. София, район „Средец“, ул. „Г. С. Раковски“ №134, за нуждите на Общинското ръководство на партията за клуб, със срок до края на мандата на действащото Четиридесет и девето Народно събрание на Република България, самостоятелен обект в сграда с идентификатор 63427.2.2085.9.2 по Кадастралната карта и кадастралните регистри на гр. Русе, със застроена площ от 158,00 кв.м., с предназначение: За културна и обществена дейност, брой нива на обекта: 1, с административен адрес гр. Русе, ул. „Цар Асен“ №26, вход 3, етаж 0, който самостоятелен обект се намира в сграда с идентификатор 63427.2.2085.9, разположена в поземлен имот с идентификатор 63427.2.2085, предмет на АЧОС №7685/27.01.2016 г.

Решението подлежи на оспорване чрез Общински съвет - Русе пред Административен съд – Русе, по реда на АПК, в 14-дневен срок от съобщаването му.

**Точка 12**

**К.л. № 179 Отдаване под наемна имот – ЧОС, за нуждите на сдружение „Футболен клуб Дунав от Русе“**

 **Акад. Христо Белоев:** Златомира Стефанова.

 **Г-жа Златомира Стефанова:** Уважаеми дами и господа общински съветници, тук се касае за отдаване на игрище на „Футболен клуб Дунав от Русе“. Както знаете за имоти частна общинска собственост на юридически лица с нестопанска цел, осъществяващи дейност в обществена полза, се извършва без търг или конкурс. Предложението е за 10 години. Благодаря.

 **Акад. Христо Белоев:** Благодаря. Заявки за изказване не виждам. Гласуваме точката.

**КВОРУМ – 48. С 47 „за“, 0 „против“ и 1 „въздържали се“ се прие**

**РЕШЕНИЕ № 173**

 На основание чл.21, ал.2, във връзка с чл.21, ал.1, т.8 от ЗМСМА, във връзка с чл.11, ал.2 и чл.14, ал.6 от Закона за общинската собственост, във връзка с чл.15, ал.6 от Наредба № 1 на Общинския съвет за общинската собственост, във връзка с чл.11 от Наредба №2 на Общинския съвет за начални цени за отдаване под наем на общински обекти със стопанско и административно предназначение, Общински съвет – Русе реши:

1. Дава съгласие да се отдаде под наем за срок от десет години, като спортно игрище по футбол, на Сдружение „Футболен клуб Дунав от Русе“, ЕИК 206224530, поземлен имот – частна общинска собственост, с идентификатор 63427.7.730 по КККР на гр. Русе, с площ 992 кв. м, с начин на трайно ползване – спортно игрище, с административен адрес гр. Русе, ул. Петрохан, предмет на АЧОС №5551 от 09.10.2008 г., срещу заплащане на месечна наемна цена в размер на 350,00 лв. (триста и петдесет лева) без включен ДДС.

Решението подлежи на оспорване чрез Общински съвет - Русе пред Административен съд - Русе в 14-дневен срок от съобщаването.

**Точка 13**

**К.л. № 180 Отдаване под наем на имот – ЧОС, за нуждите на Фондация „ХИП – БЪЛГАРИЯ“**

 **Г-жа Златомира Стефанова:** Благодаря, господин Председател. Поддържаме точката.

 **Акад. Христо Белоев:** Благодаря. Заявки няма, гласуваме.

**КВОРУМ – 49. С 36 „за“, 4 „против“ и 9 „въздържали се“ се прие**

**РЕШЕНИЕ № 174**

 На основание чл.21, ал.2, във връзка с чл.21, ал.1, т.8 от ЗМСМА, във връзка с чл.11, ал.2 и чл.14, ал.6 от Закона за общинската собственост, във връзка с чл.15, ал.6 от Наредба № 1 на Общинския съвет за общинската собственост, във връзка с чл.1, т.2, чл.2, ал.1, т. 23, чл.3, чл.4 и чл.5 от Наредба №2 на Общинския съвет за начални цени за отдаване под наем на общински обекти със стопанско и административно предназначение, Общински съвет – Русе реши:

1. Дава съгласие да се отдаде под наем за срок от седем години, като склад, на Фондация „ХИП- България“, ЕИК176590000, самостоятелен обект в сграда с идентификатор по КККР на гр. Русе 63427.1.137.2.9,с площ 160,20 кв. м, брой нива на обекта – едно, с предназначение на самостоятелния обект за търговска дейност, намиращ се в сграда с идентификатор по КККР на гр. Русе 63427.1.137.2, разположена в поземлен имот с идентификатор 63427.1.137, с административен адрес гр. Русе, ул. „Плиска“ №83, ет. 0, предмет на АЧОС №8531 от 28.11.2017 г., срещу заплащане на месечна наемна цена в размер на 140,00 лв. (сто и четиридесет лева) без включен ДДС.

Решението подлежи на оспорване чрез Общински съвет- Русе пред Административен съд - Русе в 14 - дневен срок от съобщаването.

**Точка 14**

**К.л. № 181 Определяне на начална месечна наемна цена при провеждане на процедура по реда на Глава Пета от Наредба №1, на Общински съвет – Русе, за общинската собственост, за отдаване под наем на части от поземлени имоти – частна общинска собственост и провеждане на публичен търг с явно наддаване за отдаването под наем на части от поземлени имоти – публична общинска собственост, за разполагане на преместваеми обекти по чл. 56 от ЗУТ**

 **Акад. Христо Белоев:** Златомира Стефанова.

 **Г-жа Златомира Стефанова:** Благодаря, господин Председател. Предмет на настоящото предложение определяне на месечна начална наемна цена при провеждане на процедура по реда на Глава 5 от Наредба 1 на общинския съвет за общинска собственост за отдаване под наем на поземлени имоти, частна общинска собственост, както и даване на съгласие за отдаване под наем чрез публичен търг с явно наддаване на имотите, които са описани публична общинска собственост, при което общинският съвет се произнася за размера на началната тръжна цена, съгласно член 14, алинея 8 от ЗОС и член 11 от Наредба 2 на общинския съвет. По същество се касае имот за футболно игрище и 6 терена за зарядни станции. Благодаря.

 **Акад. Христо Белоев:** Благодаря. Заявки за изказване няма, гласуваме точката.

**КВОРУМ – 47. С 47 „за“, 0 „против“ и 0 „въздържали се“ се прие**

**РЕШЕНИЕ № 175**

 На основание чл. 21, ал. 1, т. 8, във връзка с чл. 21, ал. 2 от Закона за местното самоуправление и местната администрация (ЗМСМА), чл. 14, ал. 7, ал. 8, във връзка с чл. 14, ал. 2 от Закона за общинската собственост (ЗОС), във връзка с чл. 56, ал. 1, т. 2 и ал. 5 от ЗУТ, чл. 11, ал. 1 и 2 от Наредба №1 за общинската собственост на Общински съвет – Русе, във връзка с чл. 11 от Наредба №2 на Общински съвет - Русе, за началните цени за отдаване под наем на общински обекти със стопанско и административно предназначение, Общински съвет – Русе реши:

1. Определя начална наемна цена на месец в размер на 700,00 лв. (Седемстотин лева) без включен ДДС, при провеждане на процедура по реда на Глава Пета от Наредба №1, на Общински съвет – Русе, за общинската собственост, за отдаване под наем, за разполагане и експлоатация като спортно игрище, на незастроен терен – частна общинска собственост, представляващ поземлен имот (ПИ) с идентификатор по Кадастралната карта на гр. Русе 63427.5.1218, с площ 2030,00 кв. м, с трайно предназначение – урбанизирана територия, с начин на трайно ползване – за друг обществен обект, комплекс, находящ се в гр. Русе, ж. к. „Родина“, ул. „Димчо Дебелянов“.

 2. Определя начална наемна на месец в размер на 142,10 лв. (Сто четиридесет и два лева и десет стотинки) без включен ДДС, при провеждане на процедура по реда на Глава Пета от Наредба №1, на Общински съвет – Русе, за общинската собственост, за отдаване под наем, за поставяне и експлоатация на зарядна станция с прилежащо място за електромобили, в част от поземлен имот – частна общинска собственост, ПИ 63427.2.5403, находящ се в гр. Русе, ул. „Независимост“ № 1-А, обществен паркинг до НАП, с площ 14,50 кв. м, т. 2201 от „Обща схема на преместваеми обекти по чл. 56, ал. 1 и 2 и чл. 57 от ЗУТ и Наредба №7 на Общински съвет – Русе на територията на гр. Русе, обслужващи търговията“.

 3. Дава съгласие да бъде проведен публичен търг с явно наддаване за отдаване под наем, за поставяне и експлоатация на зарядна станция с прилежащо място за електромобили, за срок от десет години на част от поземлен имот – публична общинска собственост, ПИ 63427.2.1017, находящ се в гр. Русе, ул. „П. Д. Петков“ и пресечката с ул. „Проф. Асен Златаров“, с площ 14,50 кв. м, т. 2202 от „Обща схема на преместваеми обекти по чл. 56, ал. 1 и 2 и чл. 57 от ЗУТ и Наредба №7 на Общински съвет – Русе на територията на гр. Русе, обслужващи търговията“, с начална тръжна месечна наемна цена – 142,10 лв. (Сто четиридесет и два лева и десет стотинки) без включен ДДС.

 4. Дава съгласие да бъде проведен публичен търг с явно наддаване за отдаване под наем, за поставяне и експлоатация на зарядна станция с прилежащо място за електромобили, за срок от десет години на част от поземлен имот – публична общинска собственост, ПИ 63427.1.233, находящ се в гр. Русе, ул. „Студентска“, пред РУ „Ангел Кънчев“, с площ 14,50 кв. м, т. 2206 от „Обща схема на преместваеми обекти по чл. 56, ал. 1 и 2 и чл. 57 от ЗУТ и Наредба №7 на Общински съвет – Русе на територията на гр. Русе, обслужващи търговията“, с начална тръжна месечна наемна цена – 142,10 лв. (Сто четиридесет и два лева и десет стотинки) без включен ДДС.

 5. Дава съгласие да бъде проведен публичен търг с явно наддаване за отдаване под наем, за поставяне и експлоатация на зарядна станция с прилежащо място за електромобили, за срок от десет години на част от поземлен имот – публична общинска собственост, ПИ 63427.7.239, находящ се в гр. Русе, ул. „Околчица“, паркинга до зала „Дунав“, с площ 14,50 кв. м, т. 2208 от „Обща схема на преместваеми обекти по чл. 56, ал. 1 и 2 и чл. 57 от ЗУТ и Наредба №7 на Общински съвет – Русе на територията на гр. Русе, обслужващи търговията“, с начална тръжна месечна наемна цена – 142,10 лв. (Сто четиридесет и два лева и десет стотинки) без включен ДДС.

 6. Дава съгласие да бъде проведен публичен търг с явно наддаване за отдаване под наем, за поставяне и експлоатация на зарядна станция с прилежащо място за електромобили, за срок от десет години на част от поземлен имот – публична общинска собственост, ПИ 63427.7.759, находящ се в гр. Русе, кв. „Здравец-изток“, в близост до УМБАЛ „Медика“, с площ 15,40 кв. м, т. 2209 от „Обща схема на преместваеми обекти по чл. 56, ал. 1 и 2 и чл. 57 от ЗУТ и Наредба №7 на Общински съвет – Русе на територията на гр. Русе, обслужващи търговията“, с начална тръжна месечна наемна цена – 150,92 лв. (Сто и петдесет лева и деветдесет и две стотинки) без включен ДДС.

 7. Дава съгласие да бъде проведен публичен търг с явно наддаване за отдаване под наем, за поставяне и експлоатация на зарядна станция с прилежащо място за електромобили, за срок от десет години на част от поземлен имот – публична общинска собственост, ПИ 63427.2.827, находящ се в гр. Русе, ул. „Църковна независимост“, в близост до сградата на Съдебната палата, с площ 14,50 кв. м, т. 2210 от „Обща схема на преместваеми обекти по чл. 56, ал. 1 и 2 и чл. 57 от ЗУТ и Наредба №7 на Общински съвет – Русе на територията на гр. Русе, обслужващи търговията“, с начална тръжна месечна наемна цена – 142,10 лв. (Сто четиридесет и два лева и десет стотинки) без включен ДДС.

При провеждане на търга за обектите описани от т. 2 до т. 7, да бъде установено, че проучването, изграждането и присъединяването към електропреносната мрежа на зарядните станции, както и всички съпътстващи дейности, са ангажимент на спечелилият съответната състезателна процедура участник-наемател и са изцяло за негова сметка.

**Точка 15**

**К.л. № 182 Отдаване под наем на имоти – публична общинска собственост**

 **Акад. Христо Белоев:** Златомира Стефанова.

 **Г-жа Златомира Стефанова:** Благодаря, господин Председател. Предложението касае даване на съгласие за провеждане на тръжна процедура за отдаване под наем на два имота общинска собственост, одобряване на началната цена и допълнителните тръжни условия за всеки от обектите. И за двата имота нашето предложение е да се отдадат за максимално допустимия срок от 10 години. Първия обект е „Хепи“ с начална цена 6 130 лева без ДДС на месец, като тук предлагаме в тръжните условия да има 50 000 лева за подпомагане за изграждането на „Алеята на занаятите“ като еднократно дарение, 40 000 лева годишно за подпомагане на културни и спортни мероприятия, организирани от община Русе за всяка година от срока на действие за наема. За вторият обект така нареченото „Арт кафе“ началната цена е 880 лева без ДДС на месец, 30 000 лева за подпомагане за изграждането на „Алея на занаятите“ еднократно и 8 000 лева годишно за подпомагане на културни и спортни мероприятия, организирани от община Русе. Благодаря ви.

 **Акад. Христо Белоев:** Благодаря. Мариян Димитров, изказване.

 **Г-н Мариян Димитров:** Уважаеми господин Председател, уважаеми колеги общински съветници, уважаеми Кмете. Внимателно прегледах материала и си направих труда да направя едни сметки, които съм ги взел разбира се от материала данните. Ние казваме „Хепи“, „Арт кафе“ за по-ясно, защото не се знае след тръжната процедура какво ще бъде вътре. Нали може друг участник нещо друго да направи в тази сграда. Така, площта на „Хепи“ е 549 квадратни метра, а на „Арт кафето“ 91 квадратни метра или това е съотношение 1:6. Цената по наредбата е 4 168, казва оценителят за „Хепи“ и 642 лева за „Арт кафето“, съотношение 1:6 ½ пъти. Така, тъй като обаче това не е актуално, той е извършил оценка икономическа и е стигнал до пазарните цени на наема за „Хепи“ 6 130 лева, а за „Арт кафето“ 880, 1:7. Дотук свършва, така да кажа икономическата и научна дейност по смятането на наемите и на други неща и почват едни мераци на око, които не са икономически обосновани – 50 000 лева „Хепи“ за „Алея на занаятите“ и 30 000 лева за „Арт кафето“ или това е съотношение 1:1½. Така, за спорт и култура 40 000 всяка година от „Хепи“ и 8 000 лева от „Арт кафето“, съотношение 1:5. Ако трябва да бъдем справедливи, трябва да направим едно от двете - или да увеличим тези суми, за да стъпим на това, което е направил оценителят. Нали наемните цени са 1:7 разликата, или да увеличим сумите, които „Хепи“ трябва да даде и мисля, че е напълно справедливо като гледам какви опашки има отвънка, а пред „Арт кафето“ не виждам такива опашки или ако приемем, че това което общината иска от „Хепи“ е справедливо, да намалим с 1:7 това, което трябва да плати „Арт кафето“. И тъй като нали да не бъда обвинен в лобизъм и очакване на комисионни и други такива глупости, аз предлагам да увеличим задължението на „Хепи“ това, което трябва да даде и ако приемем, че напълно справедливо общината иска 30 000 лева за „Алея за занаятите“ от „Арт кафето“, предлагам задължението по това перо на „Хепи“ да бъде 210 000 лева, 7 пъти повече. Ако приемем, че напълно справедливо иска 8 000 лева от „Арт кафето“, предлагам да поиска за спорт и култура от „Хепи“ 56 000 лева всяка година. В този смисъл правя предложение, което ще го внеса за гласуване. Благодаря.

 **Акад. Христо Белоев:** Благодаря. Няма други заявки. Госпожа Стефанова. И становище по предложенията може би.

 **Г-жа Златомира Стефанова:** Ами становището ни е, че ние поддържаме внесеният материал, както сме го внесли и на никой от обектите господин Димитров, които общината отдава, не анализираме прихода на хората. Така че, гледали сме в предишния мандат, какво е направено като инвестиция, сравнили сме и на базата на тази преценка сме внесли докладната, която абсолютно поддържаме. Благодаря.

 **Акад. Христо Белоев:** Благодаря. Така, реплика. Каква реплика, то тука няма изказване бе, човек. Тя отговаря на тебе. Така, гласуваме. Заповядай. Даже и не е това, но както и да е. Предоставяме ти думата.

 **Г-н Мариян Димитров /реплика/:** Искам администрацията, госпожа Стефанова да ми обясни, какви критерии са ползвали да обосноват тези 50 000 лева и 40 000 лева от „Хепи“ и 30 000 лева и 8 000 лева от „Арт кафето“ и защо не е спазено това съотношение 1:7, след като оценителят работейки с обективни критерии, е решил, че съотношението на наема трябва да бъде 1:7. Разбира се и площите са различни. Така че, пак ви казвам минете, вижте колко човека има в „Арт кафето“ и вижте какво има пред „Хепи“. Пред „Хепи“ има едно стълпотворение от хора, аз мисля, че има някакъв митинг като минавам от там, а те чакали за маса.

 **Акад. Христо Белоев:** Да, благодаря. На мен ми стана ясно, но все пак може да ви обяснят отново. Госпожа Стефанова, ще обясните ли? Ами стана ми ясно как е формирана цената. Те отговориха преди. Господин Кмета. Моля за тишина.

 **Г-н Пенчо Милков:** Уважаеми господин Председател, уважаеми колеги. Разбирам, че двете заведения са тъкмо пред вашите погледи и сигурно това буди интерес, обаче господин Димитров, със същия аршин Вие трябва, когато отдаваме за зъболекарски кабинет помещение, за книжарница, да застанете тук и да правите бизнес анализ на приходите на книжарката, на зъболекаря и на всеки един бизнес. Това никога не може да бъде, това е абсолютно неправилно да се усмотрява, какво някой би спечелил. Ако толкова погледа Ви е в какво някой би спечелил, ами развийте подобна дейност. Община Русе прави пазарна оценка и след това предоставя на общинския съвет да прецени това нещо по справедливост, а не в бизнеса на всеки един да се влиза, да виждаме какво той би спечелил и от там да си формулираме нашия аршин, абсолютно неправилно. И ако правите така, трябва да го правите за всеки един обект под наем, да влезете и да знаете бизнеса как се прави на тия хора и тук да Ви слушаме бизнес анализите. Не така, равен аршин трябва да има. Благодаря ви.

 **Акад. Христо Белоев:** Благодаря. Моля за тишина. Има микрофон, на които се говори. Така от място правя забележка, господин Димитров. Гласуваме предложенията, които са внесени от Мариян Димитров първо. По точка 1.1.1 „спечелилият тръжната процедура поема финансов ангажимент към община Русе в размер на 210 000 лева“ и по точка 1.1.2 „спечелилият тръжната процедура наемател поема финансов ангажимент в размер на 56 000 лева“. Гласуваме това предложение.

**КВОРУМ – 47. С 11 „за“, 9 „против“ и 27 „въздържали се“ не се прие предложението.**

 **Акад. Христо Белоев:** Гласуваме основното предложение.

**КВОРУМ – 47. С 40 „за“, 4 „против“ и 3 „въздържали се“ се прие**

**РЕШЕНИЕ № 176**

 На основание чл. 21, ал. 1, т. 8, във връзка с чл. 21, ал. 2 от Закона за местното самоуправление и местната администрация (ЗМСМА), във връзка с чл. 14, ал. 2, 7 и 8 от Закона за общинската собственост (ЗОС), чл. 11, ал. 1 и 2 от Наредба №1 за общинската собственост на Общински съвет - Русе, Общински съвет – Русе реши:

1. Дава съгласие да бъде проведен публичен търг с явно наддаване за отдаване под наем за срок от десет години на самостоятелен обект в сграда с идентификатор по КККР на гр. Русе 63427.2.5767.1.10, с площ 205,00 кв. м, с предназначение за търговска дейност, с прилежащата към обекта маза с площ 144,00 кв. м, находящ се в гр. Русе, пл. „Свобода“ №4, ет. 0 (партер), заедно със самостоятелен обект в сграда с идентификатор по КККР на гр. Русе 63427.2.5767.1.11, с площ 200,00 кв. м, с предназначение за офис, находящ се в гр. Русе, пл. „Свобода“ №4, ет. 1, с обща площ на отдаваните под наем обекти 549,00 кв. м, отдавани под наем като заведение за хранене и развлечения, с начална тръжна месечна наемна цена в размер на 6130,00 лв. (Шест хиляди сто и тридесет лева) без включен ДДС.

1.1. При провеждане на търга за обектите по т. 1, като тръжни условия по смисъла на чл. 50, ал. 2, т. 10 от Наредба №1 на Общински съвет – Русе, за общинската собственост, да бъдат установени, съответно в заповедта за откриване на тръжната процедура, в тръжната документация и в проекта на договора за наем към същата, респективно и в сключения договор за наем при успешно реализиране на тръжната процедура, че:

1.1.1. Спечелилият тръжната процедура участник-наемател поема финансов ангажимент към Община Русе, в размер на 50 000,00 лв. (петдесет хиляди лева) за подпомагане изграждането на „Алея на занаятите“, който следва да бъде погасен не по-късно от 12 (дванадесет) месеца от датата на сключване на договора за наем. Паричните средства да бъдат предоставяни в полза на Община Русе, едностранно от наемателя по банкова сметка на Община Русе, при условия уговорени в договора за наем.

1.1.2. Спечелилият тръжната процедура участник-наемател поема финансов ангажимент към Община Русе в размер на 40 000,00 лв. (четиридесет хиляди лева) годишно, за подпомагане на културни и спортни мероприятия организирани от Община Русе, за всяка година от срока на действие на договора за наем. Паричните средства да бъдат предоставяни в полза на Община Русе, едностранно от наемателя по банкова сметка на Община Русе, при условия уговорени в договора за наем.

2. Дава съгласие да бъде проведен публичен търг с явно наддаване за отдаване под наем за срок от десет години на самостоятелен обект в сграда с идентификатор по КККР на гр. Русе 63427.2.5767.1.1, с площ 84,50 кв. м с предназначение за търговска дейност, с прилежащи към обекта склад в под стълбищното пространство, санитарен възел с предверие – 6,57 кв. м, находящ се в гр. Русе, пл. „Свобода“ №4, ет. 0 (партер), с обща площ на отдаваните под наем обекти 91.07 кв. м, отдавани под наем като заведение за хранене и развлечения с начална тръжна месечна наемна цена в размер на 880,00 лв. (Осемстотин и осемдесет лева) без включен ДДС.

2.1. При провеждане на търга за обекта по т. 1, като тръжни условия по смисъла на чл. 50, ал. 2, т. 10 от Наредба №1 на Общински съвет – Русе, за общинската собственост, да бъдат установени, съответно в заповедта за откриване на тръжната процедура, в тръжната документация и в проекта на договора за наем към същата, респективно и в сключения договор за наем при успешно реализиране на тръжната процедура, че:

2.1.1. Спечелилият тръжната процедура участник-наемател поема финансов ангажимент към Община Русе в размер на 30 000,00 лв. (тридесет хиляди лева) за подпомагане изграждането на „Алея на занаятите“, който следва да бъде погасен не по-късно от 12 (дванадесет) месеца от датата на сключване на договора за наем. Паричните средства да бъдат предоставяни в полза на Община Русе, едностранно от наемателя по банкова сметка на Община Русе, при условия уговорени в договора за наем.

2.1.2. Спечелилият тръжната процедура участник-наемател поема финансов ангажимент към Община Русе в размер на 8 000,00 лв. (осем хиляди лева) годишно, за подпомагане на културни и спортни мероприятия организирани от Община Русе, за всяка година от срока на действие на договора за наем. Паричните средства да бъдат предоставяни в полза на Община Русе, едностранно от наемателя по банкова сметка на Община Русе, при условия уговорени в договора за наем.

**Точка 16**

**К.л. № 157 Определяне на представители на общината в Сдружение „Асоциация на общини със селища и територии на културно-историческо наследство“**

 **Акад. Христо Белоев:** Златомира Стефанова.

 **Г-жа Златомира Стефанова:** Благодаря, господин Председател. През 2021 година…

 **Акад. Христо Белоев:** Моля за тишина.

 **Г-жа Златомира Стефанова:** Общински съвет - Русе даде съгласието си община Русе да участва в Сдружението „Асоциация на общини и селища и територии на културно-историческото наследство“. Асоциацията осъществява нестопанска цел с цел да се популяризира културно-историческото наследство, да се търсят практики за опазването му. Съгласно Устава на сдружението „Асоциация на общини със селища и територии на културно-историческото наследство“ е необходимо новоизбраните общински съвети да определят представители на общините в общото събрание на сдружението делегат и заместник-делегат. В тази връзка предлагаме делегат да бъде господин Пенчо Милков - кмет на община Русе и при невъзможност за участието му за заместник-делегат да бъде определен архитект Иван Ениманев - главен архитект на общината. Благодаря.

 **Акад. Христо Белоев:** По точката не виждам изказвания. Гласуваме точката.

**КВОРУМ – 49. С 49 „за“, 0 „против“ и 0 „въздържали се“ се прие**

**РЕШЕНИЕ № 177**

 На основание чл. 21, ал.1, т.15 от ЗМСМА, във връзка с чл. 10, ал. 3 от Устава на Сдружение „Асоциация на общини със селища и територии на културно-историческо наследство“, чл.22, ал.2 от Закона за регионалното развитие, Общински съвет – Русе реши:

1. Определя за делегат Пенчо Милков – кмет на Община Русе, който да представлява общината в Общото събрание на Асоциацията;
2. При невъзможност за участие на определения по т. 1 делегат в заседание на Общото събрание той ще бъде заместван от арх. Иван Ениманев – главен архитект на Община Русе.

**Точка 17**

**К.л. № 185 Даване на съгласие Община Русе да кандидатства по процедура „Подкрепа за енергийно ефективни системи за улично осветление“, с финансиране по линия на механизма за възстановяване и устойчивост /покана 2/**

 **Акад. Христо Белоев:** Златомира Стефанова.

 **Г-жа Златомира Стефанова:** Благодаря, господин Председател. Имаме втора покана по Плана за възстановяване и устойчивост на Република България, където има заложени инвестиции за подкрепа на енергийна ефективност на външно изкуствено осветление в българските общини. С тази покана предлагаме да участваме с малките населени места с изграждане на фотоволтаични системи, които да захранват уличното осветление. Благодаря ви.

 **Акад. Христо Белоев:** Благодаря. Не виждам заявки за изказване. Гласуваме.

**КВОРУМ – 48. С 48 „за“, 0 „против“ и 0 „въздържали се“ се прие**

**РЕШЕНИЕ № 178**

 На основание чл. 21, ал. 1, т. 23, във връзка с чл. 21, ал. 2 от Закона за местното самоуправление и местната администрация (ЗМСМА), Общински съвет – Русе реши:

1. Дава съгласие Община Русе да кандидатства с проектно предложение по процедура „Подкрепа за енергийно ефективни системи за улично осветление“, с финансиране по линия на механизма за възстановяване и устойчивост /Покана 2.
2. Възлага на Кмета на Общината да подготви и внесе проектно предложение, окомплектовано съгласно насоките за кандидатстване.

**Точка 18**

**К.л. № 158 Приемане на Програмата за намаляване на риска от бедствия 2021 – 2025 г. на Община Русе**

 **Акад. Христо Белоев:** Игнатов, заповядай.

 **Г-н Георги Игнатов:** Уважаеми господин Председател, уважаеми господин Кмет, уважаеми дами и господа общински съветници. В изпълнение на Закона за защита при бедствия и за изпълнението на целите на Областната програма за намаляване на риска от бедствия и във връзка с намаляването на риска от бедствия определени в Плана за защита при бедствия на Община Русе, е разработена Програмата за намаляване на риска от бедствия на Община Русе. Съгласно Закона за защита при бедствия програмата съдържа оперативни цели и дейности за разглеждането им. След изготвянето на програмата е осигурен достъп за обществено обсъждане на интернет страницата на общината, след което е съгласувана с Областния съвет за намаляване на риска от бедствия на област Русе. Приемането на програмата става с решение на общинския съвет. Настоящото предложение бе разгледано и гласувано на постоянните комисии на общинския съвет. Предлагам програмата да бъде приета.

 **Акад. Христо Белоев:** Благодаря. Заявки за изказване не виждам. Гласуваме.

**КВОРУМ – 48. С 47 „за“, 0 „против“ и 1 „въздържали се“ се прие**

**РЕШЕНИЕ № 179**

 На основание чл. 21, ал. 2, във връзка с чл. 21, ал. 1, т. 12 от Закона за местно самоуправление и местна администрация и чл. 6д, ал. 3 от ЗЗБ, Общинският съвет реши:

1. Приема програмата за намаляване риска при бедствия на Община Русе 2021 – 2025г.

**Точка 19**

**К.л. № 176 Приемане на Наредба за изменение и допълнение на Наредба за финансово подпомагане на русенски спортни клубове и спортни дейности в Община Русе**

 **Акад. Христо Белоев:** Йоана Неделчева.

 **Г-жа Йоана Неделчева:** Господин Председател, уважаеми общински съветници. Настоящото предложение за изменение на Наредбата за финансово подпомагане на русенски спортни клубове и спортна дейност в община Русе мина по всички комисии. Предложението е във връзка със синхронизиране на Наредбата с новата структура на община Русе. В срока за обществено обсъждане по член 26, алинея 4 постъпи предложение от общинския съветник Иво Пазарджиев, с което той прави предложение в преходни и заключителни разпоредби на проекта да бъде изменена Наредба 16 по отношение на цените, които касаят ползването на тенис кортовете в Парка на младежта. В тази връзка моля да подкрепите точката.

 **Акад. Христо Белоев:** Благодаря. Заявка за изказване не виждам. Въпроси има ли някакви? Йоана Неделчева.

 **Г-жа Йоана Неделчева:** Пропуснах да уточня, че вносителят приема направеното предложение.

 **Акад. Христо Белоев:** За какво става въпрос? Иво Пазарджиев, изказване.

 **Г-н Иво Пазарджиев:** Господин Кмете, уважаеми господин Председател, уважаеми колеги общински съветници. Виждам, че има някакво недоволство в госпожа Муртезова, тъй като предложението явно е внесено в последния момент. То е внесено обаче по реда на АПК. В срока на общественото обсъждане се правят предложения, които всеки гражданин може да направи такива предложения, не само общински съветник. Настоящото предложение касае действително цените на тенис кортовете, които има нагласа да бъдат променени и според мен това е добре да се случи в началото на сезона, който е към настоящия момент, а не да се случи по време на сезона, когато хората вече са планирали своите разходи, тенис клубовете също, за да могат да си направят адекватен бюджет. Така че, действително използвах възможността, която законът дава за тази ускорена процедура, за да може това да се случи към настоящия момент, когато сезонът на открито все още не е започнал. Благодаря.

 **Акад. Христо Белоев:** Алисе Муртезова, като реплика.

 **Г-жа Алисе Муртезова /реплика/:** Колеги, не съм в спортната комисия, ще помоля някой от спортната комисия да излезе тук и да каже дали това е разглеждано в комисията по спорта. Мерси.

 **Акад. Христо Белоев:** Председателят на Комисията по младежта и спорта Пламен Рашев.

 **Г-н Пламен Рашев:** Доколкото разбирам, това е направено като предложение от гражданин впоследствие и е сега на нашето внимание. Тук има една приказка, казва се „кьорав карти не играе“, нали така? Съжалявам, но нека да бъдем по-обрани и да кажем така, аз предлагам да бъде разделно гласуването по точката, която е предложена от администрацията и тази, която в допълнение е предложена от Иво Пазарджиев. Добре де, но това е моето процедурно предложение, защото наистина в Комисията по младежта и спорта, какъвто беше въпросът, това нещо не е разглеждано. Благодаря.

 **Акад. Христо Белоев:** Деян Недков.

 **Г-н Деян Недков /реплика/:** Благодаря, господин Председател. Репликата е към господин Пазарджиев да ми даде разяснение, цената от колко на колко се променя. Нали откъде-накъде, нагоре-надолу, от колко, колко остава, за кои кортове и така нататък. Ние сега ще гласуваме промяна на цените. Какви са те?

 **Акад. Христо Белоев:** Иво Пазарджиев ще отговори ли? Наистина суматоха така настъпва малко.

 **Г-н Иво Пазарджиев:** Първо към господин Рашев. Предложението няма как да бъде гласувано разделно според мен. Администрацията или приема това предложение или не го приема. Това не е внесено по реда на нашия правилник, а по реда на АПК. По отношение на това, което господин Недков пита. Община Русе стопанисва една тенис база. Това е тази в Младежкия парк. Предложението е публикувано и го има в облака в таблицата, която е за резултат от обществените обсъждания. Завишаването е минимално, с 2 лева общо взето във всички часови зони, като идеята ми действително да не се налага в един момент да има голямо завишаване, това да се случва с малко и да бъдат цените адекватни на тези, които са в другите тенис центрове в България. Описани са цените в предложението, което го има в облака, но вижте аз нямам някаква фикс идея да ги увеличаваме цените. Ако сметнете, че не е необходимо, няма да го правим, но изключително неуместно би било това да се случи в средата на сезона, каквато нагласа действително има. Благодаря.

 **Акад. Христо Белоев:** Стоян Христов.

 **Г-н Стоян Христов:** Уважаеми господин Председател, уважаеми господин Кмет, колеги.

 **Акад. Христо Белоев:** Моля за тишина. Стоян Христов.

 **Г-н Стоян Христов:** Отново да кажа. Според мен това, че юристите си играете с нормативната база, както вас ви е удобно. Ами има инженери тук, които не ги разбират тези неща. Сега да завърша само. Значи за мен това е неморално, някак си не става. Сега, днес някой идва, влиза и казва ние ще вдигаме цените тука, ама то е по АПК, не е нужно да е по не знам си кое там. Е да де, ама ние с АПК тука има някои други инженери, които не си играем с тези неща. И смятам, че не е някак си редно в последния момент някой идва, вкарва нещо и ние давайте братя да гласуваме. Добре де, казвам само. Значи вие юристите го разбирате по този начин, ама добре аз не съм юрист, как да ви обясня. С нивото на реката, както аз се занимавам или пък с пристанищата. Някак си… Значи добре. Тук само трима юристи се обадихте, там който е инженер не каза нищо. Казвам просто, че някак си не ми изглежда редно.

 **Акад. Христо Белоев:** Благодаря. Биляна Иванова.

 **Г-жа Биляна Иванова:** Уважаеми господин Председател, уважаеми господин Кмет, колеги. Господин Пазарджиев, точно преди една седмица предния четвъртък на заседанието на Комисията по законност, обществен ред и сигурност, обсъждахме и Вие бяхте едно от основните лица, които каза за точката за ВиК за включването във ВиК холдинга, че не е ОК в последния момент да се внасят тези предложения. В същото време Вие два дена преди сесията, да, в срока по АПК безспорно, внасяте предложение, което безспорно смятам, че трябва да влезе в дискусията на общинските съветници, а не да бъдат общинските съветници меко казано изненадани два дена преди сесия с подобно предложение. Смятам, че беше коректно наистина това предложение да бъде внесено на комисии и да се обсъди на комисии, за да може да вземат всички общински съветници информирано решение по въпроса.

 **Акад. Христо Белоев:** Благодаря. Реплика, Иво Пазарджиев.

 **Г-н Иво Пазарджиев /реплика/:** Радвам се, че ви активизирах всички и започнахте да разсъждавате на тема АПК и въобще на тема процедури.

 **Акад. Христо Белоев:** Ще отместим почивката малко, да.

 **Г-н Иво Пазарджиев /реплика/:** Не знам кое толкова ви изненадва. Процедурата, която е в общественото обсъждане да има предложения ли? Всички граждани могат да правят предложения в този срок и най-накрая администрацията прави анализ, изготвя една таблица и казва това го приема или не го приема. Кое ви изненадва толкова? Няма никакъв проблем. Аз съм го внесъл предложението и по реда на нашия правилник като промяна в Наредба 16, тъй като не съм знаел и няма как да бъда сигурен дали администрацията би го приела да влезе за обсъждане на следващото заседание, но считам, че е неуместно цените да се променят по време на сезона и това предложение би било закъсняло, но както прецени залата.

 **Акад. Христо Белоев:** Рена Стефанова, изказване. Дуплика, Биляна.

 **Г-жа Биляна Иванова /дуплика/:** Ами предвид факта, че е неуместно да се вземат такива решения по средата на сезона, Вие това на 26-ти ли го разбрахте? Еми не, няма да ми даваш обяснения, но факта е факт. Вие господин Пазарджиев сте дългогодишен човек, който от дълги години се занимава с тенис и знаете точно кога започва сезонът, знаете точно кога е редно да се актуализират цените. Защо го правим в последния момент? Да, Вие сте гражданин. Добре, Вие сте гражданин, но Вие сте общински съветник и като общински съветник също е редно да спазвате определени правила и определено коректно поведение.

 **Акад. Христо Белоев:** Изказване, Рена Стефанова.

 **Г-жа Рена Стефанова:** Благодаря, господин Председател. Изказването ми е изцяло на принципна основа, като юрист ще се изкажа, а не като председател на група. Вярно е, че АПК важи за всички ни, но също така е вярно, че този общински съвет следва да заседава по правилата, които сам той е приел в правилника си и ние се съгласихме, че няма да вкарваме точки в дневния ред, без те да са извървели резонната процедура, която е през комисии. След като тази точка не е разглеждана в комисии, аз считам, че тя няма място в настоящия дневен ред и призовавам към това да бъде оттеглена. Благодаря.

 **Акад. Христо Белоев:** Да, благодаря. Иво Пазарджиев, реплика.

 **Г-н Иво Пазарджиев /реплика/:** След като това предложение предизвика такъв сериозен дебат и такава сериозна дискусия, аз ви казах защо съм го направил по този ред, тъй като действително сезона е започнал. Администрацията подготвя цялостно предложение за Наредба 16 и това би забавило процедурата. Аз нямам нищо против. Мисля, че кметът най-вероятно ще оттегли съгласието си в момента, така че гласувайте, когато прецените, през август, през септември промените в цените, няма никакъв проблем. Господин Председател, когато се гласува през април, кога влиза в сила това решение?

 **Акад. Христо Белоев:** Добре, кметът на общината. Моля за тишина.

 **Г-н Пенчо Милков:** Уважаеми господин Председател, уважаеми колеги общински съветници. По отношение на предложението и станалите дебати, ние сме в седмата сесия на общинския съвет през този мандат и случая изключително положително се отразява на бъдещата ни работа. В първия ми мандат като кмет такъв тип предложения в последния момент наистина създаваха множество напрежение между нас. Аз за себе си като администрация и пред вас поех ангажимент критикуван, нали единствено, ако се налага по повод на европейски проект, на изпускан срок, тогава да подаваме. Същото ви моля и вас, защото каза се, да, действа административно-процесуалния кодекс, но за лице, което е общински съветник действа и специалния ред, още повече, че познава и начина на работа. Моята молба е оттеглям даденото съгласие за приемане на предложението, не че е неразумно, напротив, просто не трябва така да правим, след което предлагам да се гласува разделно, освен ако не го оттеглим за момента. Така ще трябва да го заявим, за да се гласува точката като цяло и след това окуражавам комисията по спорта това предложение, което вече сте внесъл, ние ще направим финансов анализ заместник-кмета по спорта, ще трябва да се внесе на следващата комисия и да се разгледа, за да може да се вземе. Май месец не е средата на годината, първия топъл месец ще бъде. Надявам се да не препятстваме работата като увеличим цените с 2-3 лева. Благодаря ви.

 **Акад. Христо Белоев:** Благодаря. Господин Пазарджиев, ще заявите ли? Е нали трябва да се каже дали да гласуваме, да знам какво да подлагам на гласуване.

 **Г-н Иво Пазарджиев:** Господин Председател, явно до момента нали уточнихме, че предложението е по реда на АПК. Какво да заявявам в момента? Предложението или се приема от вносителят или не се приема. Вносителят стана и каза, че не го приема и оттегли подкрепата. Ако беше предложено от гражданин, щяхте ли да го карате да става и да заявява дали го оттегля или не го оттегля? По друг ред е тази процедура.

 **Акад. Христо Белоев:** Да, гласуваме материала като цяло, както е предложен, без да, ами кметът оттегли да. Без предложението новото, което е, кметът го оттегли. Значи гласуваме материала без това предложение.

**КВОРУМ – 49. С 49 „за“, 0 „против“ и 0 „въздържали се“ се прие**

**РЕШЕНИЕ № 180**

 На основание чл. 79 от АПК, чл. 21, ал. 2, във връзка с ал.1, т. 23 и чл. 17, ал.1, т. 10 от Закона за местното самоуправление и местната администрация, Общински съвет - Русе реши:

1. Приема Наредба за изменение и допълнение на Наредба за финансово подпомагане на русенски спортни клубове и спортни дейности в Община Русе, както следва:

**§ 1. чл. 18, ал. 1 придобива следната редакция:**

„ В двуседмичен срок от изтичане на срока по чл. 16, кметът на Община Русе със заповед назначава комисия, включваща председател – зам.-кмет „Спорт и младежки дейности при Община Русе, правоспособен юрист от дирекция „Младежки дейности и спорт“, икономист – експерт от дирекция „Финансово стопански дейности“, представители от дирекция „Младежки дейности и спорт“ на Община Русе, както и всички членове на постоянната комисия по „Младежта и спорта” към Общински съвет – Русе.“

**§ 2. В чл. 23 г, вместо отдел** „ОМДС**“, да се чете дирекция „МДС“.**

**§ 3. Преходни и заключителни разпоредби**

Настоящата Наредба за изменение и допълнение на Наредбата за финансово подпомагане на русенски спортни клубове и спортни дейности в Община Русе влиза в сила от момента на публикуването й на интернет страницата на Общинския съвет и е приета с Решение № 180, по Протокол № 7 от 28.03.2024 г. на Общински съвет – Русе.

 **Акад. Христо Белоев:** 15 минути почивка. Таня Нахабедян да дойде.

***15 минути почивка***

 **Акад. Христо Белоев:** Моля заемете места в залата. Тъй, да стартираме проверка на кворума. Няма като че ли достатъчно, да стартираме. Моля заемете, проверка на кворума правим. Двадесет тичаха да натискат. Така, заемете местата. Стартираме отново проверка на кворума. Ами, докато съберем. Проверка на кворума правим. Двадесет и един, с един повече. Даневска покани ги, че тук не можем да съберем кворум. Господин Димитров, сядайте. Ами стартирам, ама… Проверка на кворума правим трети път. Проверка на кворума. Григоров, проверка на кворума правим. Двадесет и девет, тридесет, добре.

**Точка 20**

**К.л. № 183 Даване на съгласие за сключване на договори за спонсорство със Сдружение „Футболен клуб Дунав от Русе“ с ЕИК 206224530, Спортен клуб по баскетбол „Дунав – Русе - 2016“ с ЕИК 177042155 и Сдружение „Спортен клуб по волейбол- Дунав“ с ЕИК 827114370**

 **Акад. Христо Белоев:** Борислав Рачев. Моля за тишина. Почивката явно ви е подействала много и чак не може да я приключим и говорим. Борислав Рачев.

 **Г-н Борислав Рачев:** Уважаеми господин Председателю, скъпи общински съветници. Настоящата точка, настоящото предложение касае договор за спонсорство с 3 русенски клуба. Единия е Сдружение „Футболен клуб Дунав от Русе“ на стойност 80 000 лева, Сдружение „Спортен клуб по баскетбол Дунав Русе 2016“ сумата е 60 000 лева и „Волейболен клуб Дунав“ за 70 000 лева. Всяка година правим такива договори за спонсорство, като предмета е описан в предложението на клубовете и е част от материалите, които са пред вас. Моля да подкрепите. Благодаря ви.

 **Акад. Христо Белоев:** Благодаря. Заявки за изказвания много станаха вече. Гласувате ли? Изказване, Велизар Павлов. Другите ще ги уточним. Има ли други заявки за изказване от натисналите? По погрешка, аз това питам нали, има ли и така. Велизар Павлов, заповядайте.

 **Г-н Велизар Павлов:** Благодаря, господин Председател, от името на група.

 **Акад. Христо Белоев:** От името на група.

 **Г-н Велизар Павлов:** Така значи първото нещо, което искам да кажа, е, че тези суми, които са предвидени тука по спонсорството са с включено ДДС. Реалните суми за „Футболен клуб Дунав“ е 66 000 лева, за волейболния клуб 58 и за баскетболния 50. Използвам възможността като казах волейболен клуб, да честитя на Дунав, на Русе първото място в Националната висша волейболна лига мъже и от следващия сезон Дунав ще се състезава в първата суперлига на България. Да си пожелаем и едно успешно представяне. Сега, тази практика за отпускане на средства със спонсорства тя беше предложена от администрацията по времето на кмета Пламен Стоилов. Още тогава аз така гледах с известни съмнения на нея поради включеното ДДС дали не е възможно по някакъв друг начин да бъде направена тази помощ? Сега, още нещо искам да кажа. Тук не става въпрос за издръжка на тези клубове, а става въпрос за едно подпомагане. Техните бюджети са доста в пъти по-високи. Например във футбола във втора лига е около 1 милион и половина бюджет. При волейбола за суперлигата около 5-600 000 лева годишно, в баскетбола в мъжкото направление този бюджет е още по-висок, в женското направление е от такъв порядък. По този начин общината дава знак, както към клуба, така и към частния сектор за подпомагане на тези представителни отбори. Защото тук наистина представителните отбори са много важен фактор. Тези отбори подхранват местния патриотизъм, чувството за принадлежност, възпитават. Това са празници на духа, на спорта, имат ролята на обединение, на общност, създаване на общност и така нататък. Значи, ролята е изключително голяма. Направих си труда да проуча какво става в Бургас. Бургас е един много хубав модел за нас в много посоки и установих, че към бюджета на Бургас са предвидени и 1 300 000 лева за подпомагане на представителни отбори в 6 клуба. Няма да ги чета подробно. Само искам да кажа, че за баскетбол подкрепата е около 250 000 лева, за волейбол също 250, за футбола е 275 000 лева. Тук става въпрос за конкретни представителни отбори. Този подход ми се струва доста по-добър, разумен. Още повече, че той се съгласува в рамките на бюджета, създава една яснота, както към клуба, така и към обществеността, какво предстои да се случи.Клубовете могат да планират своята подготовка, своето бъдеще, своята визия за развитие и заедно с общината и частния сектор да вървят напред. Накрая искам да завърша с едно предложение да гласуваме разделно, тъй като по отношение на волейболния клуб съм в конфликт на интереси, поради това, че сина ми е капитан на „Волейболен клуб Дунав“. Благодаря ви.

 **Акад. Христо Белоев:** Конфликт на интереси. Е, ние ще го гласуваме, да. Е, ти го заяви вече, че подкрепяш. Изказване понеже има много, кой е? Мариян Димитров, защото другите са грешни, които ми излизат. Извън Мариян Димитров, има ли други заявки за изказване по точката? Евгени. Не, има много други. Кои са истински? Туй да уточним. Мариян Димитров.

 **Г-н Мариян Димитров:** Ако не стигне времето от името на група.

 **Акад. Христо Белоев:** То е или от името на група, или индивидуално. А ти каза, ако не ми стигне времето ще бъде от група. Малко несериозно.

 **Г-н Мариян Димитров:** Да, от група е.

 **Акад. Христо Белоев:** От група е, добре. Заповядай.

 **Г-н Мариян Димитров:** Сериозно, от група е, да. Така, уважаеми господин Председател, уважаеми колеги общински съветници, кмета го няма, уважаема администрация. Групата на „Възраждане“ ще подкрепим даването на тези средства, даже считаме, че това е малко. Но имам два въпроса към администрацията, на които все пак искаме да получим отговори. Първо, защо е необходимо парите за тези дружества да се подсигуряват през този договор за спонсорство, който е възмезден договор и по който се издава фактура и се плаща ДДС? Не могат ли да минат през Програма „Спорт“, както и за всички останали дружества. Не знам кое налага, вероятно наредбата е така направена. Не я познавам в дълбочина тази за Програма „Спорт“, че няма как да се оцени приноса на тези 3 дружества, които разбира се са по-заслужили и какво са получава. В момента на „Футболен клуб Дунав“, те на практика ще получат само 66 333 лева. Баскетболният клуб ще получи само 50 000 лева, а волейбола ще получи само 58 033 лева или община Русе и спортът в Русе ще загубят за ДДС общо 35 000 лева от дадените 210 000 лева. Това е долу горе 1/5 от цялата сума като платят ДДС-то. Ако си регистриран по ДДС, които не са регистрирани е друга тема. Кара ме да влизам в диалог тука. Така, 35 000 лева, ако ги дадете примерно на спортната стрелба, или на стрелбата с лък или на друго място, ми те ще се родят тези хора с тези пари. Защо трябва да ги губим? Нали това е първия въпрос. Не знам защо така измислено. Вярно, че е още от времето на Пламен Стоилов, но мисля, че има други способи, така че тези пари да бъдат без ДДС, както в програмата „Спорт“. Да, вярно тези хора са поели да рекламират общината и така нататък, но това може да го има и в Програма „Спорт“. Нали даваме пари общината, ама искаме логото на общината да бъде на фланелките. Не е необходимо да има договор за спонсорство, че да ги задължим да правят реклама на общината. Щом вземаш общински пари, ще правиш реклама за общината, така. И втория въпрос, както каза и господин Рачев заместник-кмета, това не е първия договор. Всяка година има такъв. Прегледах внимателно материалите, прегледах офертите внимателно с какво се задължават, какво ще правят и така нататък. Добре, ама те и миналата година имаха такава оферта и по-миналата, и по-миналата. Къде е отчета на тези дружества за изпълнението на договорите за спонсорство през 2023 година относно конкретно поетите от тях задължения, за да си направим сметка дали те са изпълнили тези договори, дали са коректни контрагенти и дали заслужават да получат новите пари, наново пари. Така, това общо взето са ми въпросите. Само да кажа, че така понеже кметът дойде и се разплаках от умиление предния път като говореше как всичко трябва да минава през комисии, ама не така постъпват за водния холдинг. Там нямаше такова мнение, че не е минало през никоя комисия и 16:55 се донесе в правната комисия.

 **Акад. Христо Белоев:** По въпросите се придържайте, а не извън темата. Така исках.

 **Г-н Мариян Димитров:** Може би трябваше да взема реплика и на предното, ама айде да не се изказвам постоянно.

 **Акад. Христо Белоев:** Просто използвате микрофона за… Да, изказване Евгени Игнатов. За ДДС-то, кой ще отговаря? Емилия Пенева или кой? Или зам.-кмета? Евгени Игнатов.

 **Г-н Евгени Игнатов:** Уважаеми господин Кмете, уважаеми господин Председател, колеги. Аз приветствам всяка сума, с която се подпомага спорта в град Русе. И мисля, че тук никой в залата не е против подпомагането на спорта, както подпомага общината и културата. Те са две взаимосвързани области, които трябва да се подпомагат. Моят въпрос е освен колективните спортове, мисля че слава носят и индивидуалните спортове. И тук ми е въпросът, защо само колективни спортове са в спонсорираните клубове, а би трябвало или в следващата година, ако продължи тази практика да могат да бъдат включени и индивидуалните спортове, които носят не по-малко славата на град Русе и не само в България, но и в света. Та, приветствам това подпомагане, но молбата ми е в следващата година да може да бъдат подпомагани. Ако продължим тази практика малко да разширим и възможността да подпомагаме и други клубове. Благодаря ви.

 **Акад. Христо Белоев:** Благодаря. Други изказвания има ли от тия записаните? Николай Чанев, Милен Боев или това са грешка, добре. Отговор на въпросите, Борислав Рачев.

 **Г-н Борислав Рачев:** Благодаря, господин Председател. Господин Кмете, скъпи общински съветници, колеги. Професор Павлов, ние нямаме нищо против да почерпим добрия опит от другите общини и да пренесем, което е полезно тук при нас. Тепърва почва нашата работа съвместна и вярвам, че тепърва ще се случват хубави неща. Господин Димитров, Вие много ме улеснявате, понеже Вие задавате въпроси и си отговаряте, което така доста улеснява администрацията. Относно отчетността, това, което смятам да Ви отговоря, отчетите ги има в „Образование, младежки дейности и спорт“.При необходимост ще ви бъдат предоставени.ЗаВиК-то няма да засегна темата. Оставам там във Вашата компетентност е, не е в моята.Господин Игнатов, защо тези 3 спорта, ами защото тези 3 спорта се ползват с интерес от публиката, а именно продукта. Именно продуктът, който е логотата, както виждате на общината по екипи, по билборди, рекламни материали. Да, виждам така че има… Добре, предполагам. Аз съм ходил на няколко състезания на друг вид спорт и стадиона си е стадион. Залите и залите за отборни спортове са си за отборни спортове. Ама ние този спор можем да си го водим после очи в очи, не от трибуната. Така че, това е нашия отговор. Благодаря ви.

 **Акад. Христо Белоев:** Благодаря. За ДДС-то не отговорихте, то и аз мога да му отговоря, но надявам се и Мариян може сам да си отговори за ДДС-то. Нали, ако са регистрирани или ако не са. Господин Милков.

 **Г-н Пенчо Милков:** Уважаеми господин Председател, уважаеми общински съветници. Защо тези спортове? Тези спортове се финансират от Община Русе в години преди началото на моя мандат първи и в продължението му. За да бъде един футболен клуб в първа или във втора лига и за да бъде един баскетболен или волейболен отбор в първа лига и да пълни залите са необходими стотици хиляди, да не кажа милиони лева. Не, по никакъв начин нали не игнорираме индивидуалните спортове. Като личност, като човек аз съм за индивидуален спортист в спорта, обичам, но за индивидуалния спорт, за да бъдеш на национално държавно първенство са необходими, сега не го подценявам други нива на парите. Пак казвам, спрямо стотици хилядите и във втора лига и милионите, които са нужни за първа. Затова пак казвам, обществото на Русе, не само както каза заместник-кмета броя, не е само броя, а просто интензивността на помощта, която трябва да се осигури. Освен това нито един от трите клуба не чака и не е виснал на ръцете на общината нали. Както и в индивидуалните спортове и те също са си осигурили и друго финансиране. Тоест, това не е основно общинското финансиране. Така, предлагам да подкрепим точките, за да продължим да бъдем предвидим партньор общината за тези спортни клубове. Ако решим да правим нещо различно, както каза и преди това господин Пазарджиев да бъде достатъчно предвидено, да не е в средата на сезона, когато в момента те очакват тези средства. Готов съм разбира се да говорим наново да премислим за следващата година. Благодаря ви.

 **Акад. Христо Белоев:** Благодаря. Реплика, Мариян Димитров.

 **Г-н Мариян Димитров /реплика/:** Уважаеми господин Рачев, абсолютно несериозно е това, което казахте. Отчетите били в еди кой си отдел. Аз няма да ходя да ги гоня отделите. Тука има материал. Има материал, има вносител на материала и те трябва да бъдат приложени към преписката отчетите, напълно нормално е. Така че, това че някой не ги е приложил, ако изобщо има такива отчети, дай боже да има, не е моя грешка. Аз искам да взема мотивирано решение, а Вие ми пречите като не прилагате отчетите към материала. За ДДС-то обаче не получих отговор, не знам какво мога сам да си отговоря, ако мога нямаше да питам.

 **Акад. Христо Белоев:** Да, аз мисля, че можеш сам да си отговориш. Относно отчетите, комисиите като минават имахме достатъчно време да поискаме каквото е необходимо. Така, по точката гласуваме първо предложението от Велизар Павлов. Той декларира конфликт на интереси по една от точките и предложи разделно гласуване, за да подкрепи останалите два. Така, гласуваме първо за разделно. Така, ще гласуваме разделно (не обявява на микрофон резултат от гласуването по процедурното предложение за разделно гласуване по точката). Първо, в частта, която касае „Футболен клуб Дунав Русе“. Гласуваме.

**КВОРУМ – 48. С 47 „за“, 0 „против“ и 1 „въздържал се“ се прие предложението.**

 **Акад. Христо Белоев:** „Спортен клуб по баскетбол Дунав Русе 2016“, ако нещо говори. Така, гласуваме.

**КВОРУМ – 47. С 47 „за“, 0 „против“ и 0 „въздържал се“ се прие предложението.**

 **Акад. Христо Белоев:** И „Спортен клуб по волейбол Дунав“.

**КВОРУМ – 47. С 47 „за“, 0 „против“ и 0 „въздържал се“ се прие предложението.**

**В резултат от разделното гласуване по точката се прие**

**РЕШЕНИЕ № 181**

 На основание чл. 21, ал. 2, във връзка с ал.1, т. 6 и т. 23 и чл. 17, т. 10 от Закона за местното самоуправление и местната администрация (ЗМСМА), чл. 125, ал.1, т. 2 от Закона за публичните финанси, във връзка с чл. 6, т.1 от Закона за физическото възпитание и спорта, и Решение № 119 от 16.02.2024 г., прието с Протокол № 5 от 16.02.2024 год. на ОбС, Общински съвет – Русе реши:

1. Дава съгласие Община Русе да сключи договор за спонсорство за сумата от 80 000 лв. със Сдружение „Футболен клуб Дунав от Русе“ с ЕИК 206224530 за осъществяване на спортната дейност на клуба през 2024 год. срещу задължение за промотиране и популяризиране на Община Русе при всички предстоящи срещи, изявления и гостувания в телевизионни предавания чрез пакета от дейности, описани в предложение с вх. № 63-379-9/11.03.2024 г. в Община Русе.

2. Дава съгласие Община Русе да сключи договор за спонсорство за сумата от 60 000 лв. със Сдружение „Спортен клуб по баскетбол Дунав-Русе-2016“ с ЕИК 177042155 за осъществяване на спортната дейност на клуба през 2024 год. срещу задължение за промотиране и популяризиране на Община Русе при всички предстоящи срещи, изявления и гостувания в телевизионни предавания чрез пакета от дейности, описани в предложение с вх. № 36-83-2/11.03.2024 г. в Община Русе.

3. Дава съгласие Община Русе да сключи договори за спонсорство за сумата от 70 000 лв. Сдружение „Спортен клуб по волейбол - Дунав“ с ЕИК 827114370 за осъществяване на спортната дейност на клуба през 2024 год. срещу задължение за промотиране и популяризиране на Община Русе при всички предстоящи срещи, изявления и гостувания в телевизионни предавания чрез пакета от дейности, описани в предложение с вх. № 36-54-3/11.03.2024 г. в Община Русе.

4. Средствата по т. 1, 2 и 3 да се осигурят от Дейност 719 „Други дейности по спорта и физическата култура“ от бюджета на Община Русе за 2024 г.

5. Възлага на кмета на Община Русе да подпише договори за спонсорство с посочване на конкретни задължения за спортния клуб за популяризиране на община Русе чрез посочените от заявителите ползи.

 **Акад. Христо Белоев:** Изчерпахме точката. Следваща.

**Точка 21**

**К.л. № 165 Годишен отчет за 2023 г. за изпълнение на Програма за управление на отпадъците на община Русе за периода 2021-2028 г.**

 **Акад. Христо Белоев:** Никола Лазаров.

 **Г-н Никола Лазаров:** Уважаеми господин Председател, уважаеми господин Кмет, общински съветници. Годишен отчет за 2023 та година за изпълнение на Програмата за управление на отпадъците на община Русе за периода 2021-2028 година. Община Русе има изготвена Програма за управление на отпадъците за периода 2021-2028 година, която е приета от Общински съвет - Русе. Приетата програма е разработена в съответствие с периода, структурата, целите и предвижданията на Националния план за управление на отпадъците за периода 2021-2028 година и е неразделна част от Програмата за опазване на околната среда на община Русе за периода 2021-2027 година. Съгласно Закона за опазване на околната среда и Закона за управление на отпадъците, кметът на общината ежегодно внася в общинския съвет Отчет за изпълнението на програмата за околната среда. Благодаря.

 **Акад. Христо Белоев:** Благодаря. По годишния отчет? Мариян Димитров, изказване. Трябва разместване да направим на залата да ви кажа. Станимире, има предложение да ви разместим местата с Мариян Димитров. Мариян Димитров, заповядайте. Моля за тишина. Това е шега нали, разбира се.

 **Г-н Мариян Димитров:** Да, обаче това, което ще кажа не е шега. Установени противоречия по комисиите със Закона за управление на отпадъците и подзаконовата нормативна база, както и неверни твърдения на администрацията, направени в постоянните комисии. Първо, относно инсталацията за анаеробно третиране, тя не може да заработи следващия месец, както твърди администрацията, тъй като все още няма подписан договор от обществената поръчка. Решението за класиране и определяне на изпълнител на обществената поръчка е от 08.12.2023, но подписан договор до днес няма. Второ, преди анаеробната инсталация да заработи, трябва да се организира разделно събиране на биоразградимите отпадъци, да се разположат съдове за разделно събиране на биоразградими отпадъци в петте общини от регион Русе, които ще ползват инсталацията. Съдовете трябва да са достатъчно много, ако не всички предвидени по техническа спецификация, то поне значителна част от тях, за да се осигури достатъчно количество биоразградими отпадъци за захранване на инсталацията за анаеробно третиране. За това се изисква технологично време, което е много повече от 1 месец. Община Русе няма проектна готовност за изграждане в следващите 3-4 години на нова клетка номер 4 за неопасни отпадъци, въпреки че действаща клетка номер 3 е запълнена наполовина, все още няма изготвяне на техническа спецификация за проектирането. Относно битовите отпадъци, образувани на територията на община Русе, не всички битови отпадъци, образувани на територията на община Русе, постъпват в сепариращата инсталация, както изисква закона. Относно определянето на размера на обезпечението, което е много важно. Определянето на размера на обезпечението не е в правомощията, както твърди администрация на Общото събрание на регионалното сдружение, каквито са оправданията. Размерът се определя от собственика на депото, съгласно член 3, алинея 3 от Наредба 7 въз основа на инвестиционния проект или проектът за рекултивация. Собственикът е само Община Русе. Регионалното депо включва няколко имота, но всички те са собственост на Община Русе. Съгласно член 4 и член 3 от същата наредба, обезпечението се внася от собственика на депото в избраната банкова сметка по член 4. В член 26 от Закона за управление на отпадъците изчерпателно са изброени всички правомощия на Общото събрание на регионалното сдружение на общините. Между тях не е правото за определяне на обезпеченията по член 60 от същия закон. Обезпеченията се правят от собственика на депото Община Русе за всеки тон отпадък депониран на регионалното депо за неопасни отпадъци в местността „Под ормана“, в землището на град Русе и целта на обезпечението в периода на експлоатация на съответното депо да се акумулират финансови средства, които собственикът на депото да използва за неговото закриване и рекултивация след изчерпване на капацитета му, както и извършване на 30-годишен мониторинг на компонентите на околната среда. Размерът на обезпечението на този отпадък се актуализира от собственика на депото на всеки 3 години в съответствие…

 **Акад. Христо Белоев:** Ориентирайте се към приключване.

 **Г-н Мариян Димитров:** От група. С индексът на потребителските цени публикуван в…

 **Акад. Христо Белоев:** Последен компромис, ако не е заявено в началото правя.

 **Г-н Мариян Димитров:** Добре, предполагам не само за мен.

 **Акад. Христо Белоев:** Да, не само на теб.

 **Г-н Мариян Димитров:** Или при промяна в параметрите за определянето му, което води до изменение над 15% от първоначалното определяне на размера на отчисленията за тон депониран отпадък. В случай, че събраните средства в сметката на РИОСВ са недостатъчни за приключване на дейността по закриване и след експлоатационни грижи на площадката на депото, общината - собственик на депото, в случая Община Русе осигурява остатъка от средствата с Решение номер 1096, прието с Протокол 54 от 27.01.2011 на Общински съвет – Русе е определен размер на отчисленията за закриване и след експлоатационни грижи за клетка 1 за неопасни отпадъци на територията на регионалното депо за неопасни отпадъци за общините Русе, Ветово, Сливо поле и Тутракан в размер на 3.50 лева депониран отпадък в клетката. От януари 2011 досега няма друго решение на общинския съвет, с което да е определен нов размер на обезпеченията на клетка номер 2 и клетка номер 3. През този период от 13 години не е актуализирано това обезпечение. Не е ясно защо, не са спазени законовите изисквания и дали Община Русе не е финансово ощетена. Оправданието, че Община Русе е поискала ново комплексно разрешително и че след като то е изготвено, тя го обжалва е неоснователно, то не е влязло в сила разбира се, да. Не е основателно, защото към датите на започване на работа на клетка номер 2 и клетка номер 3 е имало действащ инвестиционен проект и проект за рекултивация и е можело да стане това изчисление. Господин Кмете, и към администрация, кога Община Русе ще установи тези нарушения на закона и подзаконовата нормативна база и ще вземе мерки, за да не бъде общината финансово ощетена. Благодаря.

 **Акад. Христо Белоев:** Да, бързо го изчете за 5 минути. Господин Кмета.

 **Г-н Пенчо Милков:** Уважаеми господин Председател, уважаеми колеги. Уважаеми господин Председател, обръщам се към Вас с процедура, която вземам. По начина на водене, защото разбирам всеки заема своето място в тези 51 човека, решава нали как аудиторията ще го възприема в залата, в града и примерно иска да изгради някакъв образ, но когато изказването не е по темата и по точката, аз държа думата да бъде използвана съобразно правилника, който е нашия. Ние в момента отчитаме работата за миналата година. Не развиваме политически изказвания, не правим внушения, не трябва да се правят внушения. Не трябва нали личност, която явно е за законодателната власт, защото нали говорим за неща, които са в законите, ние ги спазваме, но ако не ни харесват трябва някой да отиде да ги промени. Като цяло моето така бележки към вас и молба да се взема думата, когато изказването е по точката от дневния ред, която беше отчет, а не брътвежи за бъдещето и внушения за неща, които не са така. Доста сложни и химически и физически, научни и правни въпроси засегнахте, за да Ви отговарям в момента. Изобщо не Ви отговарям на Вас. Обръщам се към председателят.

 **Акад. Христо Белоев:** Благодаря за забележката. Ще се придържам стриктно вече. Аз също репликирах Мариян Димитров и моля да си вземем поука от това, което беше казано. Така, малко да разведрим обстановката, ще продължим нататък с точка извън дневния ред. И за една прекрасна инициатива предоставям думата на Татяна Нахабедян. И малко да се поуспокоим. Господин Димитров, надявам се няма да вземете отношение по тази точка. Заповядайте.

 **Г-жа Татяна Нахабедян:** Уважаеми господин Милков, уважаеми господин Белоев, колеги, гости, журналисти, русенци. На 15 април 2024 година се навършват 132 години от написването на текста на българския всеучилищен химн „Върви, народе възродени“ от Стоян Михайловски, по време на престоя му в Русе като учител в Русенската мъжка гимназия. За първи път авторът на химна идва в града ни като главен секретар на Министерство на правосъдието и по-късно става член на Русенския апелативен съд. През 1889 година е назначен за учител по френски език в Русенската мъжка гимназия. В къщата на улица „Белчев“, където изтъкнатия наш писател общественик живее със съпругата си русенката Райна Петрович, той написва текста на българския всеучилищен химн. Тази къща днес не съществува. Съборена е отдавна и на мястото и сега се издига 4-етажен жилищен блок. Улица вече носи друго име „Константин Димчев“ и само една паметна плоча на кооперацията на номер 6, намираща се точно зад Регионална библиотека, напомня за дома на Стоян Михайловски. На тази улица той съчинява текста на българския всеучилищен химн „Свети, свети Кирил и Методий“. Създаването на стихотворението за Кирил и Методий става спонтанно, една нощ на 15.04.1892 година на същата тази русенска улица. Ценящ високо делото им, Стоян Михайловски не може да се помири с факта, че българската учаща младеж го празнува мълком и решава да напише този български химн, както сам той го нарича. На сутринта дава текста на своя колега по музика Атанас Паунов с молба да създаде подходяща музика, да го разучи с учениците си и те пеейки го да манифестират на празника. Музиката обаче не отговаря по дух и израз на съдържанието и химна остава само стихотворение. Това продължава до 1901 година, когато Панайот Пипков учител по музика в Ловеч е написал на един дъх върху черната дъска, незаменимата, несравнима и красива музика, която напълно подхожда на творбата на Стоян Михайловски. На 11.05.1901 година песента „Върви, народе възродени“ е изпълнена за пръв път в Ловеч като празничен химн за възхвала на делото на Кирил и Методий и на българската просвета. През 1902 година на Деня на българската просвета и култура и на славянската писменост песента се подема и запява от всички училища в страната. Първоучителите ни Кирил и Методий извършват богоугодно дело без меч да проправя пътя им, без армия, без завладени земи и опожарени села, поробени хора и сринати градове. Делото им се разнася с мир и благословия, с лавров венец и благослов, за да бъде през вековете това дело на български език чрез силата на словото победила тази на оловото. 15.04.1892 година достойно заема мястото си в Пантеона на българската слава и бъднина. На тази дата Стоян Михайловски - учител в Първа мъжка гимназия в град Русе, на един дъх подрежда в стих болката и гордостта си, поруганото ни минало и ангелогласната ни надежда за бъдеще. Русе става дом и убежище за силата на българския всеучилищен химн, който оглася училища, улици, площади у нас и навсякъде по света. Защото България е там, където има един българин, там където е българското слово. Представям на вашето внимание с покана за участие поредицата от събития, които ще поставят начало за отбелязване на 15 април като ежегоден празник на българския всеучилищен химн в нашия град. Събитията са организирани от Община Русе и Регионално управление на образованието в град Русе с личната подкрепа на господин Пенчо Милков и на госпожа Росица Георгиева, за което искрено им благодаря. Програмата със събития съвсем набързо, тя ще бъде отразена в календара за дейностите за месец април. На 15 април в понеделник в 09:00 във всяко училище в Русе ще се изпълни всеучилищния химн, 11:00 поднасяне на венци и цветя от официалните лица и организаторите на събитията пред паметната плоча. На 16 април, вторник ще се открие изложба в Художествената галерия на художници педагози в 16:00, а в 18 ще се състои концерт в Канев център с участието на ученици и хорове от Русе и на Общинския духов оркестър. На 17 април, в сряда ще бъде открита изложба на улица „Александровска“ с пана, съдържащи текста на химна, както и информация за живота на Стоян Михайловски и историята около написването и публикуването на химна. На следващия ден в четвъртък тематична кръгла маса, организирана от Средно училище „Христо Ботев“. На 19 април, петък концерт на съставите от Общинския детски център за култура и изкуство, в чийто край отново ще бъде изпълнен химна. От 15 до 19 април във всички русенски училища ще се проведат различни събития, които са свързани с повода тази година 132 години от създаването на текста на химна. Това е покана към всички вас да уважите тези събития и надявам се тези няколко минути, които отделихме от сесията да бъдат свързани със смисъл за това, което се е случило в Русе и за това да предадем нататък това, което ни е завещано, без погледите ни да са вторачени в екрани, за които гласуваме или да мислим за това, което ни тревожи. Да помислим за нещо, което може да ни обедини и мисля, че това е един много хубав повод за всички нас да направим това, което искаме да се случи на България, да бъдем заедно. Благодаря.

 **Акад. Христо Белоев:** Да. Господин Милков.

 **Г-н Пенчо Милков:** Уважаеми господин Председател, уважаеми колеги. Вземам отношение по изказването на Таня Нахабедян, защото искам да остане в протокола първо нали, да остане в протокола, ясно да се запише за хората след нас, че инициатор нали много преди да стане общински съветник е говорила и в предишния мандат с нас като учител русенски, е била госпожа Нахабедян. Тя сега има право да говори от трибуната на общинския съвет, но много преди това. В решението на общинския съвет за средствата за паметника, което беше формално по мое предложение, не е била моя идеята. Реално в момента казаха се, благодаря нали, че сме спомогнали, това ни е задачата, но сега най-важното е русенци да възприемат ежегодно да честват, да остане в нашата родова памет на града, че този град е създател. Тук е бил наш българин, юрист, учител в училището ни в Русе, създава химна, както каза Таня, на един дъх. Получава това вдъхновение. Това не е случайно и след това тези думи, слова вдъхновяват нас. Затова ние да бъдем в тази седмица единни, а след това в годините напред да популяризираме, да разказваме на децата си, на колегите. Наистина всеки един съветник 51 може в работния си колектив, сред приятелите да разпространи. Надали само билбордовете и флаерите и рекламата, пресконференции ще бъдат достатъчни. Това ми е изказването, желанието и на госпожа Нахабедян и на всички, и на нас е това да бъде ежегодно, да се приеме в историята, да остане. Затова, така взех думата да обобщя и да откроя и нейната изключително важна в случая намеса, защото нямаше 15 април да го заложим и да го има формално предложението и организацията. Благодаря ви.

 **Акад. Христо Белоев:** Благодаря. Следващата точка.

**Точка 22**

**К.л. № 166 Годишен отчет за 2023 г. за изпълнение на Програма за качеството на атмосферния въздух на Община Русе за периода 2021-2026 г.**

 **Акад. Христо Белоев:** Никола Лазаров.

 **Г-н Никола Лазаров:** Уважаеми господин Председател, уважаеми господин Кмет, уважаеми общински съветници. Годишен отчет за 2023 година за изпълнение на Програма за качеството на атмосферния въздух на Община Русе за периода 2021-2026 година. В изпълнение на член 27, алинея 1 от Закона за чистотата на атмосферния въздух, в Община Русе има изготвена Програма за качеството на атмосферния въздух на Община Русе за периода от 2021-2026 година, приета на Общински съвет – Русе. Съгласно изискванията на член 79 от Закона за опазване на околната среда и член 27, алинея 2 от Закона за чистотата на атмосферния въздух, кметът на общината ежегодно внася в общинския съвет Отчет за изпълнението на програмата за околна среда. Предвид гореизложеното, предлагам да приемем Годишен отчет за 2023 година на Програма за качеството на атмосферния въздух на Община Русе за периода 2021-2026 година. Благодаря.

 **Акад. Христо Белоев:** Благодаря. Заявка за изказване, Деян Герасимов.

 **Г-н Деян Герасимов:** Благодаря Ви, господин Председател. Ще взема думата от името на група. Уважаеми колеги, уважаеми господин Милков, уважаеми представители на администрацията. Действително качеството на атмосферния въздух е една много експлоатирана тема, като считам, че може би няма политически субект, който да не я е употребявал в хода на своите кампании, а и не само. И качество на атмосферния въздух се посочва като един от основните проблеми в града ни от гледна точка на качеството на живот като цяло в Русе и в общината. За съжаление с последните данни на Министерството на здравеопазването това усещане действително се задълбочава, тъй като може би комисия по здравеопазване ще кажат дали информацията ми е съвсем достоверна, но доколкото видях последния доклад в област Русе броят на децата с дихателни заболявания се увеличават трайно с около 16%, а и това всъщност е единствената област в страната ни. Сега по повод отчета. Той беше обсъден доста обстойно в Комисия по екология, разбира се, като там зададох някои въпроси относно самата представена информация. Сигурен съм, че вие сте се запознали с предложената информация в отчета, но аз искам отново да мина през някои от по-смущаващите факти и да кажа всъщност защо аз и нашата група не можем да подкрепим този отчет. В мерки с постоянен характер са дадени няколко пункта, системни проверки за нерегламентирано изгаряне на гуми, пластмаси, текстил и системни проверки на строителните обекти и строителните площадки. Извършени проверки по първия пункт 11 броя, а извършени проверки по втория пункт 3 броя. Това е за цялата календарна 2023 година. Сега, дали са малко или много е въпрос наистина на преценка на контролните органи, но всъщност това, което смущава мен и предполагам, че смущава и гражданите на Русе е, че реално с този отчет не се показва резултатът от тези проверки. Няма никакъв резултат, единствено по надолу там, където се съставени фишове, можем да наблюдаваме конкретен резултат 449 фиша и този недъг на отчета го има на много места. Осъществяване на проверки за спазване на мерки за недопускане на замърсяване от строежите, включително по спазването на маршрутите за транспортиране на отпадъци на строителните обекти. Индикатор постоянен контрол. Колко проверки са извършени, колко нарушения са установени? Липсва информация. Комисията, която са преминали 245 броя МПС-та излезли от употреба. Всъщност тази констатация до какво е довела? Има ли репатрирани, има ли наложени санкции? Отново не става ясно. Така, по-нататък минавам, за да стигна до някои от по-смущаващите и смятам, че нямащи място тук в този отчет мерки. Например монтирани 7 броя паркомати. Това не успяха да ми обяснят от администрацията и професор Владимиров, какъв ефект върху качеството на атмосферния въздух ще има. Също така много съмнителна е информацията относно контрола за възстановяване на улици и тротоари при ремонт, изграждане на … на техническата инфраструктура с цел недопускане замърсяване на прилежащите площи, увеличаване на пътния износ на ветрово запрашаване, извършени 47 проверки. Аз имам писмо от администрацията, че само до 05.05.2023 година те са повече - около 50 и няколко. Тоест, тази информация според мен е съмнителна и изисква прецизиране.Стигаме и до много важният въпрос. А, за гражданските инициативи. Фонд „Граждански инициативи“ за миналата година, това е една точка, която ще обсъждаме по-късно с вносителите от БСП, но на една от комисиите беше изнесена информация, че там са одобрени за миналата година 3 проекта, а в Отчета за качеството за въздуха, нали където също е съмнително каква е реално…

 **Акад. Христо Белоев:** Ориентирайте се към приключване.

 **Г-н Деян Герасимов:** Това от групата ли беше?

 **Акад. Христо Белоев:** Да, изтече.

 **Г-н Деян Герасимов:** Да, благодаря Ви. Е даден като основен аргумент също така, ориентирам се, има закупени 90 броя пейки и изготвяне на проект създаване на антитоплинен остров за 400 000 лева, което също…

 **Акад. Христо Белоев:** Отнемам Видумата, тъй като имам забележка по начина на водене. Благодаря. И моля всички да се придържат стриктно към правилата. Изказване Галичка Николова.

 **Г-жа Галичка Николова:** Уважаеми господин Председател, уважаеми господин Кмете, уважаеми колеги. Аз напълно поддържам изказването на господин Герасимов. Той в общи линии ми взема много от думичките и искам да изкажа недоволството си от работата, която е описана в отчета и ще гласувам срещу приемането на този отчет, тъй като според мен той е непълен, некоректен и не ни дава пълната представа, която на нас ни е необходима. Липсата на данни от ефективността на работата на инспекторите, които са проверявали строителните обекти е очевадна. Ежедневно проверяване илипостоянно проверяване само с 3 акта, в които няма никаква стойност – за 20 лева, за 100 лева, за 1000 лева, и оттам нататък това гарантира липса на респект или спазване на нормите за запрашаване на строителните обекти във всички други строителни изпълнители по строителни площадки. Благодаря ви.

 **Акад. Христо Белоев:** Реплика, Герасимов. Само моля да бъде реплика на госпожа Николова, а не продължение на Вашето изказване. Ще Ви отнема думата иначе.

 **Г-н Деян Герасимов /реплика/:** Реплика на госпожа Николова правя, да. Подкрепям също това, което тя каза.

 **Акад. Христо Белоев:** Реплика на госпожа Николова.

 **Г-н Деян Герасимов /реплика/:** Значи, исках да кажа всъщност, че общинският съвет е контролен орган според член 19 на Закона за чистотата на атмосферния въздух и следствие от това…

 **Акад. Христо Белоев:** Реплика на госпожа Николова, правите ли или Ви отнемам думата.

 **Г-н Деян Герасимов /реплика/:** Или съгласие? Съгласен съм с госпожа Николова. Благодаря.

 **Акад. Христо Белоев:** Благодаря. Други изказвания не виждам. Пенчо Милков, кметът.

 **Г-н Пенчо Милков:** Уважаеми господин Председател, уважаеми общински съветници и граждани в залата. Няма как да не взема отношение. Очаквах да се изкажат точно тези колеги и започвам от първите думи на господин Герасимов. Благодаря, че абсолютно честно ги каза, че темата е експлоатирана и употребявана в кампании, понеже наистина се намирате в кампания вече предизборна господин Герасимов, явно продължавате експлоатацията на темата и употребяването й. Почвам подред, било основен проблем. Според Вас ли, като химичен експерт по химия от ХТИ, от Здравен факултет, от какво? Кой Ви го определи това нещо, господин Герасимов, за продължаваме това говорене в нашия град? Кой експерт го определи, кой експерт Ви го каза това нещо? Се сочи последните данни в здравеопазването господин Герасимов, как точно манипулативно ги свързахте с данни, които нямат превишения в петте станции? Как Вие ги свързахте? Как не зависи здравето от храната, как не зависи от всички други световни гадости, които са върху гражданите, от които трябва да ги браним и го свързахме с това пак манипулативно и предизборно, защото както Вие признахте, се употребява темата. Смущаващи били фактите. От кое, че 2023 година, която Ви отчитам Русе има 28 дни с превишаване на фини прахови частици и искате резултати. Може би за Вас резултатите са брой актове и хиляди левове в глоби. За мен са брой дни с фини прахови частици превишаване. 2021 и 2023 година Русе е единствен от десетте големи града, който има под разрешения от държавата брой дни с превишаване на фини прахови частици. 2022 година, за която всички пишете, че е глобена общината, глобен съм аз за превишаване на фини прахови частици, е защото се разкопаха 119 км. в нашия град и го знаят вече и децата в училище, кой създаде запрашеността. Не е кмета, не е общината, но заради създадените кладенци, заради купените машини, ние имаме в Русе 28 дни миналата година. Ето ви го резултата, но разбира се, може би Вие питате колко хиляди лева сме глобили някого. Освен дейността на хората от „Екология“, които са написали този отчет има дейност и на инспектората, преди това „КООРС“, които са налагали и са правили също системни проверки по обезопасяване на товари, по изчистване на гуми и по спазване на наредбите на Общински съвет – Русе. Цитираме цифри, накрая най-важната цифра е номер 28, че вместо 35, ние имаме 28 дни. Не знам от какво сте недоволна госпожо Николова от отчета. Казахте, че сте недоволна и няма да го подкрепите. Мерките са вписани в Програмата за чистотата на атмосферния въздух. Аз Ви насочвам към следното. Имате вече институционално представителство, повикайте експерт, когато бях съветник и беше въпросът как общината да се грижи за горите, пред тогавашния кмет аз предложих да се извика експерт, той извика и той ни написа как да управляваме горите. Експертът и аз ви казвам, вие сте вече общински съветници. Поискайте експерт да допълним ли мерките в програмата, а не постоянно да пишем, да пишем, да пишем, вече да работим като институция. Мерките, когато приемахме Програмата за чистотата на атмосферния въздух, че всичките сте толкова заинтересовани в залата имаше седем гражданина, седем. При положение, че бяхме звъннали на всички видими в социалните мрежи кога ще се… Ето го и председателя, седем. Никога няма да го забравя. Когато се приема програмата и се работи – седем, когато трябва да правим избори и да пишем във фейсбук - стотици. Айде, елате вече с предложенията. И не знам защо ще сте против при положение, че ние сме изпълнили миналата година това, което е задача на общината. Фините прахови частици са 28 от разрешени 35 дни. Какво повече да сме недоволни. Просто да направим политика във вече предизборната обстановка. Благодаря ви.

 **Акад. Христо Белоев:** Благодаря. Реплика, Герасимов.

 **Г-н Деян Герасимов /реплика/:** Благодаря Ви, господин Милков. Наистина в един отчет е редно да има освен мерки и да се посочва как всъщност сте достигнали този мониторинг, който е намалил фините прахови частици, тъй като в предходни отчети съм виждал, че се споменават станциите за измерване на качеството на атмосферния въздух, докато в този отчет те липсват изцяло. Ще стигнем и до въпроса за датчика за АИС „Петър Берон“, така че аз Ви казах с кое не съм съгласен. Тук има много мерки, с които съм съгласен и не съм задавал въпроси. Посочих, че трябва да се прецизира. И посочих, че гражданите, защото аз съм освен общински съветник и гражданин, посочват това наистина като основен проблем, заради който търсят имоти извън града, извън градската среда. Ние тук си говорим как ще привличаме нови млади семейства и това наистина е проблем, с който ние трябва да се справим, за да и те да са сигурни и да виждат резултатите. Не видях също така в отчета новите специализирани машини, с които се похвали общината и които, разбира се, ние приветстваме и очакваме всеки един момент да започнат да метат и да чистят улиците, за да няма тези наноси и това запрашаване, което е постоянно. Благодаря Ви. Не виждам какво толкова негативно съм казал, че така предизвиках такова възмущение.

 **Акад. Христо Белоев:** Да. Господин Милков.

 **Г-н Пенчо Милков:** Уважаеми господин Председател, уважаеми колеги, уважаеми господин Герасимов. Моето изказване беше емоционално заради първите думи, защото точно това направихте и сега с изказването, сега ще Ви обясня спокойно защо ги няма в тази година. Защото се експлоатира темата и защото Вие да си будител, да си будител значи да събуждаш, значи да миеш очи и значи когато хората не им е ясно и когато са заблудени да им кажеш истината, а не да им пригласяш, защото идват избори и да продължаваме да навиваме. Не казвам за Вас. Казвам по принцип за будителството, защото будителството изисква да не те харесват, но да кажеш истината и не го казвам персонално за Вас, защото когато данните показват едно, а страха е насаден, ние трябва да излезем и да кажем, дори да си непопулярен и да кажем истината. Това коства постове на хора, които казват истината. Да, да кажат истината. Затова сега ще Ви кажа, защо ги няма машините, защото станциите са осигурени в други години. Когато се осигури дадено благо и то се включи в боя за чистота или в способностите на общината, ние сме ви го представяли. По отношение на машините е било същото, за гражданите ви казах, те го сочат за проблем. Да, да и всеки може да вземе отношение, но Вие вече сте общински съветници и имате достъп до информация точна. Нищо, че са публични. Всеки един човек може да види показанията, но гражданина не е длъжен, а общинският съветник е и може да излезе и да каже истината. И за сензора ще ви обясня, защо точно този, защото ви е абсолютно ясно на всички защо е дошла тази станция за органични замърсители и че за фини прахови частици сме осигурили 3 такива сензора. Но на всеки един въпрос, като активен млад човек Ви го казвам, за с протегната ръка. Емоцията ми не е лошо отношение, напротив. Аз с уважение се отнасям, но точно тук е моментът на будителството, да застанеш някой път срещу хора, които са те подкрепили и да кажеш не, не си прав. Истината е друга и тогава първи ще те оплюят.

 **Акад. Христо Белоев:** Благодаря. Виждам заявени тук от Йовчо Смилов реплика и от Биляна изказване. Оттеглят. Да, господин Недев.

 **Г-н Димитър Недев:** Аз само да допълня и нека господин Герасимов да пита и да си отговори сам. Техниката, за която става въпрос, кандидатствахме след решение на Министерски съвет през 2022 година, с което решение на община Русе се отпуска определена сума. След проведена съгласно процедура по ЗОП обществена поръчка и сключен договор за техниката, преди 2 седмици получихме писмо от управляващия орган, от ПУДОС. В момента не можем да ви изплатим парите, тъй като не сме взели още решения за стартиране на процедурата и трябва да чакате. Така че питайте, за да Ви отговорят, защото министерския съвет ние нямаме досег с него, имате Вие.

 **Акад. Христо Белоев:** Благодаря. Герасимов, правя забележка, не репликирайте от място. Преди да гласуваме само ще си позволя да кажа нещо. Уважаеми колеги, по-скоро към Герасимов и към Мариян Димитров. Имаме една седмица, в която заседават комисиите и в която всеки един общински съветник може да зададе конкретен въпрос към администрацията, на който да получи отговор и да си формира становището за гласуване на сесията, а не на сесията да задаваме въпроси и да го превръщаме в говорилня или сега общината не е предоставила - предоставила или в отчета какво е трябвало да има. Значи тези неща в миналата седмица ние имахме възможност всеки един да си ги изясни. Така, гласуваме точката и за в бъдеще да е така.

**КВОРУМ – 47. С 36 „за“, 10 „против“ и 1 „въздържали се“ се прие**

**РЕШЕНИЕ № 182**

 На основание чл.21, ал.1, т. 24 от ЗМСМА, във връзка с чл. 79, ал. 5 от Закона за опазване на околната среда и във връзка с чл. 27, ал. 2 от Закона за чистотата на атмосферния въздух, Общинският съвет реши:

 Приема Годишен отчет за 2023 г. на Програма за качеството на атмосферния въздух на община Русе за периода 2021-2026 г.

**Точка 23**

**К.л. № 167 Годишен отчет за 2023 г. за изпълнение на План за действие към Стратегическа карта за шум в околната среда на агломерация Русе**

 **Акад. Христо Белоев:** Лазаров.

 **Г-н Никола Лазаров:** Уважаеми господин Председател, уважаеми господин Кмете, уважаеми общински съветници. Представям ви Годишен отчет за 2023 година за изпълнение на План за действие към стратегическа карта за шум в околната среда на агломерация Русе. Член 79 от Закона за опазване на околната среда регламентира разработването, приемането и отчитането на програми за опазване на околната среда от кметовете на общини. Съгласно член 79, алинея 4 програмите за опазване на околната среда на общините се приемат общински съвети, които контролират изпълнението им, а кметът на общината ежегодно внася в общинския съвет Отчет за изпълнението на Програмата за околната среда. Отчетите се представят за информация в РИОСВ. В изпълнение на разпоредбите Община Русе има актуализиран план за действие към стратегическа карта за шум в околната среда на агломерация Русе. Предвид гореизложеното ви представям Годишен отчет за 2023 година за изпълнение на План за действие към Стратегическа карта за шум в околната среда на агломерация Русе. Благодаря.

 **Акад. Христо Белоев:** Благодаря. Изказвания не виждам. Моля? Христо Попов, изказване.

 **Г-н Христо Попов:** Благодаря, господин Председател. Господин Кмете, колеги. В отчета са описани всички строителни обекти по месеци подробно. В края е посочено, че в Отдел „Екология“ са постъпили 15 жалби за шум, 12 от тях са за по време на сметосъбиране, 2 са от заведения и 1 от строителен обект. Така, въпросът ми е, занимавали ли сте се въпреки, че няма такива жалби с гонките среднощни по булевард „Тутракан“ и булевард „Липник“ от мощни автомобили и мотори заедно с органите на реда и необходимо ли е за 2024 година да постъпят такива жалби, когато констатираме, разбира се тези нарушения, за да може общината заедно с органите на реда да вземе и съответно мерки за намаляване на този среднощен шум. Благодаря.

 **Акад. Христо Белоев:** Благодаря. Реплика, Иво Пазарджиев.

 **Г-н Иво Пазарджиев /реплика/:** Господин Попов зачекна една тема, която действително още в първия ми мандат като общински съветник 2015-2019 с Александър Неделчев и с други колеги работихме. За съжаление там за гонките общината не е органът, който може да извършва необходимия контрол и санкции, но в сесии, когато сме приемали бюджета, мисля, че в предходния мандат, говорихме да се закупят шумери, които да бъдат сертифицирани и да могат да се налагат съответните административни наказания. Тук може би действително ще стане дебат и в тази посока.

 **Акад. Христо Белоев:** Да. Богомил Тодоров, изказване.

 **Г-н Богомил Тодоров:** Уважаеми господин Председател, господин Кмете, общински съветници, колеги.

 **Акад. Христо Белоев:** Моля за тишина.

 **Г-н Богомил Тодоров:** Във връзка с изказването на Христо Попов, аз искам да повдигна също този въпрос за адския шум, който разни мотористи правят непоносим. Той е толкова, толкова силен шум. Да ви кажа отсечката, която е между „Съединение“, тя се казва „Свети Наум“ и „Плиска“. От там минават с бясна скорост мотоциклети с висока мощност, даже един тук съм го забелязал, който е с жълто Сузуки, такъв адски шум вдигат, че просто не знам. Даже умрял да си, пак ще те вдигнат. Значи, това става тенденциозно също и по „Цар Освободител“ тука точно на центъра, където е Фреша. Правят едно безкрайно форсиране и този шум е непоносим. Няма ли как някой от тези хора, аз между другото на единия му казах внимавай следващия път като минеш оттук може да ти се случи нещо. Разбира се няма го направя, но той ми се закани.

 **Акад. Христо Белоев:** Правим годишен отчет, а не всеки да разкаже каква случка му се е случила в близкото време.

 **Г-н Богомил Тодоров:** Аз протестирам против този шум. Може ли да се направи нещо призовавам.

 **Акад. Христо Белоев:** Предложение правите, добре. Костадин Георгиев. Други от групата имали да заявят? Милене, ти ще заявиш ли? Защо трима станаха. Заповядай, Костадин Георгиев.

 **Г-н Костадин Георгиев:** Уважаеми господин Кмете, уважаеми Председател на общински съвет, колеги общински съветници. Всички знаем, че в град Русе има един основен проблем и това е булевард „България“, макар че той не е точно булевард, а е от националната пътна мрежа път, но шумът, който вдига всички ние го понасяме всеки ден. Аз имам един въпрос към кмета. Възможно ли е да се издигнат шумоизолиращи пана, които да обезопасят шума на гражданите, които живеят в тази околност. Благодаря.

 **Акад. Христо Белоев:** Благодаря. Няма други. Господин Милков.

 **Г-н Пенчо Милков:** Уважаеми господин Председател, уважаеми колеги общински съветници. Отговарям първо на последно поставения въпрос. Той е много основателен, да. В работата ни в предходния мандат имаше период в едно от правителствата, в което в програмата на Агенция пътна инфраструктура се заложи проект за реконструкция на булевард „България“. Булевард „България“ не е въведен в експлоатация. Трябва първо да се направи възстановяване на проектната документация и след това да се проектира неговата рехабилитация. Разбира се, това правителство като много други слезе от ръководството на държавата и следващото правителство премахна този проект да бъде част от финансовата задача на АПИ. Но това, което поемаме нали тук като ангажимент и го заявявам като екип, ние сме писали писма, обръщали сме се към Агенция пътна инфраструктура. Ще направя същото със следващото правителство, във всяко сме го правили. В следващия проект за рехабилитация и за ремонт на булеварда трябва задължително да се предвидят в определени участъци пана шумоизолиращи, както има и в София в участъка на скоростната тангента, защото се вдига наистина шум. Да, и това е добра практика. Това е абсолютно основателно, но не може общината да го направи. Ще мине през проекта за рехабилитация на булевард „България“ и там нашите искания ще бъдат основно за това. По отношение на другите колеги, които се изказаха за моторите и автомобилите. Това е тема от предишния мандат на Община Русе. Закупен е от Община Русе 1 шумомер, а от МВР в Русе дирекцията 5. Бях на отчета за предходната година на директора на дирекцията, на областна дирекция. Там се докладва, че техните шумери, както и нашият минават в момента на калибровка. Те имат насочени акции за това и доколкото мога да цитирам по памет, 2 автомобила са спрени за това от движение. Но може и да не цитирам точно. За мен интереса е основатели на общинските съветници, които го заявиха. Готов съм да инициираме среща и с ОД на МВР със съответната комисия към общинския съвет или със съветници, които проявяват интерес, но действително заявявам при разговор, нали новото ръководство на дирекцията абсолютно го е дефинирал като проблем, който вече не е само пътен или транспортен, той е въпрос на хулиганство. И се насочват проверки за това, така че това е информацията, която мога да ви предоставя към днес. Благодаря ви.

 **Акад. Христо Белоев:** Благодаря. Няма други заявени изказвания. Следващата точка.

**Точка 24**

**К.л. № 161 Корекция на Бюджета на Община Русе за 2024 година**

 **Акад. Христо Белоев:** Госпожа Пенева, заповядайте.

 **Г-жа Емилия Пенева:** Уважаеми дами и господа общински съветници, предложението за корекция на бюджета в по-голямата си част представлява въвеждането на нови обекти в инвестиционната програма на общината. Такава е Точка 1, Точка 3, 4 и 6.Предложението е разглеждано на всички комисии на общинския съвет заедно с допълнението, което касае Ясла 5. Надявам се да ги подкрепите.

 **Акад. Христо Белоев:** Благодаря. Изказвания няма. Гласуваме материала.

**КВОРУМ – 47. С 46 „за“, 0 „против“ и 1 „въздържали се“ се прие**

**РЕШЕНИЕ № 183**

На основание чл.21, ал.2, във връзка с чл. 21, ал. 1, т. 6 от ЗМСМА, чл.124 от Закона за публичните финанси, Общинският съвет – Русе реши:

**I.Разходи – държавни дейности**

ФУНКЦИЯ „Здравеопазване“

Дейност 431 „ Детски ясли, детски кухни и яслени групи в детска градина“

§1020 „Разходи за външни услуги“ - 20 000 лв.

§5100 „Основен ремонт на дълготрайни материални активи“ +20 000 лв.

 Обект: „Внедряване на мерки за енергийна ефективност в

Детска ясла №5,гр. Русе“/било:407343 лв.; става:427343 лв./+ 20 000 лв.

**Всичко за дейност: 0лв.**

**Всичко за функция: 0лв.**

ФУНКЦИЯ „Култура, спорт, почивни дейности и религиозно дело“

Дейност 739 „Музеи, художествени галерии, паметници на културата

и етнографски комплекси с местен характер“

Регионален исторически музей – Русе

§1015 „Материали“ - 798 лв.

§ 5201 „Придобиване на компютри и хардуер“ +798 лв.

Обект: „Компютърна система за РИМ-Русе“+798 лв.

**Всичко за дейност: 0 лв.**

**Всичко за функция: 0 лв.**

**Всичко разходи държавна дейност: 0 лв.**

**II. Разходи – местни дейности**

ФУНКЦИЯ „Здравеопазване“

Дейност 469 „Други дейности по здравеопазването“

§5203„Придобиване на друго оборудване, машини и съоръжения“ +1 924 лв.

Обект: „Шумомери – сертифицирани и калибрирани – 2 бр.,гр. Русе“+1924 лв.

/било: 8 000 лв.; става: 9 924 лв./

**Всичко за дейност: +1 924 лв.**

**Всичко за функция: + 1 924 лв.**

ФУНКЦИЯ „Жилищно строителство, благоустройство, комунално стопанство и опазване на околната среда“

Дейност 606 „Изграждане, ремонт и поддържане на уличната мрежа“

ОП „Комунални дейности“

§1015 „Материали“ -145 300 лв.

**Всичко за дейност: -145 300 лв.**

**Всичко за функция: - 145 300 лв.**

ФУНКЦИЯ „Други дейности по икономиката“

Дейност 898 „Други дейности по икономиката“

ОП „Управление на общински имоти“

§0101 „Заплати и възнаграждения на персонала нает по

трудови правоотношения“ +2 937 лв.

§0551 „Осигурителни вноски от работодател за ДОО“ +341 лв.

§0560 „Здравноосигурителни вноски от работодател“ +141 лв.

§0580 „Вноски за допълнително задължително осигуряване от работодател“ +82 лв.

ОП „Спортни имоти“

§1016 „Вода, горива и енергия“ -5 584 лв.

§5203„Придобиване на друго оборудване, машини и съоръжения“ +58 170 лв.

Обект: „Изграждане на активна мълниезащитна система

на Градски стадион – Русе“+ 16 992 лв.

Обект: „Изграждане на активна мълниезащитна система

на Спортен комплекс „Ялта“ +14 244 лв.

Обект:„Изграждане на активна мълниезащитна система

на Спортен комплекс „Локомотив“ +7 685 лв.

Обект: „Изграждане на активна мълниезащитна система

на Тенис кортове в Парк на младежта +5 584 лв.

Обект: „Изграждане на активна мълниезащитна система

на Хостел „Липник“ в с. Николово +5 980 лв.

Обект: „Изграждане на активна мълниезащитна система

на сградата на бивш Техникум по зърно преработване и

зърно съхранение „Асен Златаров“ +7 685 лв.

**Всичко за дейност: +56 087 лв.**

**Всичко за функция: + 56 087 лв.**

ФУНКЦИЯ „Разходи некласифицирани в другите функции“

Дейност 998 „Резерв“

§0098 „Резерв за непредвидени и неотложни разходи“ - 58 011 лв.

**Всичко за дейност: - 58 011 лв.**

**Всичко за функция: - 58 011 лв.**

**Всичко разходи местни дейности: - 145 300 лв.**

**III. Разходи ДД дофинансирани с общински приходи**

ФУНКЦИЯ „Отбрана и сигурност“

Дейност 282 „Отбранително мобилизационна подготовка, поддържане на

запаси и мощности“

СЗ „ИООРС“

§5203„Придобиване на друго оборудване, машини и съоръжения“ +109 200 лв.

Обект: „Паркомати -7 бр. +109 200 лв.

§5204 „Придобиване на транспортни средства“ +36 100 лв.

Обект: „Автомобил /за скоби/ за нуждите

на СЗ „ИООРС“ – 1бр.“ +36 100 лв.

**Всичко за дейност: + 145 300 лв.**

**Всичко за функция: + 145 300 лв.**

ФУНКЦИЯ „Култура, спорт, почивни дейности и религиозно дело“

Дейност 739 „Музеи, художествени галерии, паметници на културата и етнографски

комплекси с местен характер“

ОБКИ Художествена галерия – Русе

§1015 „Материали“ - 5 500 лв.

§ 5203 „Придобиване на друго оборудване, машини и съоръжения“ +5 500 лв.

Обект: „Мултимедиен проектор за ОБКИ Художествена галерия – Русе“+5500 лв.

**Всичко за дейност: 0 лв.**

**Всичко за функция: 0 лв.**

**Всичко разходи ДД дофинансирани с общински приходи +145 300 лв.**

**Всичко разходи по бюджета: 0 лв.**

**Точка 25**

**К.л. № 162 Промяна на списъка на лицата и длъжностите, имащи право на транспортни разходи, съгласно чл. 38 ал.1 т.2 от ПМС №13/29.01.2024 г. за изпълнението на държавния бюджет на Република България за 2024 година, утвърден с Решение на Общински съвет № 119, прието с Протокол №05/16.02.2024 г.- Приложение № 18**

 **Акад. Христо Белоев:** Госпожа Пенева, заповядайте.

 **Г-жа Емилия Пенева:** Поддържаме предложението, така както е входирано.

 **Акад. Христо Белоев:** Благодаря. Няма заявки, гласуваме точката.

**КВОРУМ – 46. С 46 „за“, 0 „против“ и 0 „въздържали се“ се прие**

**РЕШЕНИЕ № 184**

 На основание чл. 21, ал. 2, във връзка с чл. 21, ал. 1, т. 6 от ЗМСМА, чл.35, ал.1, т. 2 от Постановление №13 от 29.01.2024 година за изпълнението на държавния бюджет на Република България за 2024 г., Общински съвет – Русе реши:

Утвърждава промяна на Приложение №18 Списък на лицата и длъжностите, имащи право на транспортни разходи утвърдено с Решение на Общински съвет № 119, прието с Протокол №5/16.02.2024 г., както следва:

Чл. 38, ал.1, т.1 За пътувания в границите на населеното място, когато това произтича от характера на трудовата им дейност

ОУ „Алеко Константинов“ - Русе

Отпада:

1. Силвия Панайотова Балбозанова, прекратен трудов договор – гл. счетоводител, билети

Добавя се:

1. Мирослава Пенчева Събева, новоназначен – гл. счетоводител, билети

Чл. 38, ал.1, т.2 За пътувания от местоживеене до месторабота и обратно

Дирекция „Инвестиционно планиране устройство и кадастър“

Добавя се:

1. арх. Весела Володиева Иванова – началник отдел „Инвестиционно проектиране“

- 80% от действително извършените транспортни разходи с личен автомобил.

**Точка 26**

**К.л. № 154 Приемане на Правилник за изменение на Правилника на Програма „Култура“ на Община Русе за финансиране на събития и проекти в областта на изкуствата и културата**

 **Акад. Христо Белоев:** Енчо Енчев.

 **Г-н Енчо Енчев:** Уважаеми общински съветници, общинска администрация поддържа направеното предложение. На постоянните комисии, които минаха направихме необходимите разяснения и мисля, че ситуацията е изяснена. Предлагам ви да подкрепите проекта за решение. Благодаря.

 **Акад. Христо Белоев:** Благодаря. Заявки не виждам, гласуваме предложението.

**КВОРУМ – 47. С 47 „за“, 0 „против“ и 0 „въздържали се“ се прие**

**РЕШЕНИЕ № 185**

 На основание чл. 79 от АПК, чл. 21, ал.2, във връзка с ал.1, т.23 и чл. 17, ал.1, т.5 от Закона за местното самоуправление и местната администрация и чл. 18, ал. 2, т. 3 от Закона за закрила и развитие на културата, Общински съвет - Русе реши:

**1.** Приема Правилник за изменение на Правилника на Програма „Култура“ на Община Русе за финансиране на събития и проекти в областта на изкуствата и културатa, както следва:

§ 1. В чл. 2, ал. 3 се променя наименованието на отдела „Култура“ се заменя с "Култура, духовно развитие и изкуство“;

§ 2. В чл. 20, ал. 1 текстът „4-членен състав“ се заменя с „ 5-членен състав“;

§ 3. В чл. 34 текстът „трима служители“ се заменя с „четирима служители“;

§4.В Приложение 5 – Формуляр за отчет, т. 4. в таблицата в графата „Собствено финансиране числото „30“ се заменя с „20“

§ 5. Настоящият правилник влиза в сила от деня на обнародването му.

**Точка 27**

**К.л. № 168 Удостояване на г-н Илия Сяров, изпълнителен директор на Боксов клуб „Русе“ със званието „Почетен гражданин“ на град Русе**

 **Акад. Христо Белоев:** Борислав Рачев.

 **Г-н Борислав Рачев:** Господин Председател, господин Кмет, скъпи общински съветници. Представяме на вашето внимание предложение за решение за удостояването на господин Илия Сяров със званието „Почетен гражданин на град Русе“. Предложението е разписано доста подробно във вашите материали. За дейността на клуба по бокс Русе, за успехите, които има през годините. По-скоро аз може би тук ще акцентирам и за социалната функция на всеки един спортен клуб, на повечето спортни клубове в град Русе. Отношението към децата, как тези деца ние ги извеждаме от една среда и ги вкарваме в спортните зали с течение на годините и те представят и защитават името на България на европейските и световни форуми и сцени. Така че, моля да подкрепите така направеното предложение. Благодаря ви.

 **Акад. Христо Белоев:** Благодаря. Заявки за изказвания не виждам. Гласуваме.

**КВОРУМ – 45. С 37 „за“, 2 „против“ и 6 „въздържали се“ се прие**

**РЕШЕНИЕ № 186**

 На основание чл. 21, ал. 2, чл. 21, ал. 1, т. 22 от ЗМСМА, във връзка с чл. 26, ал. 1, т. 2 от Наредба № 17 за символиката на Община Русе, Общинския съвет – Русе реши:

Удостоява със званието „Почетен гражданин на град Русе“ г-н Илия Сяров – изпълнителен директор на Боксов клуб „Русе“ .

**Точка 28**

**К.л. № 184 Даване на съгласие учредяване на безвъзмездно право на ползване върху автомобил /специализиран микробус/ за деца и младежи с увреждания – 8 + 1 места с платформа за инвалидна количка – Рено „Мастер“ с рег. № Р 0923 КН и идентификационен номер на рама VF1MA000963243150, собственост на Община Русе на Сдружение „Дете и пространство“ – изпълнител по договор № 7110/01.06.2023 г. за възлагане управлението на социална услуга Център за настаняване от семеен тип за деца/ младежи с увреждания „Вяра“**

 **Г-н Димитър Недев:** Уважаеми господин Председател, уважаеми общински съветници. Предлагам да подкрепите предложението във вида, в който е внесено. Беше обсъждано на комисиите, нямаше възражения или въпроси относно самото предложение.

 **Акад. Христо Белоев:** Благодаря. Заявки? Няма. Гласуваме.

**КВОРУМ – 46. С 46 „за“, 0 „против“ и 0 „въздържали се“ се прие**

**РЕШЕНИЕ № 187**

 На основание чл.21, ал.2, във връзка с чл.21, ал.1, т.8 от ЗМСМА, чл.17, ал.1 т.7 от ЗМСМА, чл.39, ал.4 от Закона за общинска собственост и чл.44, чл.4 от Наредба №1 на ОбС – Русе, Общински съвет – Русе реши:

Дава съгласие за учредяване на безвъзмездно право на ползване върху автомобил /специализиран микробус/ Рено „Мастер“ с рег. № Р 0923 КН и идентификационен номер на рама VF1MA000963243150, собственост на Община Русе на Сдружение „Дете и пространство“, БУЛСТАТ: 131333228, седалище и адрес на управление: гр. София, ул. „Шандор Петьофи” №25, ет. 1, представлявано от Весела Йорданова Банова – председател на управителния съвет, изпълнител по договор № 7110/01.06.2023 г. за възлагане предоставянето на социална услуга Център за настаняване от семеен тип за деца/ младежи с увреждания „Вяра“, за срок до закупуване на служебен бус за ЦНСТ „Вяра“ след провеждане на процедура за възлагане на обществена поръчка.

**Точка 29**

**К.л. № 159 Одобряване на задание и разрешаване изработване на проект за подробен устройствен план (ПУП) – план за застрояване (ПЗ) на поземлен имот с идентификатор 63427.182.38, намиращ се в местност „Над линията“, община Русе**

 **Акад. Христо Белоев:** Ениманев.

 **Арх. Иван Ениманев:** Благодаря. Уважаеми господин Председател, уважаеми господин кмет и общински съветници. Съгласно общия устройствен план поземления имот попада извън строителните граници на град Русе в устройствена зона смесена многофункционална, разновидност 2. Да се използват следните изисквания на застрояване, плътност до 50%, интензивност до 2, озеленена площ минимум 20% и максимална височина до 15 метра. С приложената скица-предложение се предвижда ново застрояване, определено с ограничителни линии на 3 метра от вътрешните граници и при спазване на сервитута на преминаващата през имота техническа инфраструктура. Благодаря.

 **Акад. Христо Белоев:** Благодаря. Заявки за изказване не виждам. Гласуваме точката.

**КВОРУМ – 46. С 46 „за“, 0 „против“ и 0 „въздържали се“ се прие**

**РЕШЕНИЕ № 188**

 На основание чл. 21, ал. 2, във връзка с чл. 21, ал. 1, т. 11 от ЗМСМА, чл. 124а, ал. 1, чл.5 и чл.124б, ал.1 от ЗУТ, във връзка с чл.125, ал.1 и чл.110, ал.1, т.3 от ЗУТ и заявление с вх.№УТ-27-9 от 05.02.2024г. от Йордан Димитров Данев – управител на „Булстрой“ ООД, Общински съвет – Русе реши:

Одобрява задание за проектиране и разрешава изработване на проект за подробен устройствен план (ПУП) – план за застрояване (ПЗ) на ПИ с идентификатор 63427.182.38, м-ст „Над линията“, община Русе, като се изпълнят изискванията на чл.108, ал.2 от ЗУТ. С проекта ПУП – ПЗ да се определи Смесена многофункционална зона – разновидност 2 – „Зона (Смф2)“, съгласно предвижданията на ОУПО – Русе, като се спазят изискванията за параметри на устройствените нормативи за зоната. С приложената скица-предложение се предвижда ново застрояване определено с ограничителни линии на застрояване поставени на разстояние 3,00 метра от вътрешните имотни граници и при спазване на сервитута на преминаващата през имота техническа инфраструктура.

Да се съобразят изискванията и условията посочени в съгласувателни писма с рег. №К-EDN-811#1 от 19.02.2024г. на „ЕРП Север“ АД и Рег.№ К-596#1 от 22.02.2024 г. на „Водоснабдяване и канализация“ ООД - Русе.

ПУП да се изготви в обем и съдържание съгласно изискванията на Наредба №8 от 14.06.2001 г. за обема и съдържанието на устройствените планове, при спазване на изискванията на Наредба №7 от 22.12.2003г. за правила и нормативи за устройство на отделните видове територии и устройствени зони.

Решението подлежи на разгласяване по реда на чл. 124б, ал. 2 от ЗУТ.

**Точка 30**

**К.л. № 160 Одобряване на задание и разрешаване изработване на проект за подробен устройствен план (ПУП) – план за застрояване (ПЗ) на поземлен имот с идентификатор 63427.169.888, намиращ се в местност „Караач“, община Русе**

 **Акад. Христо Белоев:** Ениманев.

 **Арх. Иван Ениманев:** Съгласно общия устройствен план поземления имот също е извън строителните граници и също е в зона смесена многофункционална, разновидност 2. Да се спазват същите изисквания съгласно Наредба 7 и с приложената скица-предложение се предвижда ново застрояване с ограничителни линии, разположени на външна имотна граница към поземления имот на разстояние 3 метра от вътрешната и на 10 метра от Булевард „Гоце Делчев“ и съобразено с сервитутните зони на преминаващата в близост до имота техническа инфраструктура. Благодаря.

 **Акад. Христо Белоев:** Благодаря. Заявки за изказване не виждам. Гласуваме точката.

**КВОРУМ – 46. С 46 „за“, 0 „против“ и 0 „въздържали се“ се прие**

**РЕШЕНИЕ № 189**

На основание чл. 21, ал. 2, във връзка с чл. 21, ал. 1, т. 11 от ЗМСМА, чл. 124а, ал. 1, чл.5 и чл.124б, ал.1 от ЗУТ, във връзка с чл.125, ал.1 и чл.110, ал.1, т.3 от ЗУТ и заявление с вх.№УТ-27-116 от 06.12.2023г. от Татяна Иванова като управител на „Гедеон Къмпани“ ЕООД, Общински съвет – Русе реши:

Одобрява задание за проектиране и разрешава изработване на проект за подробен устройствен план (ПУП) – план за застрояване (ПЗ) на ПИ с идентификатор 63427.169.888, м-ст „Караач“, община Русе, като се изпълнят изискванията на чл.108, ал.2 от ЗУТ. С проекта ПУП – ПЗ да се определи Смесена многофункционална зона – разновидност 2 – „Зона (Смф 2)“, съгласно предвижданията на ОУПО – Русе, като се спазят изискванията за параметри на устройствените нормативи за зоната. С приложената скица-предложение да се предвиди ново застрояване опрелено с ограничителни линии на застрояване, разположени на външната имотна граница към ПИ №63427.169.835, на разстояние 3,00 метра от вътрешната имотна граница, на 10.00 м от бул. „Гоце Делечв“, и съобразени със сервитутните зони на преминаващата в близост до имота техническа инфраструктура.

Да се съобразят изискванията и условията посочени в съгласувателни писма с рег. №К-EDN-782#1 от 14.02.2024г. на „ЕРП Север“ АД и Рег.№ К-10#1 от 02.01.2024 г. на „Водоснабдяване и канализация“ ООД - Русе.

ПУП да се изготви в обем и съдържание съгласно изискванията на Наредба №8 от 14.06.2001 г. за обема и съдържанието на устройствените планове, при спазване на изискванията на Наредба №7 от 22.12.2003г. за правила и нормативи за устройство на отделните видове територии и устройствени зони.

Решението подлежи на разгласяване по реда на чл. 124б, ал. 2 от ЗУТ.

**Точка 31**

**К.л. № 164 Одобряване на подробен устройствен план (ПУП) – План за улична регулация (ПУР) от о.т. 10936 до о.т. 10939 и План за регулация и застрояване (ПРЗ) на ПИ с проектен идентификатор 63427.157.2383 местност „Папаз дере“, землище на гр. Русе**

 **Акад. Христо Белоев:** Ениманев.

 **Арх. Иван Ениманев:** Благодаря. С плана за улична регулация се създава нова улична регулация за част от улица „Лозарска“ с ширина 7 метра, попадаща в новите строителни граници с плана за регулация за поземлен имот с идентификатор 157.2383 се образува нов квартал 1620 и УП-1 2083 по имотни граници и проектирана улична регулация. С плана за застрояване се предвижда ново застрояване с ограничителни линии, разположено на проектна улична регулационна линия на север на 3 метра от вътрешните граници и съобразено със сервитута на преминаващата инфраструктура. Проектът е разгледан и приет от Общински експертен съвет с Решение номер 6, от Протокол номер 5, от 28 февруари. Благодаря.

 **Акад. Христо Белоев:** Благодаря. Заявки за изказване не виждам. Гласуваме.

**КВОРУМ – 46. С 46 „за“, 0 „против“ и 0 „въздържали се“ се прие**

**РЕШЕНИЕ № 190**

 На основание чл. 21, ал. 1, т. 11 от ЗМСМА, чл. 129, ал. 1 от ЗУТ, във връзка с чл.110, ал. 1, т. 1 и т. 2 от ЗУТ, чл. 21, ал. 1 и ал. 7 от ЗОС и заявления с вх. №№ УТ-29-28/04.12.2023 г. от Даниел Йовчев, чрез пълномощник Елиза Чолакова - Димитрова (пълномощно с рег. №1858/03.04.2023 г.), Общински съвет – Русе реши:

Одобрява подробен устройствен план (ПУП) – План за улична регулация (ПУР) от о.т. 10936 до о.т. 10939 и План за регулация и застрояване (ПРЗ) на ПИ с проектен идентификатор 63427.157.2383 местност „Папаз дере“, землище на гр. Русе, както следва:

* С ПУР се създава нова улична регулация от нова о.т. 10936 до нова о.т. 10939 с ширина 7м попадаща в новите строителни граници по ОУПО Русе; Засяга се имотната граница на ПИ с идентификатори 63427.157.761, които подлежат на отчуждаване преди изграждане на улицата;
* С ПР за ПИ с идентификатор 63427.157.2383 се образува нов квартал 1620 и УПИ I-2383 по имотни граници и проектираната улична регулация;
* С ПЗ се предвижда ново застрояване с ограничителни линии, разположено на проектната улично-регулационна линия от север, на по 3м от вътрешните регулационни линии и съобразено със сервитута на преминаващата техническа инфраструктура в източната и западната част на имота;
* За имота се определя устройствена зона „Жилищна зона с преобладаващо малкоетажно застрояване“ (Жм), съответстваща на ОУПО - Русе;

Обявление за решението да се изпрати за обнародване в „Държавен вестник“ в 7-дневен срок от приемането му от Общински съвет – Русе.

Решението може да се обжалва в 14 – дневен срок от обнародването му в „Държавен вестник“ чрез Общински съвет - Русе пред Административен съд - Русе.

**Точка 32**

**К.л. № 178 Одобряване на задание, разрешаване изработването на подробен устройствен план /ПУП/ – Парцеларен план за пътен достъп ПИ 63427.300.1 в м. „Саръ баир“, землище на гр. Русе**

 **Акад. Христо Белоев:** Ениманев.

 **Арх. Иван Ениманев:** Благодаря. Това е парцеларен план за пътен достъп, като възложителят е предложил 2 варианта. Първия вариант е с обща засегната площ от 272 квадрата. Вторият вариант е с площ от 657. Възложителят предлага да се разреши изработване на парцеларния план по първия вариант на трасе. Благодаря.

 **Акад. Христо Белоев:** Благодаря. Заявки за изказване няма. Гласуваме точката.

**КВОРУМ – 47. С 47 „за“, 0 „против“ и 0 „въздържали се“ се прие**

**РЕШЕНИЕ № 191**

 На основание чл. 21, ал. 2, чл. 21, ал. 1, т. 8 и т. 11 от ЗМСМА, чл. 124а, ал. 1, чл. 124б, ал. 1, във връзка с чл. 110, ал. 1, т. 5 от ЗУТ, чл. 126, ал. 6, т. 1 от ЗУТ, във връзка с чл. 21, ал. 5 и чл. 29, ал. 1 от ЗОЗЗ, чл. 30, ал. 3 от ППЗОЗЗ и искане с вх. №УТ-16-4/20.02.2023 г. от „Тара системс“ ЕООД чрез Антон Генчев, Общински съвет - Русе реши:

1. Одобрява задание и разрешава изработване на подробен устройствен план /ПУП/ – Парцеларен план за пътен достъп до ПИ 63427.300.1 в м. „Саръ баир“, землище на гр. Русе.
2. Дава съгласие от името на Община Русе и за собствена сметка възложителят да извърши процедурата по промяна предназначението на част от ПИ 63427.97.11 с площ 272 кв. м., като срокът на предварителното съгласие е до влизане в сила на решението на Комисията по чл. 17, ал. 1 от ЗОЗЗ.

 3. Решението да се разгласи по реда на чл. 124б, ал. 2 от ЗУТ.

**Точка 33**

**К.л. № 152 Приемане на Наредба за изменение и допълнение на Наредба № 21 за реда, начина и условията за отпускане на еднократна финансова помощ на граждани от бюджета на община Русе**

 **Акад. Христо Белоев:** Нора Стоянова.

 **Г-жа Нора Стоянова:** Благодаря, господин Председател. Господин Кмет, колеги. Наредба 21 за реда, начина и условията за отпускане на еднократна финансова помощ на граждани от бюджета на Община Русе регламентира правото за получаване на помощ при раждане на второ дете и близнаци. Според сега действащите правила тази помощ и предвидените в наредбата размери са 150 лева при раждане на второ дете и 400 лева при раждане на близнаци. А за децата родени след 01.01.2024 година 200 лева при раждане на второ дете и 400 лева при раждане на близнаци. В приетия бюджет на Община Русе за 2023 година са предвидени средства за тази помощ в размер на 163 500 лева. Извършена справка за периода показва, че на това основание са подпомогнати 149 семейства. Посочените данни показват не голям интерес сред родителите за получаване на тази помощ, което аргументира и нашето предложение. Считаме, че финансовата помощ при раждане и отглеждане на дете не може да бъде мотив за неговото създаване, но дава една допълнителна подкрепа на семействата в този труден за тях период. Настоящата демографска обстановка в страната и в частност на територията на нашата община, необходимостта от адекватни мерки за подпомагане на родителите са жизнено необходими. Това ни мотивира да внесем и предложение за изменение на Наредба 21, съгласно което да бъдат увеличени единичните стойности на помощта при раждане на второ дете и близнаци. Предлагаме при запазване на общата сума, предвидена за отпускане на помощи по наредбата, средствата по член 5, точка 2 да бъдат изменени както следва: 300 лева при раждане на второ дете и 600 лева при раждане на близнаци.

 **Акад. Христо Белоев:** Благодаря. Йорданка Даневска и следва Мариян Димитров.

 **Г-жа Йорданка Даневска:** Уважаеми господин Председател, господин Кмет, колеги. Изказвам се във връзка с промяната. Промяната е в частта за помощи на раждане на второ дете и близнаци в посока на увеличение. Тази промяна се обсъжда още от сесията на бюджета. Там останах с впечатление, че ще се създаде комисия, която да разгледа из основи тази наредба, но това не се случи. Моето желание е да включим помощи за първо родено дете, но за целта ми е необходимо броят на родените деца през 2022 и 2023, за да мога да направя анализ и предложението ми да бъде разумно, но поисканата от мен информация, общинска администрация ми отговори, че няма данни, то сигурно е така, но администрацията има инструменти, с които може да получи тази информация. На една от комисиите, мисля, че господин Рашев каза, че са 500 децата първите, на друга комисия казаха че са 1000, но е редно да се знае точно колко е, за да може да се пресмята има ли възможност бюджета да даде такива средства или няма. Ако трябва да помагаме, редно е да помагаме и на първо роденото дете, защото там средствата, които трябва да се отделят от родителите са най-много, защото абсолютно всичко трябва за първото дете, айде второто може нещо да се повтори да се използва, ако не е съвсем. При същия брой на децата, ако 2022, 2023 дадем по 300 и по 600 лева, значи по груби сметки това коства около 60 000 на бюджета при планирани 163, така че има някаква възможност да се дофинансират и децата, които са първо родените. Моето изказване го правя официално, за да поискам тази информация и тази информация да ми бъде предадена. Разбира се, че по принцип това предложение ще го гласувам, защото това е помощ на родителите. Не че заради тази помощ ще има и втори и трети деца, но все пак общината по този начин е съпричастна към отглеждането на децата. Благодаря за вниманието.

 **Акад. Христо Белоев:** Реплика ли има? Нора, да. Нора Стоянова, реплика.

 **Г-жа Нора Стоянова /реплика/:** Госпожо Даневска, вземам думата за реплика относно Вашето предложение. Несъмнено то е много добро и аз считам, че в същината си то трябва да бъде приоритет на държавата и тя да е отговорна именно за тези деца всички, които се раждат, но това, което ние предлагаме е едни малки стъпки към създаване на условия и стимулиране всъщност за раждане на второ дете, защото все пак искаме да се борим с демографската криза.

 **Акад. Христо Белоев:** Не е имало нещо против, доколкото разбрах предложението. Да, и реплика още една, Рашев.

 **Г-н Пламен Рашев /реплика/:** Господин Председател, господин Кмет. Всъщност това, което сега се предлага от нашата група, това е нещо, което обсъждахме на бюджета и там администрацията мълчаливо се съгласи с това. Новото предложение, което госпожа Даневска предлага е определено смислено и може да се помисли с група и с комисия или там, както го решим занапред, но същината на въпроса е, че демографският проблем е преди всичко проблем на държавата и тя неслучайно взема средства и допълнително предлага за тази година 900 лева за второ дете, 375 лева за първо дете. Естествено, че ние имаме някакъв лек малък, нищожен принос, който безспорно трябва да бъде обвързан с нашия бюджет. Смисъла, който Вие предлагате безспорно е интересен. Аз, което знам като информация от статистиката, която може да се вземе от Гугъл е, че в община Русе се раждат средно годишно последните 1-2 години 950 деца, но колко от тях са първи, колко от тях са втори, това наистина е възможно да се направи допълнително, ако се вземе информация чрез общината. Благодаря.

 **Акад. Христо Белоев:** Да, благодаря. Изказване, Мариян Димитров.

 **Г-н Мариян Димитров /реплика/:** Уважаеми господин Председател, взимам думата от името на група, не заради друго, няма да говоря толкова дълго.Просто искам да кажа, че това е едно добро предложение, което ние от групата на „Възраждане“ ще подкрепим и че не сме опозиция на всяка цена, както господин Рашев ни обвини на предната сесия и подкрепяме дори предложения на БСП, когато те са разумни. Само, че правят сега един анализ на средствата, които са били отделени през последните години. 2021 са отделени грубо 163 000 лева - усвоени са 33 000, 20% остатък 130 000 лева. 2022 – 163 000 пак планувани – 30 000 усвоени, 18.9% , 132 000 лева останали. 2023 пак 163 – 25 000 усвоени и това е 15% е 5/10, 138 150 лева остатък. И когато говорих на бюджета, значи при това и пак са планувани за 2024 163 500, когато говорих по време на бюджета, че се създават преходни остатъци, които създават буфери в бюджета, ето го едно перо, по което това се прави. Един финансист, който не си създава такива буфери, би заложил 50-60 000 лева на база на тази история, която вижда през годините и когато ви казах, че 200 000 лева ще стигнат за безплатно пътуване на ученици, вие казахте няма пари. Не, пари има, вие нямате желание да го направите. Така е, господин Милков. Искам да Ви кажа, че това може да не Ви се харесва. Да бе, по точката, казвам истината.

 **Акад. Христо Белоев:** Не, правя бележка. Лични обръщения, работи… Придържайте се към репликата.

 **Г-н Мариян Димитров /реплика/:** Това не е популярно, но е правилно. И аз не се смятам за будител за разлика от Вас. Това е нали по повод на Ваше изказване по предна точка. Благодаря.

 **Акад. Христо Белоев /реплика/:** Реплика, аз ще си позволя. Реплика правя на Мариян Димитров. Първо ми направи впечатление и ще извадя от протокола, колко пъти се поиска изказване от името на група, а минутите са по-малко и трябва да си правим сметката всеки един. Относно това, което Вие направихте като анализи, изпълнение на проценти. Ами те вносителите го казаха, че не се изразходват средствата, понеже е малка сумата сигурно не кандидатстват родителите. Сега може да кандидатстват и да се изразходват. Това означава ли, че трябва да намалим бюджета точно в тая сума, която е изразходвана или трябва да гледаме към семействата и по някакъв начин да се мъчим да ги стимулираме. И по някакъв начин популизъм ли ще правим, то всеки е направил сметката, даже и вносителите са си направили сметката, че не се изразходва тая сума, а то на всички е ясно това. Как да подпомогнем семействата, може би това е най-важното.

Реплика има Алисе Муртезова. Аз казах също, Алисе Муртезова, да. Да не са от една група репликите, да ги редуваме.

 **Г-жа Алисе Муртезова /реплика/:** Реплика на господин Димитров. Аз се радвам, че има остатък и се радвам, че няма интерес и ще ви кажа защо. Около мен почти всички семейства, които имат второ, трето и четвърто дете, сега дори имам приятели, които очакват пето, никой не се възползва от тези средства, защото имат възможностите да си отглежда децата и без тези средства. Има и много ученици, които са първокласници, които също не се възползват от тези средства родителите, което е добре. Нека да има повече платежоспособни родители, отговорни.И ако трябва да говорим, как да се справяме с демографската криза, това е нещо миниатюрно, с което може да се справим. По-скоро може би ще трябва да работим с това в Русе да има социално отговорни предприятия, които да правят всичко възможно техните служители да се чувстват добре и по този начин да са спокойни и раждаемостта да се увеличава. Иначе аз се радвам, че има остатък, господин Димитров. Значи хората нямат нужда от тези пари.

 **Акад. Христо Белоев:** Благодаря. Росица Георгиева, поддържа ли изказване? Да, заповядайте.

 **Г-жа Росица Георгиева:** Уважаеми господин Кмет, уважаеми господин Председател, колеги. Във връзка с предложението на госпожа Даневска, на групата общински съветници от ГЕРБ, искам да обърна внимание и на следното. Тази грижа, която ще проявим след като общината ни даде информация за децата, които са първо родени, е грижа към младите хора в Русе. Хората, които се обучават в Русенския университет, който е притегателен център и в който са от различни населени места и биха могли да останат в града и да създадат семейства. Защото аз разполагам с данни, които никак не са обнадеждаващи.Към момента в област Русе 1300 деца е 1 випуск, от които само искам да ви обърна внимание, че най-голямата община на територията на областта е община Русе. От останалите 7 общини идват само 300 деца. Така че, ако ние като общински съветници и общинска администрация проявим грижа, това е и свързано с идеята на господин Иванов да създадем условия младите хора да ни предпочитат, да ни изберат и да останат в този град, така че ние поддържаме това свое предложение. Ще поискаме информацията от общинска администрация, за да можем да направим предложение. Благодаря.

 **Акад. Христо Белоев:** Благодаря. Изчерпа се въпроса. Гласуваме точката. Извинявам се. Извинявам се, господин Кмета. Не, не, аз винаги гледам, но понеже нямаше някакви спорни неща. Господин Кмета, Пенчо Милков.

 **Г-н Пенчо Милков:** Уважаеми господин Председател, уважаеми общински съветници. Искам да взема отношение, защото въпросът е основно определящ за нас. Първо във връзка и с предходните точки. Всеки път, когато се обяснява как населението намалява, трябва да се вземе предвид и моля всеки да го провери, за да се убеди и да го каже на много други хора, че механичният прираст в община Русе поне за последните 2 според мен вече 3 години е положителен. Това означава хората, които са избрали да дойдат пред хората, които са избрали да напуснат. Първата година, когато това се случи, ми звънна директорката на статистическото бюро, защото беше невероятен факт. А по отношение на отрицателния прираст, общината не може да се справи със смъртността или с миграцията към други светове. Наистина тук са прави тези, които казват за държавната сила. Съгласен съм да се завишат сумите с предложението. Съгласен съм да помислим и за други мерки, с които да разширим подкрепата, дали за първо дете, дали за друго. Сега, тук обаче трябва да имате предвид, че общината не й е целта. Ние може да направим 5 000 лева за първо дете и да дойдат да родят в Русе. Целта не е ние да бъдем само люпилня. Целта е да даваме публични средства за инфраструктура, за програми, както сте го правили като общински съвет, за зъбите, за очите. Целта е младите семейства да виждат грижите в нови дисциплини, дори избираеми в училищата, в градини, във възможности, в сигурността, в камерите, тоест публичните разходи да бъдат да изберат семействата, защото няма примерно престъпност по улиците, заради сигурността, която вие пак отделяте средства през бюджета, за да се увеличи. Тук грижата за младите семейства е всеобхватна и затова съгласен съм. По отношение на цифрите, които излъчи и така изтъкна господин Димитров намалява усвояемостта да, това го забелязах и във фонда, примерно „Граждански инициативи“. В началото, когато се говори и се рекламира нещо хората го чуват от ваши разговори от дебатите тук и първата година винаги има най-много желаещи. След това говоренето намалява, а парите остават в бюджета и интереса намалява, защото това хората не са запознати. Това е и моя може би грешка. Ние ще продължим още по-активно да популяризираме кампанията, както тази, така и за гражданските инициативи, защото първата година за гражданските инициативи не бяха трима. Бяха 9 000 лева по 300 лева, може да сметнете, че това са 30 проекта, тоест имаше интерес и това са граждани, които са се обединили. Съгласен съм и с госпожа Муртезова, че в крайна сметка става дума и за необходимост от тези средства. Никой няма да си причини да се занимава дни наред преди да подаде молба или нещо, когато за него тези средства не са необходими. Те са една възможност, една привилегия, не е задължение за хората и наистина обезпокояващи са и цифрите, които госпожа Георгиева каза по отношение випуска от 1300 души на ниво област. Аз, когато се кандидатирах първия път за кмет е тука това е важна цифра обаче аз, която ще ви кажа, бяха се родили в годината на моите избори бяха дошли 1 000 първокласника в общината, а се бяха родили 7 години преди това 1500 деца. Това означава значи 1 000 първокласника при родени 7 години назад 1500, което означава, че 500 деца с техните семейства бяха избрали да избягат с 200 от тук. И ние трябва да се борим за младите семейства след като станат родители, защото е там куцаме страшно много. Нали правим неща, но ей там да бъдат публичните разходи. Благодаря ви.

 **Акад. Христо Белоев:** Благодаря. Гласуваме точката.

**КВОРУМ – 48. С 48 „за“, 0 „против“ и 0 „въздържали се“ се прие**

**РЕШЕНИЕ № 192**

На основание чл. 21, ал. 2, във връзка с чл. 21, ал. 1, т. 23 от ЗМСМА, във връзка с чл. 8 и чл. 15, ал. 1 от ЗНА и чл.79 от АПК, Общински съвет - Русе реши:

Приема Наредба за изменение и допълнение на Наредба № 21 за реда, начина и условията за отпускане на еднократна финансова помощ на граждани от бюджета на община Русе, както следва:

§ 1. Текстът на чл. 5, т. 2 придобива следната редакция:

„за помощта по чл. 2, т. 2 – 300 лв. при раждане на второ дете и 600 лв. при раждане на близнаци.“

Преходни и заключителни разпоредби

§ 2. Наредбата влиза в сила от момента на разгласяването й чрез публикуване на интернет страницата на Общински съвет - Русе, съгласно чл.78, ал.3 от АПК.

§ 3. Размерът на еднократната финансова помощ по чл.5, т.2 се прилага по отношение децата, родени след 01.01.2024 г.

 **Акад. Христо Белоев:** Процедура, Стоян Христов.

 **Г-н Стоян Христов:** Колеги, правя процедура. Гледам колко точки са останали, да ги приключим. Защото питанията, имам съмнения, че ако останат само питанията за след това, трудно ще се събере кворум.Трудно ще се събере кворум, а пък не съберем ли кворум за следващия път питанията ще станат три пъти повече. От което следва, че по-добре да си ги приключим. Правя процедура, който желае…

 **Акад. Христо Белоев:** Процедура да продължим. Ще трябва да го… Обратно. Ами както съгласува. Глас народен - глас божи, нали така е?

 **Г-н Иво Пазарджиев:** Колеги, аз правя обратно процедурно предложение. Още предишния мандат говорихме да спрем да си нарушаваме Правилника по този начин. Иначе, дайте да нямаме такива разпоредби в Правилника за почивки, да заседаваме, когато искаме и по колкото искаме. Това е изключително неправилно да нарушаваме по този начин, най-малко и хората, които водят заседанието имат нужда от почивка и останалите съветници и те, за да се получи качествено.

 **Акад. Христо Белоев:** Да, добре, обратно предложение. Ще подложа на гласуване, тъй като по правило трябва да дадем почивка в 13:00 и така е нормално. Подлагам на гласуване, както и обратното продължение да излезем в почивка, то вече е времето от 13 до 14. Гласуваме това, ако се гласува излизаме, ако не - продължаваме. Обратното предложение гласуваме първо. Първо процедурата, извинявам се, обърках. Процедурата да продължим, на Стоян Христов предложението гласуваме първо. Не, не то тука не е с 26, тука е с обикновено. Така, с 26 гласа на 22 продължаваме. Еми, сега глас народен - глас божи, това е положението. Следваща точка… Недков, процедура.

 **Г-н Деян Недков:** Господин Председател, понеже повечето от хората не разбраха, какво точно гласуват, предлагам процедура по прегласуване.

 **Акад. Христо Белоев:** Добре, прегласуваме. Хубаво. Прегласуване. Да, на Стоян. Гласуваме същото предложение да продължим, което предложи Стоян Христов. Гласуваме (не се обявява резултат на микрофона от проведеното гласуване по процедурното предложение). До 14:00 почивка.

***1 час почивка***

 **Акад. Христо Белоев:** 14:00 ч. е. Да направим едно контролно проверка на кворума. Проверка на кворума. Айде Коце, давай натискай бутона. Ей сега, сега ще дойде. Айде, проверка. Трима, още трима. Значи трима души сме, още трима трябва поне. И при 26 решенията ги вземаме с 14 гласа. Няма го докладчика по следващата точка. Така, стартираме проверка на кворума втори път. Двадесет и шест, продължаваме.

**Точка 34**

**К.л. № 153 Приемане на Правилник за изменение на Правилника за организацията, дейността и управлението на фонд „Граждански инициативи“ на Община Русе**

 **Акад. Христо Белоев:** Асен Ласонин, Рашев го докладва. Ами какво да правиш? Председателят на групата и групата я няма. Той докладва. Моля, продължаваме.

 **Г-н Пламен Рашев:** Уважаеми господин Председател, уважаеми господин Кмет, уважаеми колеги. Поддържаме направеното предложение.Свързано е с един правилник, който всички познаваме, но в последните години го позабравихме. Става дума правилника за гражданските инициативи, където нашето предложение беше от 300 да станат 600 лева за всеки. Това е до 600 лева от всеки от подадените за участие молби, които се разглеждат по съответния правилник и се класират от тази конкурсна група, която ние трябва на сесия да приемем, в която двама са общински съветници и трима са от администрацията, така че поддържаме направеното предложение. Нещото, което е от изключително значение, за да се повиши активността на гражданите, освен сумата, която се удвоява, е и рекламата, която трябва да направи администрацията и най-вече ние, които сме представители на гражданите, така че да доведем до знанието на повече хора тази възможност. Най-важното нещо от това предложение е, че именно граждани участват в облагородяване на междублоковите пространства и това, което е пред тях.Благодаря за вниманието.

 **Акад. Христо Белоев:** Благодаря. Изказвания по реда на заявените, Светлозар Симеонов.

 **Г-н Светлозар Симеонов:** Уважаеми колеги, уважаеми господин Кмет. Излязох да взема отношение по тази точка поради следната причина. Моите комисии са винаги в седмицата, в която провеждаме комисии в четвъртък. Направих си труда да мина като гост при колегите по здравеопазване и какво ми направи впечатление. При обсъждането на точката се констатира, че не се знае кое е междублоково пространство, което е прилежаща площ към блока. Другото, което ме шокира е, че през 2003 година чух, че само 3 проекта са минали и са усвоени парите от 300 лева, което е шокиращо за толкова пари, които сме отделили. Тук не говорим за дали имат интерес гражданите, дали нямат интерес, а говорим за комуникация между община и граждани. Другото, което се разрових сега и погледнах един от материалите, който мина и видях, че има регистър за граждански инициативи, който е 10 200 с ДДС. Това е много хубаво, че имаме такъв регистър, но при положение, че имаме усвоени само 900 лева миналата година и по-миналата година по данни на кмета, когато излезе да каже, че са към 9 000 лева усвоени, някак сметките не ми се връзват. Какво имам предвид, ще ви предложа и нещо друго, ако искате общината да си го вземе като идея и да го реализира. Имаме 5 представители на кмета, които обикалят квартални ли как ги водихме, вече и аз им загубих бройките.Тези хора хубаво е да видят дали могат да се свържат с било то с представители на живущите в блоковете, да видят дали от тях има изисквания, защото при комисията се констатира, че повече се говори само за пейки. Аз ви предлагам общината да вземе една информация от тези хора, кой има нужда от такива пейки, да се направи една обществена поръчка. Така да се направи идентични еднакви навсякъде да бъдат, ще бъде по-красиво, ако става въпрос за пейки, но за междублокови пространства всеки един гражданин да ходи, да си дава проекта и главния архитект да го одобрява и същевременно друг граждани да каже това на мен не ми харесва, създаваме напрежение между гражданите във входовете. Какво имам предвид. Предвид това, че ще направя една поставка. Това, което се говореше по време на комисията, че ако не е домоуправителя представител на етажната собственост, то може всеки един гражданин, живущ в даденият вход, ако направи проект да му се одобри и да си направи междублоковото пространство както на него му харесва. Същевременно до мен стигнаха 2 сигнала. Не за това, а за това, че как караме хора, които имат деца с увреждания да обикалят и да искат от етажната собственост разрешение от всичките си комшии да могат да очертаят 1 паркомясто за дете с увреждания, което това паркомясто няма нищо общо касателството с етажната собственост, а е с общината изцяло. Проверете го, това в Отдел „Транспорт“ се прави и хората са вдигнали ръце от това нещо, говоря гражданите. Благодаря.

 **Акад. Христо Белоев:** Да, благодаря. Реплика, Деян Герасимов.

 **Г-н Деян Герасимов /реплика/:** Благодаря Ви, господин Председател. Аз ще спазя процедурата и ще изляза да направя реплика на господин Симеонов и да му кажа, че не съм съгласен с това, че са одобрени само 3 проекта, тъй като в отчета по Програмата за качеството на атмосферния въздух като средносрочна мярка за намаляване на вторично разпрашаване пише, че са одобрени през миналата година 34 проекта на стойност 10 200 лева, та не знам кое е вярното в крайна сметка. Благодаря ви.

 **Акад. Христо Белоев:** Благодаря. Реплика, Биляна Иванова.

 **Г-жа Биляна Иванова /реплика/:** Уважаеми господин Кмет, господин Председател, колеги. Господин Симеонов, използвам правото на реплика, тъй като в предходния мандат аз бях в тази работна група, която разглеждаше проектите в качеството си на общински съветник и това, което ми направи впечатление при работата тогава беше първо хората поне по тези заявления, които в рамките на мандата сме разглеждали, хората наистина точно за градинките пред блока подаваха заявления, че искат нещо красиво да направят там. Междудругото в отчетите, които са публикувани и в страницата на Община Русе, имаше качени снимки на наистина много красиви неща, които са направили хората точно със средствата от тази програма. А що се отнася до пейките, всъщност аз основно заради пейките взех думата, няколко пъти, когато гражданите са имали желание точно да се поставят пейки, от страна на общината представителите на общината са вземали отношение именно за това, че има в момента примерно към този момент налични пейки свободни, които ще се предоставят на гражданите пред блок или вход хикс, тъй като те това са направили като заявление. Респективно имаше и обратна връзка с подалите заявлението, ако искат тези пари, подавайки заявления да направят нещо допълнително с тези средства, така че мисля, че това също се използва, когато има възможност за свободни пейки да бъдат включени без да се харчат точно тези пари по Фонд „Граждански инициативи“.

 **Акад. Христо Белоев:** Благодаря. Асен Ласонин, реплика.

 **Г-н Асен Ласонин /реплика/:** Уважаеми господин Кмете, уважаеми господин Председател, уважаеми колеги. Аз искам да обясня защо нашата група предлага това увеличение до 600 лева. Няколко са причините, освен информацията, която разбира се…

 **Акад. Христо Белоев:** Реплика да бъде.

 **Г-н Асен Ласонин /реплика/:** Да. Реплика е към предходните, не на Биляна. В последната година имаме наистина само 3 подадени заявления, но иначе от началото на този фонд от 2021 година има 39, така че…

 **Акад. Христо Белоев:** Реплика на Симеонов.

 **Г-н Асен Ласонин /реплика/:** Като една причина освен инфлацията това е, че само до 300 лева е самата вноска и с 300 лева хората не могат да си свършат толкова работа нали, 300 лева е една пейка, докато до 600 лева вече това дава повече възможност за инвестиции пред самото предблоково пространство, за повече саксийки, за повече цветя, за ремонт на някои така пейки и други кошчета, които са пред. Освен това общината предлага и доста инструменти и роторни косачки, лопати, мотики, гребла, лозарски ножици, ножици за жив плет, градинарски триони и други. Така че, предлагам да гласуваме това решение. Благодаря.

 **Акад. Христо Белоев:** Благодаря. Дуплика, Светлозар Симеонов.

 **Г-н Светлозар Симеонов /дуплика/:** За пореден път се убеждавам, че говоря едни и същи неща и тук стана ясно, че пак говорим за пейки. Въртим, въртим пейки. 2023 година 3 проекта, от тези 3 проекта на една наша колежка пред входа. Няма лошо. Аз не съм против да се помага на гражданите. Не съм казал, че няма да гласувам „за“. Просто казах, че може да се актуализират някои неща и да се помисли за една визия към абсолютно всички, към целия град, не говорим за определен гражданин, който иска. Аз излязох и ме провокираха за това, че всеки един гражданин може да излезе с някакъв проект и ще стават междусъседски спорове, ако само един човек пусни, а другите не са одобрени. Това се каза на комисията по здравеопазване. И ме афектира това единствено да изляза заради децата с увреждания, които се караха родителите да ходят да обикалят за подписи.

 **Акад. Христо Белоев:** Да, благодаря. Имаме изказвания още 3 заявени. Митко Кунчев, изказване. Мариян, да. Има го.

 **Г-н Митко Кунчев:** Уважаеми господин Председател, уважаеми господин Кмет, уважаеми дами и господа общински съветници. В заседанията на комисиите аз направих предложение сумата да не бъде 600, а да бъде 800. В две от комисиите това предложение беше прието, на последната по Бюджет и финанси беше отхвърлено. Сега ще го направя отново. Сега, по самото предложение чисто като редакция и като символи пише така, числото 300 да се замени с числото 600. Значи в самия текст на наредбата няма 300, има 300.00, така че по-добре е да се подобри малко тук текста, но това е чисто формално. Можем да не обърнем внимание на тази, това е дребна работа. Сега, какво ще се получи, когато приемем това предложение и гражданите започнат да кандидатстват? Ще постъпят предложения, колкото и да бъдат и те ще искат 600 лева. Има комисия, която ще ги разгледа и ще ги одобри и ще се стигне дотам, че гражданите ще очакват или по банкова сметка или на каса да получат парите. Само че, като отидат на касата чиновникът от общината ще им прочете член 11 от същата наредба, алинея 1 където пише следното: „Кандидатите, чиито инициативи са одобрени за финансиране и са подписали договор, получават плащания в размер на до 300 лева“ и ще кажат вие сте спечели 600, ама в наредбата пише, че ще ви дадем до 300, член 11, алинея 1. Сега, това ли е било целта да разкатаваме гражданите или нещо друго, не знам, но затова аз правя следното предложение от името на нашата група параграф 1 да се чете по този начин: „Навсякъде в Правилника за организация и дейността и управление на Фонд „Граждански инициативи“, числото 300 и числото 300.00, да се заменят с числото 800“. Благодаря.

 **Акад. Христо Белоев:** 800 или 00 да има? 800.00. Благодаря. Реплика, Пламен Рашев.

 **Г-н Пламен Рашев /реплика/:** Като група накрая... Господин Председател, господин Кмет, колеги. Като група най-накрая юриста ще го обобщи, включително и ще отговори и на предложението на господин Кунчев. В случая има неща, които ще приемем. Тези нули, нули, съгласни сме, че така трябва да го напишем. В края на краищата Вие сте математик, но в случая аз ще коментирам Вашето предложение 800. Аз не го чух да е обосновано, докато нашето, което беше коментирано на бюджет сега Вие едно, че навремето преди месец не подкрепихте бюджета, а сега включително и предлагате нещо, което администрацията не е приела тогава. В края на краищата всяко нещо, което се предлага, трябва да бъде обосновано. Тъй като стана дума много пъти за пейки, точно за това 800 пък от друга страна не е приемливо, защото 800 прави 2 пейки, докато 600 прави пейка и половина и затова ние трябва да направим така, че хората, които участват в тази гражданска инициатива с повече труд да участват и да възстановят и пейки, и градинки, и цветя, и всичко, което е там около тях, по отношение на което с труд те участват и заедно с това ще уважават труда си впоследствие.

 **Акад. Христо Белоев:** Благодаря. Реплика, Биляна Иванова. Еми, реплика пише. На Митко Кунчев сигурно, да. А, отчете го.

 **Г-жа Биляна Иванова /реплика/:** Като съм го натиснала. Господин Кунчев, бележката Ви относно това, че навсякъде в текста абсолютно я приемам, пропуск, така че от тази гледна точка приемам Вашето предложение. За 800-те лева господин Рашев вече Ви отговори.

 **Акад. Христо Белоев:** Благодаря. Следва реплика. Реплика има, трета реплика да от Светлозар Симеонов.

 **Г-н Светлозар Симеонов /реплика/:** Не можах да разбера тези 800 лева с ДДС ли са или без ДДС са, защото тука постоянно се коментира кое с ДДС, кое без ДДС и вече почнах да се бъркам. Господин Рашев, не пейка и половина. Идеята е да са идентични и да са еднакви, не всеки гражданин да си купува каквото иска.

 **Акад. Христо Белоев:** Това е добро. Следва изказване от Деян Герасимов. Ами заявявайте ги бе, господин Кунчев, тук нищо не пише. Дуплика, заповядайте. Натиснете бутона там да се появи. Дуплика.

 **Г-н Митко Кунчев /дуплика/:** В началото на изказването казах, че съм докладвал на 3 комисии в съответствие с призива на председателя да бъдем кратки, затова спестих да обяснявам още един път. Благодаря.

 **Акад. Христо Белоев:** Благодаря. Изказване, Деян Герасимов. Благодаря, изказване Мариян Димитров. Грешка ли е или не? Няма грешка.

 **Г-н Мариян Димитров:** От името на група, господин Белоев.

 **Акад. Христо Белоев:** Заповядайте, господин Димитров.

 **Г-н Мариян Димитров:** Уважаеми господин Председател, господин Кмете, колеги съветници. Това предложение не само, че не е обосновано, а то е незаконосъобразно и сега ще ви кажа защо, нали. Четох го внимателно, исках да видя къде има нещо да се говори за пари, видях нали как трябва от 300 да стане на 600 лева. Никъде не видях икономическа обосновка. От къде ще дойдат парите, госпожо Иванова, Деница Иванова, както Вие ме питахте за безплатния транспорт. Ще стигнат ли, няма ли да стигнат? Какво очаквате, колко човека и така нататък. И за да бъда по-аргументиран за тази незаконосъобразност, първо ще ви прочета съответния член от Закона за нормативните актове, който казва член 28, алинея 1. Проектът на нормативен акт, а това е такова, мисля, че нямаме спор, щом е стоял на страницата на общинския съвет. Заедно с мотивите, съответно доклада към него и предварителната оценка за въздействието по член 20 се внасят за обсъждане и приемане от компетентния орган, от общинския съвет. Мотивите, съответно докладът съдържат първо причините, които налагат приемането - имате го, целите, които се поставят - имате го, финансовите и други средства, необходими за прилагането на новата уредба. Ако ги намерите някъде в материала, ми се обадете. Така, тази норма е материализирана и в нашия правилник. В правилника пише член 64, алинея 1: „Вносителят мотивира своето предложение. В мотивите си той дава становище по очакваните последици от прилагането на проекта“, имате го това „и за необходимите разходи за неговото изпълнение“. Това го нямате, ако го намерите в материала обадете се. Мисля, че администрацията тя не е изразила становище или изрази да, чрез кмета, не може така да ги приема тези неща и да въвежда различни критерии за партия „Възраждане“, която внесе една наредба, проект за наредба и за останалите от мнозинството. Така, само да се спра на едно друго изречение, което го пише в материала. Не беше установено изготвянето на проект за изменение на Правилника за организацията, дейността и управлението на Фонд „Гражданска инициатива“ да противоречи на националното и европейското законодателство. С това изречение казват, ние сме го преписали във всички наредби и аз съм го пренаписал в наредбата за безплатното пътуване и трябвало, казва госпожа Елена Тодорова, трябвало това е декларативно, трябвало аналитично да го обоснова. Е, в този материал не го виждам аналитично обосновано и пак въвеждате различни критерии за различните документи, което не ми харесва и не ви прави чест. Мерси.

 **Акад. Христо Белоев:** Благодаря. Струва ми се, че на сесията за бюджет коментирахме тия суми, ама не знам. Изказване. Тука изказване от Йовчо Смилов ми следва. Ами не се виждат тука. Реплика, кой? Нора. Не ги виждам, няма ги на екрана. Кутинчев, може ли тука да повдигаме малко, че не се вижда. Еми, няма реплика, няма реплика. След Мариян няма реплика. Нора.

 **Г-жа Нора Стоянова /реплика/:** Да, господин Димитров, вземам думата за реплика относно средствата. Те са заложени вече в гласувания от нас бюджет за 2024 година, а това, което ние предлагаме е просто изменение в правилника, тоест увеличаване на еднократните суми, които се изплащат по проектите. Разбирате ли? Да, вече в рамките на гласуваната бюджетна сума.

 **Акад. Христо Белоев:** Благодаря. Деян Недков, реплика. Оттегля. Деница Иванова, реплика.

 **Г-жа Деница Иванова /реплика/:** Господин Димитров, аз ще направя малко по-голяма ретроспекция от колегата Стоянова, тъй като тя смята, че с две изречения Вие ще я разберете, а аз изпитвам известни съмнения. Та, ще започна с кратко връщане назад във времето на 20 и кой януари беше не помня, когато от групата общински съветници „Местна коалиция БСП за България“ излязоха колегите и направиха изключително добре мотивирано предложение за увеличаване на средствата. Съответно госпожа Пенева заедно с госпожа Джамбазова седнаха, разчетоха и приеха предложението. Единственото това да се случи към днешна дата е, защото трябва да се направи допълнителното преформулиране и съответно тогава беше изяснено, както трибуна да, приема администрацията, да, приемат и финансистите на общината, но трябва да се направи това допълнение. Мисля си, че този разговор на Вас Ви е убягнал. Надявам се следващия път да не се повтаря. Благодаря.

 **Акад. Христо Белоев:** Благодаря. Йовчо Смилов, изказване. Дуплика ли? Заповядай.

 **Г-н Мариян Димитров /дуплика/:** Прощавам и на двете колежки тука, които ми направиха тука репликата.

 **Акад. Христо Белоев:** Май не трябваше почивка да правим.

 **Г-н Мариян Димитров /дуплика/:** Аз ги разбирам. Те са далеч от правото. Вие не сте в колизия с мен, Вие сте в колизия с правото, защото това е правилник, нормативен документ. Не вярвам някой от юристите да го оспорва. Качен е на страницата на общинския съвет, стои 1 месец и гражданите могат правят предложения и в Закона за нормативните актове, няма да го чета отново, се казва какво трябва да съдържа този нормативен документ. Съдържа ли го? Не го съдържа предложението. Е като не го съдържа, какво си говорим за ланския сняг, какво сме говорили на 28-ми, не знам си кой. Ние може много да сме си говорили. Аз не казвам, че идеята е лоша, но нека да спазваме закона. Това първо. И второ, разбирам, че искате в събота на конференцията на БСП да отчетете тази социална дейност, ама айде отложете го за другия месец.

 **Акад. Христо Белоев:** Йовчо Смилов, изказване. Ланския сняг той не вали вече, тези зими то почти няма сняг. Дайте малко да се мобилизираме. Моля за тишина. Смилов.

 **Г-н Йовчо Смилов:** Уважаеми господин Председател. Аз се разбрах с председателя пътьом, че за ланския сняг няма да намесвам темата. Аз по-скоро искам след така приповдигнатото настроение и емоции се надявам да се обединим, защото тук от изказалите се преди мен не чух никой да е „против“ ние да приемем едно такова решение. Не чух никой да е „против“ да увеличим тези средства. Според мен нещо полезно след като го гласуваме и предлагам да подкрепим това предложение е да помогнем в неговата реализация. Има според мен една слабост в действията на общината и на общинския съвет за предходните гласувани такива средства. Аз няколко пъти четох правилата на играта в кавички. Няма кой да разясни на прост нормален човешки език на председателите на етажната собственост, как биха могли да изразходват тези средства, така че проектът им да бъде приет, те да ги реализират и да бъдат платени без да изпадат в някакви нарушения. Коментирахме с госпожа Стефанова, че тя ще има и среща по други поводи с представители на етажната собственост. Аз ви предлагам първо да се обединим и да подкрепим това предложение. Второ да активираме нашите собствени сили там, където живеем, там, където познаваме, там, където работим и ние да помогнем да се активира този процес, защото все пак в бюджета има предвидени тези средства и мисля, че може и с малко да обновим и да станат още по-прилични пространствата пред нашите ходове, пред нашите къщи. Там, където е подчертавам общинската собственост.

Защо го казвам? Защото много от живущите не са наясно, че с тези средства не могат да си боядисат входа, не могат да си направят ремонт на бетона, който е част от етажната собственост. Те могат да ги инвестират в местата, където са общинска собственост, в градинките, в детските площадки. Да не бъда многословен. Вие сте запознати с тези неща. Затова още веднъж ви призовавам, вместо да се упражняваме за пореден път в риторика пред микрофон и пред камери да се обединим около това решение. Смятам, че всички сме наясно, че то е нещо полезно. Благодаря ви.

 **Акад. Христо Белоев:** Благодаря. Йорданка Даневска иска процедура за прекратяване, но няма други изказвания. Безсмислено е. Кметът на общината, Пенчо Милков.

 **Г-н Пенчо Милков:** Уважаеми господин Председател, уважаеми колеги общински съветници. Няколко въпроса се засегнаха. Всички колеги, които казаха, че е необходимо по-добре да се комуникира, да се обсъдят с гражданите тези правила са абсолютно прави. Това, което справката показва, показва едно. Когато сме го говорили дано и този дебат сега да създаде интерес и да ни гледат. Първата година 30, втората 6, третата 3. Прави сте, че с неговоренето за дадена възможност намаляват желаещите, но не че са решени всички въпроси пред входовете. Сега, какво сме съгласни. Съгласни сме да стане 600 лева, не сме съгласни да стане 800 лева. Обсъждаше се този въпрос вече на бюджета. В рамките на съществуващия бюджетен кредит, който е разписан няма никаква промяна. Не е незаконосъобразно. Защо събуди във вас смях или така се спомена под сурдинка, че били два блока пред общински съветници. Не знам кои са, но ви приканвам и другите 49 да се наредят, защото смисъла на този Фонд „Граждански инициативи“, смисъла на този фонд не е само да се подобри градската среда. Смисъла е един човек да обедини другите около себе си и заедно да свършат нещо. Отново го повтарям, това беше когато приемахме фонда. Да се обединят хората да свършат заедно нещо и тука е отговора нали и на притеснението на Светлозар Симеонов. Досега няма случай в тия 39 след такава интервенция да е постъпило оплакване, именно защото то става пред всички в момента с инициативата на всички, надявам се и с труда на всички. Това беше смисъла. Не съм съгласен, че е незаконосъобразно и не съм съгласен господин Димитров, ако сте го разбрали така не е правилно да считате, че има някакъв двоен аршин към Вас или към представителите. Не го казвайте, не го мислете и не казвайте имена на партии, такова нещо не съм показал. След приключването на този дебат ще възложа на администрацията не просто да ги разпишем правилата, ако трябва да се направи брошура с елементарно, както казахте на обикновен език, какво трябва да се направи, за да се свърши. И тук напомням на всички, че освен пари, както каза и един колега, в правилника има и инструменти и голяма част от облагородяването може да е труд, труд. Благодаря ви.

 **Акад. Христо Белоев:** Благодаря. Няма други. Преминаваме към гласувания. Предложението на Митко Кунчев. Поддържате го, да? Навсякъде в правилника числото 300 и 300,00 се заменят с 800,00. Това предложение първо.

**КВОРУМ – 41. С 12 „за“, 3 „против“ и 26 „въздържали се“ не се прие предложението.**

 **Акад. Христо Белоев:** Към основното предложение, допълнение към Контролен лист 153 в Параграф 1 навсякъде в Правилника за организацията, дейността и управлението на Фонд „Граждански инициативи“, числото 300 и 300,00 да се заменят с числото 600,00. Гласуваме това предложение. Да, основния текст. „За“ 28, 0 „против“, 7… Процедура. Гласуваме основния текст с корекции, със запетайка и нула, нула. Да. Гласуваме наново, да. Основния текст, да.

**КВОРУМ – 41. С 29 „за“, 5 „против“ и 7 „въздържали се“ се прие**

**РЕШЕНИЕ № 193**

 На основание чл. 21, ал. 2, във връзка с чл. 21, ал. 1, т. 23, чл.17, ал.1, т.6, чл. 20 от Закона за местното самоуправление и местната администрация и чл. 76, ал. 3 от АПК, Общински съвет – Русе реши:

Приема Правилник за изменение на Правилника за организацията, дейността и управлението на фонд „Граждански инициативи“ на Община Русе, както следва:

§ 1. Навсякъде в Правилника за организацията, дейността и управлението на фонд „Граждански инициативи“ числото „300“ и числото „300,00“ се заменят с числото „600,00“.

Преходни и заключителни разпоредби

§ 2. Правилникът влиза в сила от момента на разгласяването му чрез публикуване на интернет страницата на Общински съвет - Русе, съгласно чл.78, ал.3 от АПК.

 **Акад. Христо Белоев:** Моля? Така, продължаваме.

 Г-н Стоян Христов: Номер 50 как гласува? Питайте номер 50 как е гласувал. „Против“. Така, преминаваме към Точка 36.

**Точка 35**

**Потвърждаване на Решение № 145 по протокол № 6 на Общински съвет - Русе**

 **Акад. Христо Белоев:** Запознати сте с материала, разгледахме го по комисии и предлагам да потвърдим решението, което приехме на предходното заседание.

 **Г-н Стоян Христов:** Заявка за изказвания. Иван Костадинов Иванов. Изказване. Не, той не е натискал нищо.

 **Акад. Христо Белоев:** Иван Иванов.

 **Г-н Стоян Христов:** А, извинявам се, извинявам се. Ама аз тука чета.

 **Акад. Христо Белоев:** Костадинов.

 **Г-н Иван Костадинов Иванов:** Уважаеми господин Председателю, уважаеми господин Кмете, уважаеми колеги общински съветници. Аз няма да взема думата по съществото на предложението. Аз се изказвам точно по връщането, така че може, уважаеми господин Колега. Ще коментирам аргументите на господин Областния управител с голямото ми уважение към него и от не отричайки правото му да връща за повторно гласуване и решения на общинските съвети. Но честно да ви кажа малко го съжалявам като гледам аргументите, защото са „смукани яко от пръстите“, за да бъде върнато нашето Решение. Не знам очи и пръсти, но ясно е и понеже трябва да подкрепя това свое твърдение с факти. Един от аргументите е господин Веселинов е предложил промяна в цената на 18 000 без да представи обосновка и без да оформи това като документ. Значи дал само едно хвърчащо листче. Другия аргумент е, че един общински съветник мисля, че господин Гаврилов беше, е поставил някакъв въпрос, а областният управител не е открил в дискусиите да е отговорено на този въпрос и това е основание за противозаконност. Аз се обръщам към инициаторите, а не към господин Областния управител. Не търсете чрез Ваши представители някои във властта, дали в правителството или в областните управи начин да пречите на работата на общинския съвет. Търсете помощ от тях, когато трябва да се решават някакви проблеми. Обърнете се към министър, министър-председател, областен управител, за да помогнат за решаване проблем на нашия град. Разбира се, аз предполагам, че ние ще потвърдим днеска преди взетото решение. Следващата Ваша стъпка може да бъде да атакувате и в съда. Там има малко риск около да не възникнат съмнения в юридическата Ви компетентност. И искам да се обърна към всички, включително особено към представителите на администрацията. Когато общински съветник от управляващата коалиция зададе въпрос, задължително трябва да се отговори, иначе нашето решение ще остане незаконосъобразно, така че моля ви, внимавайте. Вярно е, че сега са управляващи в оставка, но областния управител е същия. Благодаря ви.

 **Г-н Стоян Христов:** Така за изказване, господин Мариян Димитров.

 **Г-н Мариян Димитров:** Уважаеми господин Председател, от името на група. Уважаеми общински съветници, уважаеми господин Кмете. На мен ми стана много весело, когато неюристи говорят за законосъобразност. Не, че нямат право, ама не е добре. Тук господин … ни плашеше предния път областният какво щял да върне, той взема, че върна нещо друго. Така, по същество има няколко групи аргументи за незаконосъобразност на върнатото решение. Те разбира се, някои са безспорни, някои са леко спорни. Единствено съдът би могъл да каже кое е вярно и кое не е вярно. Обаче се спирам на аргумента тука и на преждеговорещия, който се опита да каже, че господин Герасимов попитал нещо, ама те не му били отговорили. Ама не е това проблема, че не му е отговорено. Проблемът е, че на терена ги няма преместваемите обекти, няма ги двата броя контейнери битови и го няма павилиона и възниква въпроса, съветниците ходиха и не го видяха, аз не можах да отида, но казаха да, има един гол терен, няма нищо друго. Така, направих си труда да се върна на този материал, да отворя, да видя оценката на вещото лице. Ама тя е само някаква обобщена оценка с една сума 15 090. Никой не може да ми каже в тази оценка влиза ли наема за тези преместваеми обекти или не влиза. Това го е написал в мотивите си и областният и не подценявайте този мотив. Тоест, каква е точно оценката и това нещо дали е вътре. Господин Веселинов предложи нещо, има го в протокола. Да, добре, това да е формално само, ама на никой не му стана ясно тези 3 преместваеми обекта влизат ли вътре или не влизат. И тука вече са пораждат основателни съмнения, че някой тези обекти ги е махнал от там, за да може вещото лице да оцени обекта без тях, а после ще ги даде да ги ползват без за тях да се плаща наем и мисля си, че не само областният трябва да сезира съда, то си е негова работа нали, но може би някой трябва да сезира и прокуратурата за някакви умишлени действия и криене на обекти, които би трябвало да влязат в тази оценка, в наемната оценка и в нашите дискусии тук. Така че, не е виновен господин Герасимов, а е виновен този, който е махнал от там обектите или най-малко не ни е дал цялата оценка, за да видим какво влиза вътре. Мерси. Правя предложение, забравих. Правя предложение за отмяна на това решение и го внасям за гласуване, защото считам, че предложението на областният е правилно и законосъобразно.

 **Г-н Стоян Христов:** Добре. Ами, при такива положения, има едно предложение за решение. Абе, как да не работи, работи бе. Свети, ама не. Тъй, чува ли се? Сега, има едно предложение за изменение на Решение 36 за потвърждаване на Решение 145 по Протокол 6 на Общински съвет, което е на господин Димитров и иска отмяна на решението. Кое? Няма, питах ги хората, грешки са. Аз ги питах хората. Така че, гласуваме в момента предложението на господин Димитров за отмяна на решението.

 **Г-жа Рена Стефанова:** Извинявам се, но в момента сме в хипотеза, в която областният управител и ако трябва да сме коректни заместник-областния управител ни е върнал решението и е казал разгледайте го отново, тоест ние сме в хипотеза на взимане на решение и няма какво да отменяме. Е, така е, така е. Иво, не може в момента да отменим нещо, което не сме взели като решение.

 **Акад. Христо Белоев:** Сега, господин Димитров, аз като вносител само нали да взема отношение. Има възможност да потвърдим решението или да не го потвърдим. Значи, ако го потвърдим, се потвърждава, ако не се потвърди остава Вашето предложение все едно, те са алтернативи. Дали ще гласуваме това, което предлагате, а то съвсем нали стана недвусмислие някакво, то е едно и също. То или се потвърждава или не се потвърждава. Оттегляте ли предложението? Все едно правиш обратно предложение, да.

 **Г-н Стоян Христов:** Сега си гласуваме всъщност трябва да гласуваме това предложение.

 **Акад. Христо Белоев:** На Мариян. Той го е внесъл, трябва да се гласува.

 **Г-н Стоян Христов:** Така, отново. Значи, колеги, колеги, да преминем по въпроса, имаме процедура и предадено е предложение. Трябва да го гласуваме на Мариян предложението, има-няма логика, ами дадено е предложение, трябва да го гласуваме. Сега, предложението на Мариян Димитров, извинявайте. Тоест иска да отменим решението си.Гласуваме.

**КВОРУМ – 40. С 12 „за“, 18 „против“ и 10 „въздържали се“ не се прие предложението.**

 **Г-н Стоян Христов:** Така, гласуваме основното предложение, което е потвърдим решението. Основното се гласува. „За“ 26, 11 „против“, приема се потвърждението на решението, 0 „въздържали се“. Един ръчно „за“, Иван Иванов. Иван Петров Иванов, да не стане грешка.

***Гласуването ръчно на Иван Петров Иванов е отразено в общото гласуване по-долу***

**КВОРУМ – 38. С 27 „за“, 11 „против“ и 0 „въздържали се“ се прие**

**РЕШЕНИЕ № 194**

 На основание чл.21, ал.1, т.24 и чл. 45, ал. 4 и ал. 9, предложение 3-то от Закона за местното самоуправление и местната администрация  и Заповед № 4-95-00-131/14.03.2024 г. на Областния управител на Област Русе, общинският съвет реши:

Потвърждава свое Решение № 145, прието по протокол № 6 от заседание, проведено на 29.02.2024 г., както следва:

 „На основание чл. 21, ал. 1, т. 8, във връзка с чл. 21, ал. 2 от Закона за местното самоуправление и местната администрация (ЗМСМА), във връзка с чл. 8, ал. 1 от Закона за общинската собственост (ЗОС), Общински съвет – Русе реши:

1. Определя начална наемна цена на месец в размер на 18 000,00 лв. (осемнадесет хиляди лева) без включен ДДС, при провеждане на процедура по реда на Глава Пета от Наредба №1 на Общински съвет – Русе за общинската собственост, за отдаване под наем на „буферен паркинг за тежкотоварни автомобили, санитарни преместваеми контейнери – 2 бр., павилион за охрана – 1 бр.“ с площ от 9 430 кв. м., изграден в поземлен имот с идентификатор 63427.178.134 по Кадастралната карта и кадастралните регистри на гр. Русе, находящ се на бул. „България“ № 292, с обща площ от 45 172 кв. м., с начин на трайно ползване „за друг обществен обект, комплекс“, предмет на Акт за частна общинска собственост № 10532/19.07.2022 г.“

**Точка 36**

**К.л. № 177 Промяна в състава на комисиите към Общински съвет - Русе**

 **Акад. Христо Белоев:** Предлагаме решение да освободим Борислав Рачев като член на Постоянната комисия и на негово място да изберем Гюнай Кадънкова и да го освободим от член на Комисията по комунални дейности, транспорт и безопасност и на негово място също избираме Гюнай Кадънкова.

 **Г-н Стоян Христов:** Така, въпроси не виждам. Да гласуваме.

**КВОРУМ – 35. С 35 „за“, 0 „против“ и 0 „въздържали се“ се прие**

**РЕШЕНИЕ № 195**

 На основание чл. 21, ал. 1, т.1 от ЗМСМА, във връзка с чл. 21, ал. 2 от ЗМСМА, Общински съвет – Русе реши:

1. Освобождава Борислав Рачев като член на Постоянната комисия Бюджет и финанси, като на негово място избира Гюнай Кадънкова.
2. Освобождава Борислав Рачев като член на Постоянната комисия по Комунални дейности, транспорт и безопасност на движението, като на негово място избира Гюнай Кадънкова.

**Точка 37**

**Приемане на график за работа на Общински съвет – Русе за периода от месец април 2024 г. до месец юли 2024 г.**

 **Акад. Христо Белоев:** Казаха, че някой много крачки правил днеска, пък аз много малко съм направил, затуй накрая да направя и аз някоя крачка. Така, графика за сесиите, така както е гласуван и на председателския съвет ви го предлагам. Допълнително само ви информирам извън графика за Април, Май, Юни, Юли както предлагаме, да имате в предвид Септември сесията на 25-ти ще бъде. Ние ще го гласуваме, когато му дойде времето. В сряда е, не в четвъртък, тъй като 25-ти е последен ден, в който трябва да подадем за маломерните паралелки данните в МОН. Благодаря.

 **Г-н Стоян Христов:** Така, заявки за изказвания няма. Преминаваме към гласуване на графика.

**КВОРУМ – 38. С 38 „за“, 0 „против“ и 0 „въздържали се“ се прие**

**РЕШЕНИЕ № 196**

 На основание чл.57, ал. 2 от ПОДОбС, общинският съвет реши:

 Утвърждава график за провеждане на заседанията на ОбС – Русе за периода от месец април 2024 г. до месец юли 2024 г., както следва:

* + 25.04.2024 г.
	+ 30.05.2024 г.
	+ 27.06.2024 г.
	+ 18.07.2024 г.

**Точка 38**

**Питания**

 **Акад. Христо Белоев:** Последната точка са питания. По реда, както са входирани. От група общински съветници на „Продължавам промяната - Демократична България“ относно привеждане на образователната среда в община Русе в съответствие със стандартите, определени от Наредба 24. Кой ще го докладва? Господин Кунчев да постави въпроса.

 **Г-н Митко Кунчев:** Уважаеми колеги, Наредбата за физическата среда в училищата е влязла в сила от двадесета година, като там в преходните и заключителни разпоредби има срок 10 години училищната среда да бъде приведена съобразно тази наредба. Затова аз зададох въпроса към кмета на общината, какви мерки са предприети за организиране на поетапното привеждане на образователната среда в община Русе в съответствие със стандартите, определени в Наредба номер 24, тъй като срокът почти половината измина. Благодаря.

 **Акад. Христо Белоев:** Да. Господин Кунчев, да Ви дам отговора. Да, господин Енчев.

 **Г-н Енчо Енчев:** Уважаеми господин Председател, уважаеми господин Кунчев, уважаеми общински съветници. Поставеният въпрос е изключително важен. И действително е така, че Наредба 24 за физическата среда и информационното и библиотечното осигуряване на детските градини, училищата и центровете за подкрепа на личностно развитие поставят 10-годишен период. Тя беше приета на 29 септември 2000 година и до 2030 година е срокът за превеждане на образователната среда в съответствие с всички разписани в нея дейности. Отговорът, който ние сме представили тук е в обем на 11 страници и аз съм в затруднено положение. Няма да чета 11 страници, но ще се опитам да направя едно резюме, като успея да кажа най-важните неща, които сме свършили до този момент. Първо смятаме, че най-доброто осигуряване на подходяща среда е новото строителство, затова започвайки от детските градини ние инициирахме и започнахме строителство на нова детска градина в централната част на града, голяма, петгрупна, с басейн, с музикален салон, с 5 детски площадки към нея, която е почти готова и се надявам до началото на следващата учебна година да бъде оборудвана, обзаведена и да влезе в действие. Друго, което е много важно и направено е, че кандидатстваме по Националния план за възстановяване и устойчивост с две важни предложения, които бяха одобрени. Едното е за цялостно реновиране на Основно училище „Отец Паисий“ на стойност 2 877 565 лева и цялостно реновиране на Детска градина „Слънце“. Това, което нашите съграждани трябва да знаят е, че от 1 Септември на следващата учебна година децата от училището ще трябва да бъдат преместени в 3 други училища. Проведохме съвещания с училищното ръководство, с ръководството на РУО и част от децата на училище „Отец Паисий“ за освобождаване на сградата за ремонтни дейности ще бъдат преместени за обучение в Математическа гимназия. Част от децата в Средно училище „Възраждане“ и част от децата само в една възрастова група в Професионалната гимназия по дървообработване. Същото се отнася, но разбира се по-леко за Детска градина „Слънце“, за която има осигурен 1 300 000 лева за това. За да влезем в една образователна институция, за да могат да влязат всички деца, говоря и децата с увреждания, ние предприехме твърде много дейности, за да можем да приведем материалната база в съответствие. Вие знаете, че през 2022 година общинският съвет прие Програма за достъпна среда и знаете колко много неща се извършиха там. В училище „Христо Смирненски“, „Олимпи Панов“, Професионална гимназия по дървообработване, „Любен Каравелов“, „Братя Миладинови“, „Тома Кърджиев“. Вече се използва и хидравличната платформа в училище „Тома Кърджиев“, изградена със 115 000 лева общински пари.В момента пак с решение на общинския съвет сме осигурили 100 000 лева за хидравлична платформа и се извършва проектирането. Вчера разговарях с директорката на училище „Васил Априлов“. В част от детските градини има изградена достъпна архитектурна среда и тук само ще спомена Детска градина „Русалка“, „Червената шапчица“, „Райна княгиня“, „Зора“, рампи с увреждания в „Пинокио“, в „Русалка“, в „Червената шапчица“, в Детска градина „Снежанка“, където освен рампите имаме изградени и всички останали помещения, включително тоалетни и спомагателни помещения за подкрепа на децата. По отношение на реновирането на материалната база. Такова нещо имаме направено в Детска градина „Зора“ през 2022 година по общинската образователна програма. Там сме започнали от новата реновирана асфалтова настилка, защото там имаме доста деца със специални образователни потребности и двигателни затруднения, а също така и дейности в Детска градина „Роза“, сменена дограма в Детска градина „Звездица“ - Русе, ремонт и модернизиране на площадките в дворното пространство, фасади, борд и тераси на улица „Ракитово“. Детска градина „Слънце“ – модернизация, Детска градина „Снежанка“ - санитарни помещения в сградата, опорни парапети за деца с увреждания и санитарни помещения на улица „Илинден“, Детска градина „Пинокио“ също, Детска градина „Чучулига“ и така нататък.Що се отнася до учебните заведения, тези, които са запознати добре с наредбата, знаят, че учебните занятия се провеждат в обособени зони. И тук за тези, които не са специалисти, искам да кажа, че първа обособена зона, това е зона, която се обособява за обучение на децата от 1 до 4 клас, втора зона за прогимназиалния етап на децата и така нататък. Напомням ви, че приключи ремонтът на основно училище цялостния ремонт за реновиране на основно училище в Мартен на стойност 1 161 500 лева близо. Оттам нататък през 2023 година беше…

 **Акад. Христо Белоев:** Господин Енчев, нали няма да ги четете всички страници? Ние поставяме питанията и отговорите на сайта.

 **Г-н Енчо Енчев:** Не, по-големите неща исках да прочета и за училищата тук. Вече е готов салона на училище „Иван Вазов“. В близките няколко дни ще бъде прерязана лентата и тук тъкмо стигнах до учебните заведения, защото господин Кунчев може би ще каже а бе, само в детските градини ли са работили. Тук говорим за СТЕМ кабинети, за изграждане на училищна СТЕМ среда, за високоскоростен интернет и тъй нататък. Това което искам да кажа е, че нито държавата, нито общината могат сами да се справят. Тук в партньорство работим заедно с всички ръководства на учебните заведения, с Регионалното управление на образованието и ползваме възможност да кандидатстваме по всички отворени програми и проекти там, където имаме капацитет за това и където имаме възможност.

 **Акад. Христо Белоев:** Благодаря. Господин Кунчев.

 **Г-н Енчо Енчев:** Последното, което искам да кажа е само, че все пак минало е само 1/3 от времето само и предстои още много работа. Благодаря.

 **Акад. Христо Белоев:** Благодаря. Господин Кунчев.

 **Г-н Митко Кунчев:** Господин Енчев, благодаря много за подробната информация. Аз се надявам, че в максимално кратък срок общината ще бъде наясно за всички сгради от какво имат нужда и че ще се направи план, така че до края на срока 2030 година да може да се планират тези ремонти. Иначе досега очевидно е извършена много работа. Целта е да се проверят всички сгради, да знаем всяка сграда от какво има нужда и този ремонт да се планира. Благодаря.

 **Акад. Христо Белоев:** Благодаря. Така следват 3 питания, които няма да ги направим. Галичка Николова тя си замина още в края на първото заседание. Четвърто питане от група СДС, които също ги няма и няма да направим питането. Така, уважение към нас. И следващото е от групата съветници „Продължаваме промяната - Демократична България“ относно възможни промени в списъка от одобрени проекти. Велизар Павлов.

 **Г-н Велизар Павлов:** Благодаря, господин Председател. Уважаеми господин Кмет, уважаеми колеги. Вече стана ясно, че тази възможност, която получава Община Русе от държавния бюджет за финансиране на важни инфраструктурни проекти на стойност 50 милиона лева, за нас е специален приоритет, би трябвало да е такъв и за общината и общинският съвет. В тази връзка ние поставяме следното питане.Община Русе има 17 одобрени проекта, включени в списъка Приложения 3 към член 107, алинея 13 от Закона за държавния бюджет за 2024 година с общ прогнозен бюджет 47 636 900 лева. Възможни промени в този списък са регламентирани в Постановление на Министерския съвет от 29.01.2024 за изпълнение на държавния бюджет. Съгласно член 69, алинея 2 при спазване на условията по член 108 от Закона за държавния бюджет, допустими за извършване са следните видове промени в Приложение 3 на същия закон. 1. Промени в параметрите на утвърдените приоритетни проекти по Приложението.

2. Замяна на утвърдените по приложението проекти с нови такива.

3. Допълване на утвърдените с приложението проекти с нови такива в случаите, когато не са достигнали определени лимити за обща максимална стойност на разходите за 2024 година.

4. Отпадане на утвърдени по приложението проекти.

Трета алинея, предложението на кметовете на общини обосноваващо причините, поради които се предлага промяна в приложението по алинея 2, може да се направи до министъра на финансите най-късно съответно до 01.03, до 01.06 и до 01.09.2024 година. В момента с Министерството на регионалното развитие са подписани 442 споразумения на обща стойност 971 милиона лева със 115 общини за проектиране и строителство, основен ремонт и реконструкция. В списъка с подадените споразумения няма нито едно на Община Русе. Във връзка с изложеното имаме следните въпроси:

1. При 17 одобрени проекта, защо Община Русе няма подписано нито едно споразумение с МРРБ? Какви са причините за липсата на такива споразумения с МРРБ?
2. В съответствие с постановление, както вече отбелязах номер 13, в указания срок до 1 Март 2024 година има ли Община Русе е направено предложение до министъра на финансите за промени в списъка от одобрените проекти в Приложение 3 от Закона за държавния бюджет? Ако има такова предложение, какви промени са предложени и какви са причините за това?
3. Съгласно член 107, алинея 6 от Закона за държавния бюджет финансовата рамка за Община Русе е 50 милиона лева. В Приложение 3 към член 107 от закова за Община Русе са одобрени проекти с общ прогнозен бюджет 47 636 900 лева за 2024 година. Предвижда ли Община Русе да подаде нови проекти за остатъчната стойност в размер на 2 363 100 лева?
4. Какъв е планът за действие на Община Русе за изпълнение на одобрените или нови проекти през 2024 година? Как ще бъдат компенсирани вече установеното забавяне на стартирането и оттам изпълнението на тези проекти?

Благодаря.

 **Г-н Стоян Христов:** Заповядайте, госпожо Стефанова.

 **Г-жа Златомира Стефанова:** Благодаря, господин Председател. Уважаеми господин Павлов, във връзка с отправеното запитване от общинския съветник Рена Стефанова, предоставям следните отговори:

1. Община Русе съгласно условията на Министерство на финансите, депозира списък с приоритетни обекти, които са отразени в Приложение 3 към член 107, алинея 13 от ЗДБРР от 2024 година. Съгласно нормата, която е развита в член 69 на ПМС 13 от 29.01.2024 е допустимо общините да извършват промени по Приложение 3. С писмо с изходящ номер, който сме Ви посочили от 08.03.2024 Община Русе се възползва от тази хипотеза. Предложила е промени в посоченото приложение. Предложените промени следва да бъдат приети с решение на Народното събрание по предложение на Министерски съвет въз основа на предложението на кмета на Община Русе, което следва да стане в срок до 31 Март 2024 година, ако въобще това е възможно. Това е моя вметка. Едва след като промените бъдат приети от Народното събрание и отразени в Приложение 3 към член 107, алинея 3, то тогава Община Русе може да предприеме действия по сключване на споразумение.
2. Във връзка с горното и в допълнение, Община Русе предложи промени в посоченото приложение, като подаде актуализиран списък с 14 проекта.
3. Съгласно актуализирания подаден списък с проекти, Община Русе е заявила сумата от 48 447 380 лева. След провеждането на процедури и сключване на споразумения за финансиране с МРББ, очакваме прогнозните суми на проектните предложения да бъдат коригирани надолу. Ако бъдат изпълнени тези условия и при наличие на разполагаем ресурс, Община Русе би се възползвала от възможността да предложи нови проектни предложения.
4. Действията на Община Русе са в съответствие с предвиденото в ЗДБРБ ПМС 13 от 29.01.2024 и получените инструкции от МРРБ.

Благодаря.

 **Г-н Стоян Христов:** Заповядайте, господин Павлов.

 **Г-н Велизар Павлов:** Благодаря. Няма как да сме доволни от този отговор. Той на практика е абсурд. Значи, отзад напред ли почна, отпред назад ли да почна. Ние питаме за план за действия, как ще бъде компенсирано вече регистрираното изоставане? Никакъв отговор, никакво притеснение, все едно всичко е наред. Питаме какви промени са предложени, какви са причините за това. Няма списък с промени и въобще не знаем, пълно слънчево затъмнение. Значи, изключително несериозно. Изключително, просто е възмутително.

 **Г-н Стоян Христов:** Така, следващото питане е от група общински съветници „Продължаваме промяната - Демократична България“ относно изграждане на общински буферен паркинг, находящ се на Булевард „България“ 292. Заповядайте, господин Герасимов.

 **Г-н Деян Герасимов:** Благодаря Ви, господин Председателстващ. Аз преди минути броени разбрах от господин Иванов, че така моето име е замесено в убягнало ми е във връщането на решението от зам.-областния, но това всъщност не е вярно, тъй като не става дума за един въпрос, а за цели единадесет. За 11 въпроса става дума, сега ще ги изчета, тъй като и тогава не получихме отговор и продължаваме да нямаме.

1. Защо за изграждане на общинския буферен паркинг не е използвано лицето на имота откъм Булевард „България“, което би улеснило съществено достъпа до него, а вместо това новоизградения паркинг е залепен до вече съществуващия буферен паркинг, опериран от фирма „Тир паркинг Русе“ ООД?
2. Изградена ли е самостоятелна пътна инфраструктура за достъп на тирове до паркинга?
3. В периода до въвеждане в експлоатация на общинския буферен паркинг, използван ли е за паркиране на тирове?
4. Защо пред така наречения вход на паркинга е разчертана маркировка и са предвидени паркоместа, които биха го запушили, ако бъдат използвани?
5. Защо маркировката е полагана няколко пъти, а оградата на паркинга е рязана и заварявана, видно и констатирано при посещението на общински съветници на място?
6. Защо липсва изградена ограда между паркинга, който се оперира от „Тир паркинг Русе“ ООД и общинският такъв, при положение, че нямат нищо общо и все още не са минали тръжните процедури за отдаване под наем на общинския буферен паркинг?
7. Защо положената маркировка на територията на общинския буферен паркинг следва логически тази на съседния частен паркинг, при положение, че нямат нищо общо?
8. В експертната оценка, която беше основа за определянето на началната тръжна цена за общинския буферен паркинг е посочено, че на територията на паркинга са изградени 2 броя санитарни преместваеми контейнери и 1 брой павилион за охрана, които липсваха при посещението на общински съветници. Къде се намират въпросните съоръжения, които са задължителна част от техническата спецификация и предмет на договора за изпълнение?
9. Какво наложи двойното увеличение на цената, определена от Община Русе за изграждането на двата съседни паркинга. Случая с оперирания от „Тир паркинг Русе“ ООД цената възлиза на около 158 000 лева за декар, а за общинския на около 319 000 лева.
10. Кога е стартирала проверката за незаконен строеж на територията на настоящия общински буферен паркинг? Какво е установено, кои институции са сезирани и кога е прекратена? Установен ли е извършител и какви административно-наказателни мерки са предприети от страна на Община Русе?
11. Община Русе давала ли е съгласие за поставяне на логото на общината на обслужващият пункт на „Тир паркинг Русе“ ООД?

Благодаря ви.

 **Г-н Стоян Христов:** Заповядайте, господин Герасимов. Кой ще отговори? Заповядайте за отговор.

 **Г-жа Елена Тодорова:** Уважаеми господин Председател, уважаеми господин Герасимов. По повод поставените въпроси, доколкото те касаят част от тях проектирането, Община Русе е изискала информация и след получаването на отговор от изпълнителя на строежа, съответно на проектирането и на строителството, на следващата сесия, съобразно член 105, алинея 2 от Правилника на общинския съвет ще Ви бъде предоставен отговор. Да, отложено е за следваща сесия.

 **Г-н Стоян Христов:** Господин Герасимов, заповядайте. Те Ви предлагат за следващата сесия да Ви дадат отговори. Не, имате разбира се, как да нямате. Имате разбира се.

 **Г-н Деян Герасимов:** Наистина днес отговорите са изключително несериозни и неуважителни към общинските съветници. Тук има въпроси, които не касаят проектирането. Например самосезирането на Община Русе и проверката за незаконен строеж, и за нея ли не може да отговори и трябва да питате изпълнителя? Добре, имате право да отложите.

 **Г-н Стоян Христов:** Така, да продължим. Следващият въпрос питане от господин Герасимов относно нефункциониращ датчик за фини прахови частици, АИС „Петър Берон“. Този път е лично от господин Герасимов.

 **Г-н Деян Герасимов:** Благодаря Ви, господин Председателстващ. В последните години, особено откакто стартира проекта за новата водопроводна система в града оплаквания за тази силна запрашеност и мръсен въздух зачестиха значително. Това усещане у гражданите се потвърди и от данните, предоставени от референтната станция АИС „Възраждане“. Община Русе системно не може да се справи с проблемите на въздуха в града и това логично доведе до налагането на санкции от страна на РИОСВ за неизпълнение на мерките по ПКАВ и непостигане на референтните стойности на фини прахови частици през 2022. Същевременно беше взета под наем и дооборудвана станцията АИС „Петър Берон“, която допълнително да послужи за мониторинга върху качеството на въздуха. Още през месец Януари сигнализирах на зам.-кмета Недев, че този датчик отчита нулеви стойности за фини прахови частици от месец Март 2023 година, тъй като от администрацията не бяха обърнали внимание на сигналите от граждани по този казус. През месец Февруари отново повдигнах темата в Комисия по екология и тогава господин Недев ми обясни, че вече са сезирали и работят по отстраняването на проблема в най-кратки срокове. На последното заседание на ресорната комисия по екология на 19 Март, професор Владимиров каза, че е напълно възможно датчикът да показва 0 и без да е дефектирал, въпреки че господин Недев вече беше потвърдил за неизправността и започналата процедура по отстраняването и месец по-рано. Смущаващ факт е, че русенските данъкоплатци заплащат близо 60 000 лева годишно на фирма, която отговаря за изправността на АИС „Петър Берон“ и гарантира иначе сертифицираните измервателни датчици и достоверността на данните. Последната профилактика и калибриране на системата е била през месец Юли 2023 година и е завършила без никакви констатации за неизправност. Преди и след тази профилактика датчикът за фини прахови частици продължава да показва кръгла нула. Въпросите ми са следните:

1. Моля да бъде предоставен протокол от проверката, направена от „Орион Инвайърмънт“ вследствие на подадената рекламация от Община Русе през месец Януари 2024, за което има информация от господин Недев.
2. Защо повредата не е отстранена в рамките на 72 часа, какъвто е срокът за отстраняване на гаранционни повреди според договора с фирма „Орион Инвайърмънт“ ООД, а вече 3 месеца се обяснява, че се изисква технологично време?
3. Какви действия е предприела Община Русе спрямо фирма „Орион Инвайърмънт“ ООД за неизпълнение на договор ЗОП 34 от 20.04.2022. С оглед на констатираните факти и в защита на интересите на русенските данъкоплатци, смята ли Община Русе да поиска удължаване на гаранционния срок или да поиска неустойки от фирма „Орион Инвайърмънт“ ООД?
4. Предвид публично поетите ангажименти от господин Пенчо Милков, АИС „Петър Берон“ да бъде акредитирана и дооборудвана с датчици за формалдехид и диметиламин, има ли Община Русе вече получени оферти и докъде е стигнал процесът?

Благодаря ви.

 **Г-н Стоян Христов:** Заповядайте, господин Герасимов отговор. Господин Лазаров.

 **Г-н Никола Лазаров:** Уважаеми господин Председателстващ, уважаеми господин Герасимов. В отговор на Вашето питане в общинска администрация, Ви предоставям следната информация по поставените от Вас въпроси:

1. Установената аномалия в работата на автоматичен анализатор за ФПЧ 10 е издаден сервизен протокол от „Орион Инвайърмънт“ ООД, копие от който е приложен към настоящия отговор.
2. Съгласно договор с предмет сервизна поддръжка и консумативи на автоматична станция за измерване качеството на атмосферния въздух, задълженията на изпълнителя се включват следните дейности: ежедневна проверка на работа на автоматичната станция чрез дистанционен достъп. Техническо обслужване и сервизна поддръжка на автоматичната станция. Посоченият от Вас срок от 72 часа за отстраняване на гаранционни дефекти се отнася до автоматичната газ анализаторна система за непрекъснато измерване на бензин и летливи органични съединения. Съгласно член 7, алинея 3 от договора, гаранционното обслужване обхваща газ анализаторната система, която съгласно техническите параметри на поръчката е нова и неизползвана. Автоматичната измервателна станция е придобита от Община Белене и въведена в първоначална експлоатация през месец Февруари 2015 година. За същата е осигурена сервизна поддръжка до месец Февруари 2020 година. След предоставянето на автоматичната измервателна станция от Община Белене през 2021 година, тя разполага с анализатори за измерване на следните показатели - фини прахови частици ФПЧ 10, азотни оксиди, въглероден оксид, озон, общи въглеводороди, бензен и метео данни. В тази връзка следва да се отчете настъпилото естествено износване на компонентите и детайли на газ анализаторна апаратура в резултат на петгодишната непрекъсната работа за нуждите на Община Белене, както и повреди настъпили в резултат на работата на станцията без сервизна поддръжка в периода след месец Февруари 2020 година до придобиването и от Община Русе. В тази връзка след доставка и монтаж в двора на Помощно училище „Петър Берон“ е възложено нейното възстановяване до степен работеща апаратура. Поради гореизложеното е практически невъзможно да се осигури гаранционно обслужване на базовите анализатори на автоматичната станция.
3. Както е посочено в отговора на Въпрос 2, на изпълнителя по договор не е вменено задължение за осигуряване на гаранционно обслужване на анализаторите на автоматичната станция преди нейното дооборудване.
4. Предвид естеството на възникналия проблем Община Русе няма договорни правомощия да налага неустойки на изпълнителя.
5. За дооборудването на АИС „Петър Берон“ се провежда проучване на възможността за разширяване обхвата на дооборудвания газ хроматограф на станцията през 2022 година, като се включи за измерване и показателя формалдехид. За измерването на диметиламин към момента проучването показва, че е необходимо осигуряване на нов газ хроматограф. Доставката и монтажа на нов газ хроматограф е свързана с изграждане на нова система за предаване на данни и визуализирането им, снабдяването с отделна водородна бутилка и други дейности. Предвид факта, че дооборудването на станцията за измерването на посочените параметри е сложен процес и представлява дългосрочна инвестиция, свързана с разходването на публични средства, Община Русе търси оптимален вариант за реализирането й, без да се нарушава цялостната работа на измервателната апаратура на станцията. Относно акредитацията на АИС „Петър Берон“, Община Русе отправи запитване до Българска служба по акредитация за реда и условията за извършване на първоначална акредитация на станцията, както и за предоставяне на информация за издадени и валидни сертификати за акредитация на станции за качеството на атмосферния въздух на територията на страната. В отговор агенцията ни уведоми, че към момента не е предоставила сертификация за акредитация на станции за качеството на атмосферния въздух и че извършваната от тях дейност е свързана с акредитация на лаборатории за изпитване.

Благодаря.

 **Г-н Стоян Христов:** Господин Герасимов, заповядайте.

 **Г-н Деян Герасимов:** Благодаря Ви, господин Лазаров. Тъй като на комисия запитах, бях се запознал с договора ЗОП 34 от 20.04.2022, попитах професор Владимиров, сигурен ли е, че по този договор се обслужват датчиците за фини прахови частици. Той отговори положително. Сега, не мога да преценя доколко той не е запознат, но виждам тук, че сте цитирали друг договор ЦО1, не знам приложен ли е, тъй като и пише, че сте ми приложили и сервизния протокол, а не го получих. Ако мога да получа сервизният протокол, както и този договор ЦО1-103. Пише, че ми е приложен, но не го получавам. Ето това е. И двата документа, да. Благодаря Ви.

 **Г-н Стоян Христов:** Да. Господин Недев иска да Ви довърши отговора.

 **Г-н Димитър Недев:** Аз искам да допълня господин Лазаров и да поясня. Въпросният датчик за фини прахови частици, за който говорите е доставен заедно със станцията от Белене. Той не е обект на преоборудване, няма изискване от Община Русе към доставчика на оборудването за гаранционна поддръжка на този тип датчици, тъй като тази станция е доставена точно за определени измервания, които са съгласувани с Изпълнителна агенция по околна среда. Тази станция да, имаше монтиран датчик, който си стои в станцията, когато я доставихме, но нямаше излишно желание от наша страна да се мерят ФПЧ-та. Така че, въпреки че не е бил обект на първоначалния интерес, фирмата доставчик на оборудване пое ангажимент след като констатираха, че има несъответствие да го подменят.

 **Г-н Стоян Христов:** Благодаря Ви. Преминаваме към следващия въпрос. Питане от господин Мариян Димитров относно химически тоалетни, разположени на улица „Нови сад“ 1. Заповядайте, господин Димитров.

 **Г-н Мариян Димитров:** Уважаеми господин Председателстващ. Господин председателстващ. Не ме отразява нещо. Не добре, че председателят на общински съвет и кмета ги няма в залата. Това е неуважение към съветниците, защото тези въпроси и към гражданите, които в нашите приемни са ни подали тези материали. Така.

 **Г-н Стоян Христов:** Прочетете си.

 **Г-н Мариян Димитров:** Правя питане относно химически тоалетни, разположени на улица „Нови сад“. На улица „Нови сад“ 1, на метри от обекти за продажба на пиле на грил, на дюнери, на банички и кулинарен магазин, бяха разположени 2 броя химически тоалетни. След многобройни жалби до Отдел „Екология“ на Община Русе от граждани и собственици на хранителни обекти едната от химическите тоалетни беше премахната, а другата е преместена в близост до сладкарницата, където всяка сутрин осъмваше съборена хоризонтално, за да не може да се ползва. Поради тази причина същата беше върната на старото си място до хранителните обекти. На 16.10.2023 година в Община Русе е постъпило писмо жалба от госпожа Ренета Божинова във връзка с премахването от това място на химическата тоалетна кабинка. На 17.11.2023 година Община Русе дава писмен отговор, че е извършена актуализация на локацията на химическите тоалетни кабини, в резултат на което е взето решение едната химическа тоалетна кабина да бъде преместена на друга натоварена точка в града, а втората кабина да остане на същото местоположение. Резултатът от последната намеса на Община Русе е, че оставената на същото местоположение кабинка доста често започна да прелива и с повишаването на температурите зловредната воня се носи в целия район. Това създава трудности, както в работния процес на заведенията за хранене в района, така и за всички преминаващи граждани, създавайки им дискомфорт.И разбира се, за да бъде всичко по-абсурдно и брутално, от 1 месец до химическата тоалетна има монтирана кафемашина, кафе и миризми за разсъмване. Така, няма да се учудя, ако общината прояви своя голям иновационен усет и монтира кафемашината и вътре в химическата тоалета. По този повод искам да задам на кмета Пенчо Милков, който го няма, следните въпроси:

1. На такъв голям терен, стопанисван от общинското предприятие „Общински пазари“, не е ли възможно да се намери друго място подходящо за разполагането на химическите тоалетни кабини, така че те да са на достатъчно голямо разстояние от всички хранителни обекти? Не казваме, че няма нужда от тоалетни в района нали, но не им е там мястото.
2. Защо химическите тоалетни кабини не се почистват по-често, за да не преливат и да не замърсяват района?

Благодаря.

 **Г-н Стоян Христов:** Заповядайте, господин Димитров. Ето, отговора.

 **Г-н Никола Лазаров:** Уважаеми господин Председателстващ, уважаеми господин Димитров. Така, по първия въпрос.

 **Г-н Стоян Христов:** На микрофона, ако може.

 **Г-н Никола Лазаров:** Извинявайте. Мерси. Община Русе има сключен договор с фирма „Фреш съпорт“ ООД , при което се обслужват определен брой точки с определен брой седмични обслужвания упоменати в договора. Конкретно за химическата тоалетна кабина с местоположение град Русе, улица „Нови сад“ 1 е разположена в изключително натоварен район, където потокът от хора е голям. Направено е запитване сред работещите търговци по тарабите и съседни магазини в района и въпреки честото и обслужване, ни уведомиха, че се създава дискомфорт от посочената химическа тоалетна кабина. Предвид отрицателните коментари от страна на работещите търговци в района, Община Русе в качеството си на възложител е предвидила промяна местоположението на химическата тоалетна кабина. По отношение на втория въпрос, защо химически тоалетни кабини не се почистват по-често. Броя на обслужванията е съгласно сключения договор и бюджета, с който общината разполага. Благодаря.

 **Г-н Стоян Христов:** Заповядайте. Да кажем да, мнение да го наречем.

 **Г-н Мариян Димитров:** Господин Заместник-кмет, доволен съм от отговора, който ми дадохте. Така трябва да се прави. Това е наистина едно действие в полза на гражданите и съм очарован, че най-новият заместник кмет ми даде най-точен отговор. Мерси.

 **Г-н Стоян Христов:** Преминаваме към следващото питане. Питане от Мариян Димитров относно обезледяване с каменна и морска сол. Заповядайте, господин Димитров. Обезледяване с каменна и морска сол.

 **Г-н Мариян Димитров:** Обезледяване. Уважаеми господин Председателстващ, колеги. Правя питане относно обезледяването на пътища, улици, тротоари с каменна и с морска сол. Това скандализира еколозите, включително и мен. Община Русе има сключени договори за зимно поддържане и снегопочистване на пътища, улици и тротоари с 5 фирми – „Нелсен чистота“ ЕООД, „Пътинженеринг“ ЕАД, „Берус“ ЕООД, Консорциум „Паркстрой“ ЗЗЗД, дружество по Закона за задълженията и договорите и ОП „Паркстрой“. При извършената общинска проверка на готовността на изпълнението на възложенията, това преди зимния период възложените им дейности, фирмите декларират, че между наличните препарати, те са длъжни да ги декларират за третиране на пътната настилка и на тротоарите, количествата каменна и морска сол, предимно каменна сол общо са в размер на 800 тона. Каменната сол натриев хлорид е твърд активен химически елемент, агент по-скоро. Той е вреден за бетона, асфалта, уличната маркировка, гумите и металните части на автомобилите, обувките и дрехите на гражданите и уголемява всички фуги и цепнатини. Изключително вреден е за природата, засолява почвата, замърсява подпочвените води, води до изсъхване на растенията, дървета, храсти, треви, предизвика възпаление на лапите на домашните любимци и има прахов остатък. Когато времето е сухо, като отиващата си зима, вятъра разнася солта по тротоарите, зелените площи покрай уличните дървета и в основите на стените на сградите. По пътната настилка техниката разпръсква и разтвори от каменна сол, смесени с други препарати. Един лабораторен анализ, който са си направили труда еколозите да го направя този анализ, показва, разбира се в лаборатория, показва че в тези разтвори каменната сол е около 90%. Така, съществуват и алтернативни за обезледяване други по-малко вредни агенти като калциев хлорид, магнезиев хлорид, магнезиев дихлорид и други. В договора за снегопочистване с фирма „Нелсен чистота“ ЕООД е записано, че за обезледяване трябва да се използва калциев хлорид, магнезиев хлорид и други. Формулировката „и други“ дава възможност да се използват смеси на или чиста каменна сол натриев хлорид. Какви видове, какво количество материали и смеси да използва за обезледяване е автономно решение на снегопочистващата фирма. Договорът на фирма „Нелсен чистота“ изтича за снегопочистване на 01.04.2024 година. Искам да задам на кмета Милков, който го няма, следните въпроси:

1. Защо Община Русе продължава да извършва снегопочистване и обезледяване с вредния химичен агент натриев хлорид каменна сол и уврежда имуществото на гражданите и околната среда?
2. Новите договори с фирмите за снегопочистване и обезледяване ще включват ли изричен текст, който да забранява използването на смеси от или чист натриев хлорид каменна сол?

Благодаря.

 **Г-н Стоян Христов:** Благодаря Ви, господин Димитров. Ето отговора, заповядайте. Господин Лазаров, заповядайте за отговор.

 **Г-н Никола Лазаров:** Уважаеми господин Председателстващ, уважаеми господин Димитров, надявам се и този отговор да Ви хареса. Във връзка с постъпило Ваше писмо относно обезледяване с каменна и морска сол, Ви уведомяваме следното. Снегопочистването и зимното поддържане в община Русе се извършват от различни изпълнители, като за общинската пътна мрежа това е „Берус“ ООД с предмет общинска пътна мрежа на община Русе, а входно-изходните участъци от републиканските пътища в чертите на град Русе се поддържат от „Пътинженеринг“ АД. Снегопочистването и зимното поддържане на уличната мрежа на град Русе се извършват от „Нелсен чистота“ ЕООД, а от ОП „Паркстрой“ извършват дейност по зимно поддържане на улица „Александровска“ и площад „Свобода“. Всички фирми при извършване на дейността си използват подходящи материали и смеси, сол, пясък, луга, химикали и други в зависимост от метеорологичните условия и обектите на интервенция. Използването на минерални материали за опесъчаване и химични вещества, техническа сол натриев хлорид, калциев двухлорид за стопяване на леда и снега, съгласно изискванията на наредба РД-02-20-19 от 20.11.2012 година за поддържане и текущ ремонт на пътищата, издадена от министъра на регионалното развитие и благоустройството. В допълнение може да се каже, че използването на солта е едно от най-ефективните средства за осигуряване на безопасност и проходимост за пътищата през зимния сезон. Предимствата при използването на морска сол за зимно поддържане на пътищата при зимни условия са това, че няма токсичен ефект, не вреди на хората и животните и не оказва вредно въздействие върху околната среда, лесно се разпръсква и съответно ниската цена. По отношение на гореописаното е нецелесъобразно забраняването на използването на натриев хлорид при изготвяне на обществени поръчки за зимно поддържане на територията на община Русе. Благодаря ви.

 **Г-н Стоян Христов:** Заповядайте, господин Димитров. Кратко и ясно.

 **Г-н Мариян Димитров:** Господин Лазаров, е този вече отговор не ми хареса, защото използването на каменна сол аз казах до какво води. Има алтернативни други препарати, с които може да се прави това обезледяване. Разбира се, аз не търся вина във Вас, това е в отдела и в тези, които са Ви подготвили материалите и най-вече в тези, които са подписали тези договори. И разбира се, че може да се забрани използването на каменна сол. Надявам се някога да достигнем и до тази истина благодарение на колегите съветници, които заедно трябва да задължим общината да спре използването на каменната сол. Благодаря ви.

 **Г-н Иво Пазарджиев:** Процедура.

 **Г-н Стоян Христов:** Заповядайте, господин Пазарджиев. То свърши дневния ред. Няма, гражданина няма да бъде за сега. Така, колеги, изказването на господин Савов ще остане за следващ път. Не е бил готов. Поради изчерпване на дневния ред закривам заседанието.

**ИЗГОТВИЛ: ПРЕДСЕДАТЕЛ:**

 **/Йоанна Гочева/ /акад. Христо Белоев, дтн/**